# ಅಪರಿಚಿತ ಹಾರಾಡುವ ವಸ್ತು

**ಹಾರುವ ತಟ್ಟೆ** (ಸಾಮಾನ್ಯವಾಗಿ **UFO** ಅಥವಾ **U.F.O.** ಎಂದು ಸಂಕ್ಷೇಪಿಸಿ ಹೇಳಲಾಗುತ್ತದೆ) ಎಂಬುದು ಅಂತರಿಕ್ಷದ ಯಾವುದೇ ವಿದ್ಯಮಾನಕ್ಕೆ ಸಂಬಂಧಿಸಿದಂತೆ ಇರುವ ಒಂದು ಜನಪ್ರಿಯ ಪದ. ಈ ವಿದ್ಯಮಾನದ ಕಾರಣ ಅಥವಾ ಮೂಲವನ್ನು ಸುಲಭವಾಗಿ ಅಥವಾ ತತ್‌ಕ್ಷಣಕ್ಕೆ ವೀಕ್ಷಕರು ಗುರುತಿಸಲು ಆಗುವುದಿಲ್ಲ. ೧೯೫೨ರಲ್ಲಿ ಈ ಪದವನ್ನು ಮೊದಲು ಹುಟ್ಟುಹಾಕಿದ ಅಮೆರಿಕ ಸಂಯುಕ್ತ ಸಂಸ್ಥಾನಗಳ ವಾಯುಪಡೆಯು ಆರಂಭದಲ್ಲಿ ತನ್ನದೇ ಆದ ರೀತಿಯಲ್ಲಿ UFOಗಳನ್ನು ವ್ಯಾಖ್ಯಾನಿಸಿತು. ವೀಕ್ಷಕರ ಕಣ್ಣಿಗೆ ಗೋಚರಿಸಿದ ಯಾವುದೇ ಗುರುತಿಸಲಾಗದ ವಸ್ತು-ದೃಶ್ಯಗಳನ್ನು ವಿವರಿಸಲು UFO ಎಂಬ ಪದವನ್ನು ಸಾಮಾನ್ಯವಾಗಿ ಆಗಾಗ ಬಳಸಲಾಗುತ್ತದೆ. ಆದರೂ, ಪರಿಣಿತ ಶೋಧಕರಿಂದ ಕೂಲಂಕಷ ಪರೀಕ್ಷೆಗೆ ಒಳಗಾದ ನಂತರವೂ ಗುರುತಿಗೆ ಸಿಕ್ಕದ ವಸ್ತುಗಳಾಗಿಯೇ ಯಾವುವು ಉಳಿಯುತ್ತವೆಯೋ ಅವೇ UFOಗಳು ಎಂಬುದು ವಾಯುಪಡೆಯ ವ್ಯಾಖ್ಯಾನವಾಗಿತ್ತು. *UFO* ಎಂಬ ಪದವನ್ನು ಅನ್ಯಲೋಕದ ಬಾಹ್ಯಾಕಾಶ ನೌಕೆಗೆ ಪರ್ಯಾಯ ಪದವಾಗಿ ಜನಪ್ರಿಯ ಸಂಸ್ಕೃತಿಯು ಆಗಾಗ ಬಳಸುತ್ತದೆ. UFOಗಳೊಂದಿಗೆ ಪಂಥಗಳೂ ಸಹ ಗುರುತಿಸಿಕೊಂಡಿದ್ದು, ಪುರಾಣ ಹಾಗೂ ಜಾನಪದ ಕಥೆಗಳು ಈ ವಿದ್ಯಮಾನದ ಸುತ್ತಲೂ ವಿಕಸನಗೊಂಡಿವೆ.
*UFO* ಎಂಬ ಪದದ ಜೊತೆಗೆ ತಳುಕು ಹಾಕಿಕೊಂಡಿರುವ ಗೊಂದಲ ಹಾಗೂ ಊಹಾತ್ಮಕ ಸಂಗತಿಗಳನ್ನು ತಪ್ಪಿಸುವ ದೃಷ್ಟಿಯಿಂದ, ಕೆಲವೊಂದು ಶೋಧಕರು **ಗುರುತಿಸಲಾಗದ ಅಂತರಿಕ್ಷ ವಿದ್ಯಮಾನ** (ಅಥವಾ **UAP** ) ಎಂಬ ವಿಶಾಲಾರ್ಥದ ಪದವನ್ನು ಈಗ ಬಳಸುತ್ತಾರೆ. *ಸ್ಪ್ಯಾನಿಷ್‌, ಫ್ರೆಂಚ್‌, ಪೋರ್ಚುಗೀಸ್‌ ಮತ್ತು ಇಟಾಲಿಯನ್‌ ಭಾಷೆಗಳಲ್ಲಿ UFO ಕುರಿತು ವ್ಯಾಪಕವಾಗಿ ಬಳಸಲಾಗುವ ಮತ್ತೊಂದು ಪ್ರಥಮಾಕ್ಷರಿಯೆಂದರೆ OVNI.*
ರೂಢಿಗತವಾಗಿರುವ, ಆದರೆ ನಿಜವಾಗಿರುವ ಕೆಲವೊಂದು ವಸ್ತುಗಳನ್ನು ವೀಕ್ಷಿಸುವುದೇ UFOಗಳ ಕುರಿತಾದ ಬಹುಪಾಲು ಕಾರ್ಯವನ್ನು ಆಕ್ರಮಿಸಿಕೊಳ್ಳುತ್ತದೆ ಎಂದು ಅಧ್ಯಯನಗಳು ದೃಢೀಕರಿಸಿವೆ. ಅಂದರೆ, ವಿಮಾನ, ಆಕಾಶಬುಟ್ಟಿಗಳಂಥ ಅತಿ ಸಾಮಾನ್ಯವಾದ ವಸ್ತುಗಳು, ಅಥವಾ ಉಲ್ಕೆಗಳು ಅಥವಾ ಪ್ರಕಾಶಮಾನವಾದ ಗ್ರಹಗಳಂಥ ಖಗೋಳೀಯ ಕಾಯಗಳ ವೀಕ್ಷಣೆಗಳೇ ಇದರ ಬಹುಪಾಲನ್ನು ಆಕ್ರಮಿಸಿಕೊಳ್ಳುತ್ತವೆ ಎಂಬುದು ಈ ಅಧ್ಯಯನದ ಅಭಿಪ್ರಾಯ. ಇಂಥ ವಸ್ತುಗಳನ್ನು ವೀಕ್ಷಕರು ವೈಪರೀತ್ಯದ ಕಾಯಗಳಂತೆ ತಪ್ಪಾಗಿ ಗುರುತಿಸಿದ್ದರೆ, UFOಗಳು ಎಂದು ಉಲ್ಲೇಖಿಸಲಾದ ಅಥವಾ ಹೇಳಲಾದವುಗಳ ಪೈಕಿ ಒಂದು ಸಣ್ಣ ಪಾಲು ಕೇವಲ ಕೀಟಲೆಯ ತಂತ್ರಗಳಾಗಿವೆ. ಈ ರೀತಿಯಾಗಿ ವರದಿಯಾದ ದೃಶ್ಯಗಳ ಅಥವಾ ವಿದ್ಯಮಾನಗಳ ಪೈಕಿ ಕೇವಲ ಒಂದು ಸಣ್ಣ ಭಾಗವನ್ನು (ಸಾಮಾನ್ಯವಾಗಿ ೫ ರಿಂದ ೨೦%) ಅತಿ ಕರಾರುವಾಕ್ಕಾದ ಅರ್ಥದಲ್ಲಿ (ಕೆಲವೊಂದು ಅಧ್ಯಯನಗಳಿಗಾಗಿ ಕೆಳಗೆ ನೋಡಿ) ಹಾರುವ ತಟ್ಟೆಗಳು ಎಂದು ವರ್ಗೀಕರಿಸಬಹುದು.
ನೈಸರ್ಗಿಕ ವಿದ್ಯಮಾನವನ್ನು ತಪ್ಪಾಗಿ ಗುರುತಿಸಿರುವುದರಿಂದಲೇ ಎಲ್ಲಾ UFO ದೃಶ್ಯಗಳೂ ವರದಿಯಾಗಿವೆ ಎಂದು ಕೆಲವೊಂದು ವಿಜ್ಞಾನಿಗಳು ವಾದಿಸಿದ್ದಾರೆ. ಐತಿಹಾಸಿಕವಾಗಿ ಹೇಳುವುದಾದರೆ, ಲಭ್ಯವಿದ್ದ ಅನುಭವಾತ್ಮಕ ಆಧಾರಾಂಶಗಳನ್ನು ಆಧರಿಸಿ ವೈಜ್ಞಾನಿಕ ಶೋಧನೆಯನ್ನು ಸಮರ್ಥಿಸಲಾಗಿತ್ತೇ ಎಂಬುದರ ಕುರಿತು ಕೆಲವೊಂದು ವಿಜ್ಞಾನಿಗಳ ನಡುವೆ ಒಂದಷ್ಟು ಚರ್ಚೆಗಳು ನಡೆದಿದ್ದವು. ಕಷ್ಟಪಟ್ಟು-ಅವಲೋಕಿಸಿದ ಅಲ್ಪ ಪ್ರಮಾಣದ ಸಾಹಿತ್ಯವನ್ನು ಇಲ್ಲಿ ಪ್ರಕಟಿಸಲಾಗಿದ್ದು, UFOಗಳ ಕುರಿತಾಗಿರುವ ರಂಜಕವಾದ ವಿವರಣೆಗಳನ್ನು ವಿಜ್ಞಾನಿಗಳು ಪ್ರಸ್ತಾವಿಸಿದ್ದಾರೆ, ಅಧ್ಯಯನ ಮಾಡಿದ್ದಾರೆ ಅಥವಾ ಬೆಂಬಲಿಸಿದ್ದಾರೆ. ಪರಿಣಿತ ಖಗೋಳಶಾಸ್ತ್ರಜ್ಞನಾಗಿದ್ದ ಅಲನ್ ಹೈನೆಕ್‌, ಒಕ್ಕೂಟ ಸರ್ಕಾರದ ಒಬ್ಬ ನೌಕರನಾಗಿ ಸಂಶೋಧನೆ ನಡೆಸಿದ ನಂತರ ಪ್ರಾಜೆಕ್ಟ್‌ ಬ್ಲೂಬುಕ್‌ನಲ್ಲಿ ಪಾಲ್ಗೊಂಡ. UFO ಕುರಿತಾದ ಕೆಲವೊಂದು ವರದಿಗಳನ್ನು ವೈಜ್ಞಾನಿಕವಾಗಿ ವಿವರಿಸಲು ಸಾಧ್ಯವಿಲ್ಲ ಎಂಬುದು ಅವನ ಅಭಿಪ್ರಾಯವಾಗಿತ್ತು. ತಾನು ಹುಟ್ಟುಹಾಕಿದ UFO ಅಧ್ಯಯನಗಳ ಕುರಿತಾದ ಕೇಂದ್ರದ ಮೂಲಕ ಹಾಗೂ CUFOಗಳಲ್ಲಿ ಪಾಲ್ಗೊಳ್ಳುವುದರ ಮೂಲಕ, ಆತ ತನ್ನ ಜೀವನದ ಉಳಿದ ಭಾಗವನ್ನು UFO ಸಂಶೋಧನೆ ಹಾಗೂ ಅದನ್ನು ಸಾಕ್ಷ್ಯಪೂರ್ವಕವಾಗಿ ನಿರೂಪಿಸುವ ಕಾರ್ಯದಲ್ಲಿ ತೊಡಗಿಸಿಕೊಂಡ. ಕ್ಲೋಸ್‌ ಎನ್‌ಕೌಂಟರ್ಸ್‌ ಆಫ್‌ ದಿ ಥರ್ಡ್‌ ಕೈಂಡ್‌ ಎಂಬ ಚಲನಚಿತ್ರದಲ್ಲಿನ ಪಾತ್ರವೊಂದು ಹೈನೆಕ್‌ನ್ನು ಜಾಳುಜಾಳಾಗಿ ಆಧರಿಸಿದೆ. ಮ್ಯುಚುಯಲ್ UFO ನೆಟ್‌ವರ್ಕ್‌ ಎಂಬುದು UFOಗಳನ್ನು ಅಧ್ಯಯನ ಮಾಡುತ್ತಿರುವ ಮತ್ತೊಂದು ತಂಡವಾಗಿದೆ. MUFON ಎಂಬ ತಲಸ್ಪರ್ಶಿ ಆಧರಿತ ಸಂಸ್ಥೆಯೊಂದು UFO ಶೋಧಕರ ಕುರಿತಾಗಿ ಮೊದಲು ಬಂದ ಕೈಪಿಡಿಗಳ ಪೈಕಿ ಒಂದನ್ನು ಪ್ರಕಟಿಸಿದೆ. ಕಾಣಿಸಿತೆಂದು ಹೇಳಲಾದ UFO ದೃಶ್ಯಗಳನ್ನು ದಾಖಲಿಸುವುದು ಹೇಗೆ ಎಂಬುದರ ಕುರಿತು ಈ ಕೈಪಿಡಿಯು ಆಳವಾದ ವಿವರಗಳನ್ನು ನೀಡಿತ್ತು.
U.S. ವತಿಯಿಂದ ಮೊಟ್ಟಮೊದಲ ಬಾರಿಗೆ ವ್ಯಾಪಕವಾಗಿ ಪ್ರಚಾರ ಮಾಡಲಾದ ದೃಶ್ಯಗಳ ನಂತರ, UFO ಕುರಿತಾದ ವರದಿಗಳು ಆಗಿಂದಾಗ್ಗೆ ಬರಲು ಪ್ರಾರಂಭಿಸಿದವು. ಕೆನ್ನೆತ್ ಆರ್ನಾಲ್ಡ್‌ ಎಂಬ ಖಾಸಗಿ ವಿಮಾನ ಚಾಲಕ ೧೯೪೭ರಲ್ಲಿ ಇದನ್ನು ವರದಿಮಾಡಿದ್ದು, "ಹಾರುವ ತಟ್ಟೆ" ಮತ್ತು "ಹಾರುವ ಬಿಲ್ಲೆ" ಎಂಬ ಜನಪ್ರಿಯ ಪದಗಳು ಇದರಿಂದ ಉದ್ಭವವಾದವು. ಅಲ್ಲಿಂದೀಚೆಗೆ ಲಕ್ಷಾಂತರ ಜನರು ತಾವು UFOಗಳನ್ನು ನೋಡಿರುವುದಾಗಿ ಉಲ್ಲೇಖಿಸಿದ್ದಾರೆ ಇಲ್ಲವೇ ವರದಿ ಮಾಡಿದ್ದಾರೆ.

## ಇತಿಹಾಸ

ವಿವರಣೆಗೆ ನಿಲುಕದ ಅಂತರಿಕ್ಷ ವೀಕ್ಷಣೆಗಳು ಇತಿಹಾಸದಾದ್ಯಂತ ಉಲ್ಲೇಖಿಸಲ್ಪಟ್ಟಿವೆ. ಅವುಗಳಲ್ಲಿ ಕೆಲವು ನಿಸ್ಸಂದೇಹವಾಗಿ ಖಗೋಳೀಯ ಸ್ವರೂಪದ್ದಾಗಿದ್ದವು. ಅಂದರೆ, ಧೂಮಕೇತುಗಳು, ಪ್ರಕಾಶಮಾನವಾದ ಉಲ್ಕೆಗಳು, ಬರಿಗಣ್ಣಿನಿಂದ ನೋಡಬಹುದಾದ ಐದು ಗ್ರಹಗಳ ಪೈಕಿ ಒಂದು ಅಥವಾ ಹೆಚ್ಚಿನ ಗ್ರಹಗಳು, ಗ್ರಹಗಳ ಸಂಯೋಗಗಳು, ಅಥವಾ ಹುಸಿಸೂರ್ಯ (ಸೂರ್ಯಾಭಾಸ) ಮತ್ತು ಎರಡೂ ಕಡೆ ಉಬ್ಬಿದ ಮೋಡಗಳಂತಹ, ವಾತಾವರಣದ ಬೆಳಕಿನ ವಿದ್ಯಮಾನಗಳು ಇವುಗಳಲ್ಲಿ ಸೇರಿದ್ದವು. ಇದಕ್ಕೊಂದು ಉದಾಹರಣೆ ಹ್ಯಾಲಿಯ ಧೂಮಕೇತು. ೨೪೦ B.Cಯಲ್ಲಿ ಚೈನಾದ ಖಗೋಳಶಾಸ್ತ್ರಜ್ಞರಿಂದ ಮೊಟ್ಟಮೊದಲ ಬಾರಿಗೆ ಮತ್ತು ಪ್ರಾಯಶಃ ೪೬೭ B.Cಯಷ್ಟು ಮುಂಚಿತವಾಗಿ ಇದು ದಾಖಲಿಸಲ್ಪಟ್ಟ್ಟಿತು.
ಇತರ ಐತಿಹಾಸಿಕ ವರದಿಗಳು ರಂಜನೀಯವಾಗಿಲ್ಲದ ವಿವರಣೆಗಳನ್ನು ನಿರಾಕರಿಸುವಂತೆ ತೋರಿದರೂ, ಇಂತಹ ವಿವರಣೆಯನ್ನು ಅಳೆಯುವುದು ಅಥವಾ ನಿರ್ಣಯಿಸುವುದು ಕಷ್ಟ. ಅವುಗಳ ವಾಸ್ತವಿಕ ಕಾರಣಗಳೇನೇ ಇರಲಿ, ಇತಿಹಾಸದಾದ್ಯಂತ ಇಂಥ ದೃಶ್ಯಗಳನ್ನು ಅತಿಮಾನುಷ ಕೌತುಕಗಳಂತೆ, ದೇವದೂತರಂತೆ, ಅಥವಾ ಇತರ ಧಾರ್ಮಿಕ ಶಕುನಗಳಂತೆ ಪರಿಗಣಿಸಲಾಗಿದೆ. ಮಧ್ಯಯುಗದ ಚಿತ್ರಕಲೆಗಳಲ್ಲಿನ ಕೆಲವೊಂದು ವಸ್ತುಗಳು ಗಮನ ಸೆಳೆಯುವ ರೀತಿಯಲ್ಲಿ UFO ವರದಿಗಳಿಗೆ ಹೋಲುವಂತೆ ಕಾಣಿಸಬಹುದು. ಆ ವಸ್ತುಗಳನ್ನು ಧಾರ್ಮಿಕ ಚಿಹ್ನೆಗಳೆಂದು ಕಲಾ ಇತಿಹಾಸಕಾರರು ವಿವರಿಸುತ್ತಾರೆ. ಇವು ಮಧ್ಯಯುಗದ ಮತ್ತು ನವೋದಯ ಯುಗದ ಇನ್ನೂ ಅನೇಕ ಚಿತ್ರಕಲೆಗಳಲ್ಲಿ ಬಿಂಬಿತವಾಗಿವೆ.
ಷೆನ್ ಕುವೋ (೧೦೩೧–೧೦೯೫), ಎಂಬ ಒಬ್ಬ ಚೀನೀ ಕವಿ, ಸರ್ಕಾರಿ ಪಾರಂಗತ-ಅಧಿಕಾರಿ ಮತ್ತು ಪ್ರತಿಭಾಪೂರ್ಣ ಬಹುಶ್ರುತ ಆವಿಷ್ಕಾರಕ ಮತ್ತು ಪಂಡಿತ, ತನ್ನ *ಡ್ರೀಮ್‌ ಪೋಲ್‌ ಎಸ್ಸೇಸ್‌* (೧೦೮೮) ಎಂಬ ಕೃತಿಯಲ್ಲಿ ಹಾರುವ ತಟ್ಟೆಯೊಂದರ ಕುರಿತಾಗಿ ವಿಶದವಾದ ಉದ್ಧೃತಭಾಗವನ್ನು ಬರೆದ. ಅನ್‌ಹುಯಿ ಮತ್ತು ಜಿಯಾಂಗ್‌ಸು (ವಿಶೇಷವಾಗಿ ಯಾಂಗ್‌ಝೌ ನಗರದಲ್ಲಿ) ಎಂಬ, ೧೧ನೇ ಶತಮಾನದಲ್ಲಿನ ಪ್ರತ್ಯಕ್ಷಸಾಕ್ಷಿಗಳ ಪುರಾವೆಯನ್ನು ಆತ ದಾಖಲಿಸಿದ. ತೆರೆದುಕೊಂಡ ಬಾಗಿಲುಗಳನ್ನು ಹೊಂದಿದ್ದ ಹಾರುವ ವಸ್ತುವೊಂದು ತನ್ನ ಒಳಭಾಗದಿಂದ (ಮುತ್ತಿನಾಕಾರದ ಒಂದು ವಸ್ತುವಿನಿಂದ) ಕಣ್ಣುಕುಕ್ಕುವ ಬೆಳಕನ್ನು ಕಾರುತ್ತಾ, ಹತ್ತು ಮೈಲುಗಳಷ್ಟು ತ್ರಿಜ್ಯದ ಅಳತೆಯಲ್ಲಿ ಮರಗಳಿಂದ ನೆರಳುಗಳನ್ನು ಮೂಡಿಸುತ್ತಿತ್ತು, ಮತ್ತು ಪ್ರಚಂಡ ವೇಗದೊಂದಿಗೆ ಮೇಲಕ್ಕೆ ಹಾರಿಹೋಗುತ್ತಿತ್ತು ಎಂದು ಆ ಇಬ್ಬರು ಪ್ರತ್ಯಕ್ಷದರ್ಶಿಗಳು ಹೇಳಿಕೆ ನೀಡಿದ್ದರು.

* ೧೮೭೮ರ ಜನವರಿ ೨೫ರಂದು, *ಡೆನಿಸನ್‌ ಡೈಲಿ ನ್ಯೂಸ್‌* ಪತ್ರಿಕೆಯು ಈ ಕುರಿತು ಬರೆಯುತ್ತಾ, ಒಂದು ದೊಡ್ಡ, ಕಪ್ಪಗಿನ, ಆಕಾಶಬುಟ್ಟಿಯೊಂದನ್ನು ಹೋಲುವ ವೃತ್ತಾಕಾರದ ಹಾರುವ ವಸ್ತುವೊಂದು "ಆಶ್ಚರ್ಯಕರ ವೇಗದಲ್ಲಿ" ಹಾರುತ್ತಿರುವುದನ್ನು ಜಾನ್‌ ಮಾರ್ಟಿನ್‌ ಎಂಬ ಸ್ಥಳೀಯ ರೈತನೊಬ್ಬ ಕಂಡುದಾಗಿ ಹೇಳಿದ್ದನ್ನು ವರದಿ ಮಾಡಿತ್ತು. ಅದು ಸರಿಸುಮಾರು ಒಂದು ತಟ್ಟೆಯ ಗಾತ್ರದಲ್ಲಿ ಕಾಣಿಸಿಕೊಂಡಿತ್ತು ಎಂದೂ ಸಹ ಮಾರ್ಟಿನ್‌ ಹೇಳಿದ್ದು, UFOದೊಂದಿಗೆ "ತಟ್ಟೆ" ಎಂಬ ಪದವನ್ನು ತಳುಕು ಹಾಕಲು ಮೊದಲ ಕಾರಣವಾಯಿತು ಅಥವಾ UFOದೊಂದಿಗೆ "ತಟ್ಟೆ" ಎಂಬ ಪದ ಬಳಕೆಗೆ ಬಂದಿದ್ದು ಅದೇ ಮೊದಲಬಾರಿಗೆ ಎನ್ನಬಹುದು.
* ೧೯೦೪ರ ಫೆಬ್ರವರಿ ೨೮ರಂದು, ಸ್ಯಾನ್‌ ಫ್ರಾನ್ಸಿಸ್ಕೋದ ಪಶ್ಚಿಮಕ್ಕೆ ೩೦೦ ಮೈಲುಗಳಷ್ಟು ದೂರವಿರುವ *USS ಸಪ್ಲೈ* ಮೇಲೆ ಈ ಥರದ ದೃಶ್ಯವೊಂದು ಕಾಣಿಸಿತೆಂದು ತನ್ನ ತಂಡದ ಮೂವರು ಸದಸ್ಯರಿಗೆ ಲೆಫ್ಟಿನೆಂಟ್‌ ಫ್ರಾಂಕ್‌ ಸ್ಕೋಫೀಲ್ಡ್‌ ತಿಳಿಸಿದ. ಇವನೇ ನಂತರದಲ್ಲಿ ಪೆಸಿಫಿಕ್‌ ಯುದ್ಧ ತಂಡದ ಪ್ರಧಾನ ದಂಡನಾಯಕನಾದ. ದಟ್ಟ ಕೆಂಪು ಬಣ್ಣದ, ಮೊಟ್ಟೆಯಾಕಾರದ ಮತ್ತು ವೃತ್ತಾಕಾರದಲ್ಲಿರುವ ಮೂರು ವಸ್ತುಗಳು ಮೆಟ್ಟಿಲುಸಾಲಿನ ವ್ಯೂಹದ ಸ್ವರೂಪದಲ್ಲಿ ಹಾರುತ್ತಿದ್ದುದರ ಕುರಿತು ಬರೆದ ಸ್ಕೋಫೀಲ್ಡ್‌, ಮೋಡದ ಸಾಲುಗಳ ಕಡೆಗೆ ಅವು ತೆರಳಿ, ನಂತರ ತಮ್ಮ ಮಾರ್ಗವನ್ನು ಬದಲಾಯಿಸಿ ಮೋಡಗಳಿಂದ ಎತ್ತರಕ್ಕೆ "ನೆಗೆದು", ಎರಡರಿಂದ ಮೂರು ನಿಮಿಷಗಳ ನಂತರ ಭೂಮಿಯಿಂದ ಆಚೆಗೆ ನೇರವಾಗಿ ಹೊರಟಹೋದವು. ಅವುಗಳಲ್ಲಿ ದೊಡ್ಡದಾದ ವಸ್ತುವು ಸ್ಪಷ್ಟವಾಗಿ ಕಾಣುವಂತೆ ಸುಮಾರು ಆರು ಸೂರ್ಯರಷ್ಟು ಗಾತ್ರವನ್ನು ಹೊಂದಿತ್ತು ಎಂದು ವಿವರಿಸಿದ.
* ೧೯೧೬ ಮತ್ತು ೧೯೨೬: NARCAP ಯಿಂದ ಪಟ್ಟಿ ಮಾಡಲ್ಪಟ್ಟ ೧೩೦೫ ಪ್ರಕರಣಗಳ ಪೈಕಿ ವಿಮಾನ ಚಾಲಕರು ಕಂಡ ಮೂರು ಹಳೆಯ UFO ದೃಶ್ಯಗಳು. ೧೯೧೬ರ ಜನವರಿ ೩೧ರಂದು ರಾಕ್‌ಫೋರ್ಡ್‌ಗೆ ಸಮೀಪದ ಓರ್ವ UK ವಿಮಾನ ಚಾಲಕ ದೀಪಗಳ ಸಾಲೊಂದನ್ನು ತಾನು ಕಂಡಿದ್ದಾಗಿ ವರದಿಮಾಡಿದ. ರೈಲ್ವೆ ಗಾಡಿಯೊಂದರ ಮೇಲಿನ ಕಿಟಕಿಗಳು ಬೆಳಗುತ್ತಿರುವಂತೆ ಕಾಣುತ್ತಿದ್ದ ಅದು ಮೇಲೇರಿ ಕಣ್ಮರೆಯಾಯಿತು ಎಂದು ಆತ ತಿಳಿಸಿದ್ದ. ೧೯೨೬ರ ಜನವರಿಯಲ್ಲಿ, ಕೊಲೊರೆಡೋನ ಕೊಲೊರೆಡೋ ಚಿಲುಮೆ ಮತ್ತು ಕಾನ್ಸಾಸ್‌ನ ವಿಚಿಟಾದ ನಡುವೆ ಆರು "ಹಾರುವ ಆಳುಗುಂಡಿ ಹೊದಿಕೆಗಳನ್ನು" ಕಂಡುದಾಗಿ ಓರ್ವ ವಿಮಾನ ಚಾಲಕ ವರದಿ ಮಾಡಿದ. ೧೯೨೬ರ ಉತ್ತರಾರ್ಧದಲ್ಲಿ, ನೆವಡಾದ ಮೇಲೆ ಹಾರಾಟ ನಡೆಸುತ್ತಿದ್ದ ವಾಯು-ಟಪಾಲಿನ ವಿಮಾನ ಚಾಲಕನೊಬ್ಬ ರೆಕ್ಕೆಯಿಲ್ಲದ, ದಿಂಡಿನಾಕಾರದ ಬೃಹತ್ ವಸ್ತುವೊಂದರಿಂದಾಗಿ ಒತ್ತಾಯಪೂರ್ವಕವಾಗಿ ಭೂಸ್ಪರ್ಶಮಾಡಬೇಕಾಗಿ ಬಂತು.
* ೧೯೨೬ರ ಆಗಸ್ಟ್‌ ೫ರಂದು, ಟಿಬೆಟ್‌ನ ಕೊಕೊನಾರ್ ವಲಯದ ಹಂಬೋಲ್ಟ್‌ ಪರ್ವತಗಳ ಶ್ರೇಣಿಯಲ್ಲಿ ಪಯಣಿಸುತ್ತಿರುವಾಗ ತಮ್ಮ ಯಾತ್ರೆಯ ಸಹವರ್ತಿಗಳ ಅನುಭವಕ್ಕೆ ಬಂದ ವಿಷಯವನ್ನು ನಿಕೋಲಸ್‌ ರೋರಿಕ್‌ ವಿವರಿಸಿದ್ದಾರೆ. ಅವರ ಸಹವರ್ತಿಗಳು ಹೇಳಿದ್ದು ಹೀಗಿತ್ತು: "ಸೂರ್ಯನನ್ನು ಪ್ರತಿಫಲಿಸುತ್ತಿದ್ದ ದೊಡ್ಡದಾದ ಮತ್ತು ಹೊಳೆಯುವಂತಿದ್ದ ವಸ್ತುವೊಂದು ಬೃಹತ್ ಅಂಡಾಕಾರದಲ್ಲಿದ್ದು, ಪ್ರಚಂಡ ವೇಗದಲ್ಲಿ ಚಲಿಸುತ್ತಿತ್ತು. ನಮ್ಮ ಶಿಬಿರವನ್ನು ದಾಟಿದ ನಂತರ ಆ ವಸ್ತು ತನ್ನ ದಿಕ್ಕನ್ನು ದಕ್ಷಿಣದಿಂದ ನೈರುತ್ಯ ದಿಕ್ಕಿಗೆ ಬದಲಿಸಿತು. ಗಾಢವಾದ ನೀಲಾಕಾಶದಲ್ಲಿ ಅದು ಕಣ್ಮರೆಯಾಗಿದ್ದುದನ್ನು ನಾವು ಕಂಡೆವು.

ನಮ್ಮ ಬಯಲು-ದುರ್ಬೀನುಗಳನ್ನು ತೆಗೆಯಲು ನಮಗೆ ಸಮಯವಿದ್ದುದರಿಂದ, ಹೊಳೆಯುವ ಮೇಲ್ಮೈಯನ್ನು ಹೊಂದಿದ್ದ ಅಂಡಾಕಾರದ ವಸ್ತುವೊಂದನ್ನು ಅತಿ ಸ್ಪಷ್ಟವಾಗಿ ನಾವು ನೋಡಿದೆವು. ಅದರ ಒಂದು ಭಾಗ ಸೂರ್ಯನ ಬೆಳಕಿನ ಕಾರಣದಿಂದಾಗಿ ಪ್ರಕಾಶಮಾನವಾಗಿತ್ತು."
 ರೋರಿಕ್‌ ನೀಡಿದ ಮತ್ತೊಂದು ವಿವರಣೆಯೆಂದರೆ, "...ಅದು ಉತ್ತರದಿಂದ ದಕ್ಷಿಣಕ್ಕೆ ಹಾರುತ್ತಿದ್ದ ಒಂದು ಹೊಳೆಯುವ ಕಾಯ. ಬಯಲು ದುರ್ಬೀನುಗಳು ಕೈನಲ್ಲಿವೆ. ಅದೊಂದು ಬೃಹತ್‌ ಕಾಯ. ಒಂದು ಭಾಗ ಸೂರ್ಯನ ಬೆಳಕಿನಲ್ಲಿ ಹೊಳೆಯುತ್ತದೆ. ಅದು ಅಂಡಾಕಾರದಲ್ಲಿದೆ. ನಂತರ ಅದುಹೇಗೋ ಮತ್ತೊಂದು ದಿಕ್ಕಿಗೆ ಅದು ತಿರುಗಿಕೊಂಡು, ನೈರುತ್ಯ ದಿಕ್ಕಿನಲ್ಲಿ ಕಣ್ಮರೆಯಾಗುತ್ತದೆ."

* IIನೇ ಜಾಗತಿಕ ಸಮರದ ಅವಧಿಯಲ್ಲಿ, ಪೆಸಿಫಿಕ್‌ ಮತ್ತು ಐರೋಪ್ಯ ರಂಗಮಂದಿರಗಳಲ್ಲಿ, "ಫೂ-ಫೈಟರ್‌ಗಳು" (ವಿಮಾನವನ್ನು ಅನುಸರಿಸಿದ ಲೋಹದ ಗೋಳಗಳು, ಬೆಳಕಿನ ಚೆಂಡುಗಳು ಮತ್ತು ಇತರ ಆಕಾರಗಳು) ಕಂಡುಬಂದವಲ್ಲದೆ, ಅದೇ ಸಮಯದಲ್ಲಿ ಒಕ್ಕೂಟದ ಮತ್ತು ಮೈತ್ರಿ ಗುಂಪಿಗೆ ಸೇರಿದ ವಿಮಾನ ಚಾಲಕರು ಇದರ ಛಾಯಾಚಿತ್ರವನ್ನು ತೆಗೆದರು.

ಹೀಗೆ ಆ ಸಮಯದಲ್ಲಿ ಪ್ರಸ್ತಾಪಿಸಲ್ಪಟ್ಟ ಕೆಲವೊಂದು ವಿವರಣೆಗಳಲ್ಲಿ, ಸಂತ ಎಲ್ಮೋನ ಬೆಂಕಿ, ಶುಕ್ರ ಗ್ರಹ, ಆಮ್ಲಜನಕದ ಕೊರತೆಯಿಂದಾದ ಮಿಥ್ಯಾದರ್ಶನಗಳು ಅಥವಾ ಜರ್ಮನಿಯ ರಹಸ್ಯ ಶಸ್ತ್ರಾಸ್ತ್ರ ಎಂಬ ಊಹೆಗಳೆಲ್ಲಾ ಸೇರಿದ್ದವು.

* ೧೯೪೨ರ ಫೆಬ್ರವರಿ ೨೫ರಂದು, ಕ್ಯಾಲಿಫೋರ್ನಿಯಾ ವಲಯದ ಲಾಸ್‌ ಏಂಜಲೀಸ್‌ ಮೇಲೆ, ಗುರುತಿಸಲಾಗದ ವಿಮಾನಗಳು ಹಾರಿದ್ದನ್ನು ದೃಶ್ಯರೂಪದಲ್ಲಿಯೂ ಹಾಗೂ ರೆಡಾರ್‌ ಉಪಕರಣದಲ್ಲಿಯೂ ಕಂಡಿದ್ದರ ಕುರಿತು U.S. ಸೇನಾ ವೀಕ್ಷಕರು ವರದಿ ಮಾಡಿದರು. ಇವನ್ನು ಜಪಾನಿಯರ ವಿಮಾನಗಳು ಎಂದು ಭಾವಿಸಿ ಅವುಗಳೆಡೆಗೆ ವಿಮಾನನಾಶಕ ಫಿರಂಗಿಯಿಂದ ಗುಂಡುಹಾರಿಸಲಾಯಿತು. ಕ್ಯಾಲಿಫೋರ್ನಿಯಾದ ಮೇಲೆ ಜಪಾನಿಯರ ವಾಯುದಾಳಿಗಳು ಆಗಬಹುದು ಎಂಬ ನಿರೀಕ್ಷೆಯಿತ್ತಾದ್ದರಿಂದ, ಆ ತಲ್ಲಣವನ್ನು ಮತ್ತಷ್ಟು ಪ್ರಚೋದಿಸಲು ಕೆಲವೊಂದು ಅಧಿಕಾರಿಗಳಿಗೆ ಇಷ್ಟವಿರಲಿಲ್ಲ. ಹೀಗಾಗಿ ಇಂಥ ವಿಮಾನಗಳ ಕುರಿತಾದ ವರದಿಗಳನ್ನು ಅವರು ತಳ್ಳಿಹಾಕಿದರೂ, ಸುಲಭ-ಸ್ಪಷ್ಟವಾದ ಯಾವುದೇ ವಿವರಣೆಯು ಅವರಿಂದ ದೊರೆಯಲಿಲ್ಲ. ಆದರೂ, ನಿಜವಾದ ವಿಮಾನಗಳೇ ಅಲ್ಲಿ ಬಂದಿದ್ದವೆಂದು ಸಿಬ್ಬಂದಿಯ ಸೇನಾ ಮುಖ್ಯಸ್ಥರಾದ ಜನರಲ್ ಜಾರ್ಜ್‌ ಸಿ. ಮಾರ್ಷಲ್‌ ಮತ್ತು ಯುದ್ಧ ಕಾರ್ಯದರ್ಶಿ ಹೆನ್ರಿ ಸ್ಟಿಮ್ಸನ್‌ ಇಬ್ಬರೂ ಪಟ್ಟುಹಿಡಿದು ಸಮರ್ಥಿಸಿಕೊಂಡರು. ಈ ಘಟನೆಯೇ ಕಾಲಾನಂತರದಲ್ಲಿ ಲಾಸ್‌ ಏಂಜಲೀಸ್‌ನ ಸಮರ, ಅಥವಾ ಪಶ್ಚಿಮ ತೀರದ ವಾಯುದಾಳಿ ಎಂದು ಹೆಸರಾಯಿತು.
* ೧೯೪೬ರಲ್ಲಿ ಗುರುತಿಸಲಾಗದ ಅಂತರಿಕ್ಷ ವಸ್ತುಗಳ ಕುರಿತು ೨೦೦೦ಕ್ಕೂ ಹೆಚ್ಚಿನ ವರದಿಗಳು ಜಮಾವಣೆಗೊಂಡಿದ್ದವು. ಸ್ಕ್ಯಾಂಡಿನೇವಿಯಾ ರಾಷ್ಟ್ರಗಳಲ್ಲಿ ಕಂಡುಬಂದ ಇಂಥ ವಸ್ತುಗಳ ಕುರಿತು ಸ್ವೀಡಿಷ್‌ ಸೇನೆಯು ಮುಖ್ಯವಾಗಿ ಸಂಗ್ರಹಿಸಿದ ವರದಿಯ ಜೊತೆಗೆ, ಫ್ರಾನ್ಸ್‌, ಪೋರ್ಚುಗಲ್, ಇಟಲಿ ಮತ್ತು ಗ್ರೀಸ್‌ನಿಂದ ಪ್ರತ್ಯೇಕವಾಗಿ ಬಂದ ವರದಿಗಳೂ ಸೇರಿ, ಇಂಥ ವಸ್ತುಗಳನ್ನು "ರಷ್ಯಾದ ಕ್ಷಿಪಣಿ ದಾಳಿ" ಎಂದು ಉಲ್ಲೇಖಿಸಿದರೆ, ನಂತರದಲ್ಲಿ "ಪ್ರೇತ ಕ್ಷಿಪಣಿಗಳು" ಎಂದೂ ಕರೆದವು. ವಶಪಡಿಸಿಕೊಳ್ಳಲಾದ ಜರ್ಮನ್‌ V1 ಅಥವಾ V2 ಕ್ಷಿಪಣಿಗಳನ್ನು ರಷ್ಯಾ ದೇಶವು ಪರೀಕ್ಷಾರ್ಥ ಪ್ರಯೋಗವಾಗಿ ಬಳಸಿದುದರ ಪರಿಣಾಮವೇ ಈ ನಿಗೂಢ ವಸ್ತುಗಳು ಎಂದು ಆ ಸಮಯದಲ್ಲಿ ಭಾವಿಸಲಾಗಿತ್ತು. ಇಂಥ ಬಹುತೇಕ ಉದಾಹರಣೆಗಳನ್ನು ಉಲ್ಕೆಯಂತಹ ನೈಸರ್ಗಿಕ ವಿದ್ಯಮಾನದೊಂದಿಗೆ ಸಮೀಕರಿಸಿ ಕಲ್ಪಿಸಿಕೊಳ್ಳಲಾಗಿತ್ತಾದರೂ, ೨೦೦ಕ್ಕೂ ಹೆಚ್ಚಿನವು ರೆಡಾರ್ ಮೇಲೆ ಪತ್ತೆಯಾಗಿದ್ದವು. ಇವನ್ನು "ನಿಜವಾದ ಭೌತಿಕ ವಸ್ತುಗಳು" ಎಂದು ಸ್ವೀಡಿಷ್‌ ಸೇನೆಯು ಭಾವಿಸಿತು. ಈ ವಸ್ತುಗಳು ಭೂಮ್ಯತೀತ ಮೂಲಕ್ಕೆ ಸೇರಿದವಿರಬೇಕು ಎಂದು ತನ್ನ ಒಂದಷ್ಟು ತನಿಖಾಗಾರರು ನಂಬಿರುವುದಾಗಿ ಸ್ವೀಡಿಷ್‌ ಸೇನೆಯು ೧೯೪೮ರಲ್ಲಿ ಯುರೋಪ್‌ನ USAFಗೆ ಹೇಳಿತು. ಈ ಅಂಶ ೧೯೪೮ರ ಒಂದು ಮಹಾ ರಹಸ್ಯದ ದಾಖಲೆ ಪತ್ರದಲ್ಲಿ ಸಿಕ್ಕಿದೆ. (ಹೆಚ್ಚಿನ ವಿವರಗಳಿಗೆ ವಿಕಿಯ ಪ್ರೇತ ಕ್ಷಿಪಣಿಗಳು ಲೇಖನವನ್ನು ನೋಡಿ)

### ಕೆನ್ನೆತ್ ಆರ್ನಾಲ್ಡ್‌ ದೃಶ್ಯಗಳು

ತಾನು ಕಂಡ UFO ದೃಶ್ಯದ ಕುರಿತು ಕೆನ್ನೆತ್ ಆರ್ನಾಲ್ಡ್‌ 1947ರಲ್ಲಿ ಸಲ್ಲಿಸಿದ ವರದಿಯನ್ನು ಇದು ತೋರಿಸುತ್ತದೆ.
IIನೇ ಜಾಗತಿಕ ಸಮರದ ನಂತರ ಅಮೆರಿಕ ಸಂಯುಕ್ತ ಸಂಸ್ಥಾನಗಳಲ್ಲಿ ಕಂಡುಬಂದ UFO ಹಂತವು, ಅಮೆರಿಕದ ವಾಣಿಜ್ಯೋದ್ಯಮಿ ಕೆನ್ನೆತ್ ಆರ್ನಾಲ್ಡ್‌ ಕಂಡ ಒಂದು ಪ್ರಸಿದ್ಧ ದೃಶ್ಯದಿಂದ ಪ್ರಾರಂಭವಾಯಿತು. ೧೯೪೭ರ ಜೂನ್ ೨೪ರಂದು ವಾಷಿಂಗ್ಟನ್‌ನ ರೈನಿಯರ್ ಪರ್ವತದ ಸಮೀಪದಲ್ಲಿ ತನ್ನ ಖಾಸಗಿ ವಿಮಾನವನ್ನು ಆತ ಹಾರಿಸುತ್ತಿರುವಾಗ ಈ ದೃಶ್ಯ ಅವನಿಗೆ ಗೋಚರಿಸಿತು. ಉಜ್ಜ್ವಲವಾಗಿ ಪ್ರಕಾಶಿಸುತ್ತಿದ್ದ ಒಂಬತ್ತು ವಸ್ತುಗಳು ರೈನಿಯರ್‌ನ ಮುಖಕ್ಕೆ ಅಡ್ಡಲಾಗಿ ಹಾರಿಹೋದುದನ್ನು ತಾನು ಕಂಡುದಾಗಿ ಆತ ವರದಿಮಾಡಿದ.

ಚಿತ್ರ:Arnold crescent 1947.jpg1947ರಲ್ಲಿ ತಾನು ಕಂಡ ಅರ್ಧಚಂದ್ರಾಕಾರದ UFOನ ಒಂದು ರೇಖಾಕೃತಿಯ ಚಿತ್ರವೊಂದನ್ನು ಕೆನ್ನೆತ್‌ ಅರ್ನಾಲ್ಡ್‌ ಹಿಡಿದುಕೊಂಡಿರುವುದನ್ನು ಇದು ತೋರಿಸುತ್ತದೆ.
ಇದಕ್ಕೂ ಮುಂಚಿತವಾಗಿ ಇದೇ ಬಗೆಯ ವಸ್ತುಗಳ ಕುರಿತಾಗಿ ೧೯೪೭ರ ಇತರ U.S. ದೃಶ್ಯಗಳು ದಾಖಲಿಸಲ್ಪಟ್ಟಿದ್ದರೂ, ಅರ್ನಾಲ್ಡ್‌ ಕಂಡ ದೃಶ್ಯಗಳು ಮೊಟ್ಟಮೊದಲ ಬಾರಿಗೆ ಗಣನೀಯ ಪ್ರಮಾಣದಲ್ಲಿ ಮಾಧ್ಯಮದ ಗಮನ ಸೆಳೆಯುವುದರ ಜೊತೆಗೆ ಸಾರ್ವಜನಿಕರ ಕಲ್ಪನೆಯನ್ನೂ ಸೆರೆಹಿಡಿದವು. ತಾನು ಕಂಡ ವಸ್ತುವು "ಕಾವಲಿಯೊಂದರಂತೆ ಚಪ್ಪಟೆಯಾಗಿತ್ತು" ಎಂದು ವಿವರಿಸಿದ ಅರ್ನಾಲ್ಡ್‌, "ಅವು ತಟ್ಟೆಯ ಆಕಾರದಲ್ಲಿದ್ದು, ಕಣ್ಣಿಗೆ ಕಾಣುವಷ್ಟು ತೆಳುವಾಗಿದ್ದವು. ಮುಂಭಾಗದಲ್ಲಿ ಅರ್ಧ-ಚಂದ್ರಾಕಾರವಾಗಿ ಅಂಡಾಕಾರದಲ್ಲಿದ್ದರೆ, ಹಿಂಭಾಗವು ಉಬ್ಬಿಕೊಂಡಿತ್ತು. ಚಪ್ಪಟೆಯಾಗಿರುವ ದೊಡ್ಡ ಬಿಲ್ಲೆಯಂತೆ ಕಾಣಿಸುತ್ತಿದ್ದ ಅವು (ಬಲಭಾಗದಲ್ಲಿರುವ ಅರ್ನಾಲ್ಡ್‌ ಬರೆದಿರುವ ರೇಖಾಚಿತ್ರವನ್ನು ನೋಡಿ), 'ತಟ್ಟೆಯೊಂದನ್ನು ನೀರಿನ ಮೇಲೆ ಕುಪ್ಪಳಿಸುತ್ತಾ ಸಾಗುವಂತೆ ಮಾಡಿದರೆ ಹೇಗೆ ಹಾರಿಕೊಂಡು ಹೋಗುತ್ತದೋ ಹಾಗೆಯೇ' ಹಾರಿದವು" ಎಂದು ವರ್ಣಿಸಿದ. (ಅವುಗಳಲ್ಲೊಂದು ವಸ್ತುವು ಅರ್ಧ-ಚಂದ್ರಾಕಾರದಲ್ಲಿತ್ತು ಎಂದು ಆತ ವರ್ಣಿಸಿದ್ದನ್ನು ಎಡಭಾಗದ ಚಿತ್ರದಲ್ಲಿ ತೋರಿಸಲಾಗಿದೆ.) ಅರ್ನಾಲ್ಡ್‌ನ ವಿವರಣೆಗಳಿಗೆ ವ್ಯಾಪಕವಾದ ಪ್ರಚಾರ ಸಿಕ್ಕಿತು ಹಾಗೂ ಕೆಲವೇ ದಿನಗಳಲ್ಲಿ **ಹಾರುವ ತಟ್ಟೆ** ಮತ್ತು **ಹಾರುವ ಬಿಲ್ಲೆ** ಎಂಬ ಪದಗಳು ಹುಟ್ಟಿಕೊಂಡವು. ಅರ್ನಾಲ್ಡ್‌ನ ದೃಶ್ಯ ವಿವರಣೆಯು ಹೊರಬಿದ್ದ ಕೆಲವೇ ವಾರಗಳ ನಂತರ, U.S.ನಲ್ಲಿ ಮಾತ್ರವೇ ಅಲ್ಲದೇ ಇನ್ನೂ ಅನೇಕ ದೇಶಗಳಲ್ಲಿ ಇಂಥ ದೃಶ್ಯಗಳು ಗೋಚರಿಸಿದ ಕುರಿತಾಗಿ ನೂರಾರು ವರದಿಗಳು ಹೊರಬಿದ್ದವು.
ಆರ್ನಾಲ್ಡ್‌ ಕಂಡ ದೃಶ್ಯಗಳ ವಿವರಣೆಯು ಮಾಧ್ಯಮಗಳಿಗೆ ಮುಟ್ಟಿದ ನಂತರ, ಇದೇ ಸ್ವರೂಪದ ಇತರ ಪ್ರಕರಣಗಳ ಕುರಿತಾದ ವರದಿಗಳೂ ಹೆಚ್ಚಿನ ಸಂಖ್ಯೆಯಲ್ಲಿ ಬರತೊಡಗಿದವು. ಇದಾಹೊ ಮೇಲ್ಭಾಗದಲ್ಲಿ ಜುಲೈ ೪ರ ಸಂಜೆ ವೇಳೆ ಬಿಲ್ಲೆಯಂತಹ ಒಂಬತ್ತು ವಸ್ತುಗಳು ಹಾರಿದ ನಿದರ್ಶನವೊಂದನ್ನು ಯುನೈಟೆಡ್‌ ಏರ್‌ಲೈನ್ಸ್‌ನ ಸಿಬ್ಬಂದಿಯೊಬ್ಬ ವರದಿ ಮಾಡಿದ. ಆ ಸಮಯದಲ್ಲಿ, ಈ ದೃಶ್ಯದ ವಿವರಣೆಯನ್ನು ಆರ್ನಾಲ್ಡ್‌ನ ವಿವರಣೆಗಿಂತ ಹೆಚ್ಚು ವ್ಯಾಪಕವಾಗಿ ವರದಿ ಮಾಡಲಾಯಿತು ಮತ್ತು ತನ್ಮೂಲಕ ಆರ್ನಾಲ್ಡ್‌ನ ವರದಿಗೆ ಗಣನೀಯ ಪ್ರಮಾಣದ ವಿಶ್ವಾಸಾರ್ಹತೆಯನ್ನು ನೀಡಲಾಯಿತು.
ಅಮೆರಿಕದ UFO ಸಂಶೋಧಕ ಟೆಡ್‌ ಬ್ಲೋಚರ್, ವೃತ್ತಪತ್ರಿಕೆಗಳ (ಅರ್ನಾಲ್ಡ್‌ ವಿವರಿಸಿದ್ದಕ್ಕಿಂತ ಮುಂಚಿನ ಪ್ರಕರಣಗಳನ್ನು ಒಳಗೊಂಡ) ವರದಿಗಳನ್ನು ವ್ಯಾಪಕವಾಗಿ ಅವಲೋಕಿಸುತ್ತಿದ್ದಾಗ, ಜುಲೈ ೪ರಂದು ಕಂಡ ದೃಶ್ಯಗಳ ಪ್ರಮಾಣವು ಜುಲೈ ೬-೮ರ ಹೊತ್ತಿಗೆ ಇದ್ದಕ್ಕಿದ್ದಂತೆ ಮೇಲೇರಿರುವುದನ್ನು ಕಂಡ. ಮುಂದಿನ ಕೆಲ ದಿನಗಳಲ್ಲಿ ಅಮೆರಿಕದ ಬಹುತೇಕ ವೃತ್ತಪತ್ರಿಕೆಗಳಲ್ಲಿ ಹೊಸ "ಹಾರುವ ತಟ್ಟೆಗಳು" ಅಥವಾ "ಹಾರುವ ಬಿಲ್ಲೆಗಳ" ಕುರಿತಾದ ಮುಖಪುಟ ಲೇಖನಗಳೇ ತುಂಬಿಕೊಂಡಿರುವುದನ್ನು ಬ್ಲೋಚರ್ ಗಮನಿಸಿದ. ರೋಸ್‌ವೆಲ್‌ UFO ಘಟನೆಯ ಕುರಿತಾಗಿ ಅಧಿಕಾರಿಗಳು ಪತ್ರಿಕಾ ಹೇಳಿಕೆಗಳನ್ನು ನೀಡಲು ಪ್ರಾರಂಭಿಸಿದಾಗ, ಜುಲೈ ೮ರ ನಂತರ ಇಂಥ ವರದಿಗಳ ಪ್ರಮಾಣ ಇಳಿಮುಖವಾಗತೊಡಗಿತು. ಜಾನುವಾರು ಕ್ಷೇತ್ರವೊಂದರ ಪಕ್ಕದ ಮೈದಾನದಲ್ಲಿ ಕಂಡುಬಂದ ಅವಶೇಷಗಳು ಹವಾಮಾನದ ಮುನ್ಸೂಚನೆ ನೀಡಲು ಬಳಸುವ ಆಕಾಶಬುಟ್ಟಿಯೊಂದಕ್ಕೆ ಸೇರಿದ್ದು ಎಂದು ಸದರಿ ಅಧಿಕಾರಿಗಳು ಪತ್ರಿಕಾ ಹೇಳಿಕೆಯಲ್ಲಿ ತಿಳಿಸಿದ್ದರು.
೧೯೬೦ರ ದಶಕದಲ್ಲಿನ ಹಲವಾರು ವರ್ಷಗಳ ನಂತರ, ಬ್ಲೋಚರ್‌ (ಭೌತವಿಜ್ಞಾನಿ ಜೇಮ್ಸ್‌ ಇ. ಮೆಕ್‌ಡೊನಾಲ್ಡ್‌ ನೆರವಿನೊಂದಿಗೆ) ಆ ವರ್ಷದಲ್ಲಿ ದಾಖಲಾದ ಹಾರುವ ತಟ್ಟೆಯ ದೃಶ್ಯಗಳ ೮೫೩ ಪ್ರಕರಣಗಳನ್ನು ಪತ್ತೆಹಚ್ಚಿದ. ಇದಕ್ಕಾಗಿ ಕೆನಡಾ, ವಾಷಿಂಗ್ಟನ್ D.C, ಮತ್ತು ಮೊಂಟಾನವನ್ನು ಹೊರತುಪಡಿಸಿದ U.S.ನ ಪ್ರತಿಯೊಂದು ಸಂಸ್ಥಾನಗಳ ೧೪೦ ವೃತ್ತಪತ್ರಿಕೆಗಳ ನೆರವನ್ನು ಆತ ಪಡೆದುಕೊಂಡ.

## ತನಿಖೆಗಳು

ವರ್ಷಗಳು ಕಳೆಯುತ್ತಿದ್ದಂತೆ UFOಗಳು ತನಿಖೆಗಳಿಗೆ ಒಳಪಡುತ್ತಲೇ ಬಂದಿದ್ದು, ಈ ತನಿಖೆಗಳ ವ್ಯಾಪ್ತಿ ಹಾಗೂ ವೈಜ್ಞಾನಿಕ ನಿಖರತೆಯಲ್ಲಿ ವ್ಯಾಪಕ ಬದಲಾವಣೆಗಳಿವೆ. ಅಮೆರಿಕ ಸಂಯುಕ್ತ ಸಂಸ್ಥಾನಗಳು, ಕೆನಡಾ, ಯುನೈಟೆಡ್‌ ಕಿಂಗ್‌ಡಂ, ಜಪಾನ್, ಪೆರು, ಫ್ರಾನ್ಸ್‌, ಬೆಲ್ಜಿಯಂ, ಸ್ವೀಡನ್, ಬ್ರೆಝಿಲ್, ಚಿಲಿ, ಉರುಗ್ವೆ, ಮೆಕ್ಸಿಕೋ, ಸ್ಪೇನ್, ಮತ್ತು ಸೋವಿಯಟ್‌ ಒಕ್ಕೂಟದ ಸರ್ಕಾರಗಳು ಅಥವಾ ಸ್ವತಂತ್ರ ವಿದ್ವಾಂಸರು ಹಲವಾರು ಕಾಲಘಟ್ಟಗಳಲ್ಲಿ UFO ವರದಿಗಳನ್ನು ತನಿಖೆ ಮಾಡಿರುವುದು ಎಲ್ಲೆಡೆ ತಿಳಿದಿರುವ ವಿಷಯ.

ಅತ್ಯಂತ ಪ್ರಸಿದ್ಧವಾಗಿರುವ ಸರ್ಕಾರಿ ಅಧ್ಯಯನಗಳಲ್ಲಿ ಈ ಮುಂದಿನವು ಸೇರಿವೆ: ಸ್ವೀಡಿಷ್‌ ಸೇನೆಯು (೧೯೪೬–೧೯೪೭) ಕೈಗೊಂಡ ಪ್ರೇತ ಕ್ಷಿಪಣಿಗಳು ತನಿಖೆ; ಅಮೆರಿಕ ಸಂಯುಕ್ತ ಸಂಸ್ಥಾನಗಳ ವಾಯುಪಡೆಯು ೧೯೪೭ರಿಂದ ೧೯೬೯ರವರೆಗೆ ನಡೆಸಿದ ಪ್ರಾಜೆಕ್ಟ್‌ ಬ್ಲೂ ಬುಕ್ ಹಾಗೂ ಇದಕ್ಕೂ ಮುಂಚಿನ ಪ್ರಾಜೆಕ್ಟ್‌ ಸೈನ್‌ ಮತ್ತು ಪ್ರಾಜೆಕ್ಟ್‌ ಗ್ರಜ್‌; ಗ್ರೀನ್‌ ಫೈರ್‌ಬಾಲ್ಸ್‌ ಕುರಿತಾಗಿ U.S. ಸೇನೆ/ವಾಯುಪಡೆ ನಡೆಸಿದ ಪ್ರಾಜೆಕ್ಟ್‌ ಟ್ವಿಂಕಲ್ ರಹಸ್ಯ ತನಿಖೆ‌, ಬ್ಯಾಟೆಲ್ಲೆ ಮೆಮೊರಿಯಲ್ ಇನ್‌ಸ್ಟಿಟ್ಯೂಟ್‌ ವತಿಯಿಂದ ಕೈಗೊಳ್ಳಲಾದ ರಹಸ್ಯ USAF ಪ್ರಾಜೆಕ್ಟ್‌ ಬ್ಲೂ ಬುಕ್ ವಿಶೇಷ ವರದಿ #೧೪, ಮತ್ತು ಬ್ರೆಝಿಲಿಯನ್‌ ವಾಯುಪಡೆಯ ವತಿಯಿಂದ ಕೈಗೊಳ್ಳಲಾದ ಆಪರೇಷನ್‌ ಸಾಸರ್‌ (೧೯೭೭). ಫ್ರಾನ್ಸ್‌ ದೇಶವು ತನ್ನ ಬಾಹ್ಯಾಕಾಶ ಸಂಸ್ಥೆಯಾದ CNESನ ವ್ಯಾಪ್ತಿಯೊಳಗೆ (GEPAN/SEPRA/GEIPAN) ೧೯೭೭ರಿಂದಲೂ ತನಿಖೆ ನಡೆಸಿಕೊಂಡು ಬರುತ್ತಿದೆ; ಅದೇ ರೀತಿಯಲ್ಲಿ ಉರುಗ್ವೆ ದೇಶವೂ ೧೯೮೯ರಿಂದಲೂ ತನಿಖೆ ನಡೆಸಿಕೊಂಡು ಬರುತ್ತಿದೆ.
USAFನ ಕಾಂಡಾನ್‌ ಸಮಿತಿಯಿಂದ ಕೈಗೊಳ್ಳಲಾದ ಸಾರ್ವಜನಿಕ ಸಂಶೋಧನಾ ಪ್ರಯತ್ನವೊಂದು ೧೯೬೮ರಲ್ಲಿ ನಕಾರಾತ್ಮಕ ನಿರ್ಧಾರವೊಂದನ್ನು ತಳೆದು, UFOಗಳ ಕುರಿತಾದ US ಸರ್ಕಾರದ ಅಧಿಕೃತ ತನಿಖೆಗೆ ಪೂರ್ಣವಿರಾಮವನ್ನು ಹಾಕಿತು. ಆದರೂ, ಸರ್ಕಾರದ ವಿವಿಧ ಗುಪ್ತಚರ ಸಂಸ್ಥೆಗಳು ಅನಧಿಕೃತವಾಗಿ ತನಿಖೆ ಅಥವಾ ಸನ್ನಿವೇಶದ ಮೇಲ್ವಿಚಾರಣೆಯನ್ನು ಮುಂದುವರಿಸಿಕೊಂಡು ಬಂದಿರುವುದನ್ನು ಕೆಲವು ದಾಖಲೆಪತ್ರಗಳು ಸೂಚಿಸುತ್ತವೆ.
ಪ್ರಾಜೆಕ್ಟ್‌ ಬ್ಲೂ ಬುಕ್‌ನಂಥ ಸರ್ಕಾರದ ಅನೇಕ ಅಧ್ಯಯನಗಳೂ ಸೇರಿದಂತೆ, ಬಹುತೇಕ UFO ಸಂಶೋಧನೆಯು ವೈಜ್ಞಾನಿಕವಾಗಿ ಅಪೂರ್ಣವಾಗಿದೆ, ಹಾಗೂ ಈ ವಿದ್ಯಮಾನದೊಂದಿಗೆ ಪುರಾಣ ಮತ್ತು ಧರ್ಮಶ್ರದ್ಧೆಗಳು ಆಗಿಂದಾಗ್ಗೆ ತಳುಕು ಹಾಕಿಕೊಳ್ಳುತ್ತಲೇ ಇರುತ್ತವೆ ಎಂದು ಜಾಕ್ವೆಸ್‌ ವಲ್ಲೀ ಎಂಬ ವಿಜ್ಞಾನಿ ಹಾಗೂ ಪ್ರಸಿದ್ಧ UFO ಸಂಶೋಧಕ ವಾದಿಸಿದ್ದಾನೆ. ಅಧಿಕೃತ ವಿಜ್ಞಾನವು UFO ವಿದ್ಯಮಾನಕ್ಕೆ ಸೂಕ್ತರೀತಿಯ ಗಮನ ಕೊಡದಿರುವ ಕಾರಣ ಉಂಟಾಗಿರುವ ನಿರ್ವಾತವನ್ನು ಸ್ವಯಂ-ಶೈಲಿಯ ವಿಜ್ಞಾನಿಗಳು ಆಗಾಗ ತುಂಬುತ್ತಾರೆ ಎಂದು ವಲ್ಲೀ ಅಭಿಪ್ರಾಯಪಡುತ್ತಾನೆ. ಆದರೆ ನೂರಾರು ವೃತ್ತಿಪ್ರವೀಣ ವಿಜ್ಞಾನಿಗಳು ಖಾಸಗಿಯಾಗಿ UFO ಅಧ್ಯಯನವನ್ನು ಮುಂದುವರೆಸಿಕೊಂಡು ಹೋಗುತ್ತಾರೆ; ಇದನ್ನು "ಅಗೋಚರ ಕಾಲೇಜು" ಎಂದು ಕರೆಯಬಹುದು ಎಂದೂ ಆತ ಹೇಳುತ್ತಾನೆ. ಕಟ್ಟುನಿಟ್ಟಾದ ಅಧ್ಯಯನದ ಮೂಲಕ ಹೆಚ್ಚಿನದನ್ನೇನಾದರೂ ಕಲಿಯಲು ಸಾಧ್ಯವಿದೆ. ಆದರೆ ಈ ಕುರಿತು ಅಂಥ ದೊಡ್ಡ ಪ್ರಮಾಣದ ಕೆಲಸವೇನೂ ಆಗಿಲ್ಲ ಎಂದೂ ಆತ ವಾದಿಸುತ್ತಾನೆ.
UFOಗಳ ಕುರಿತು ಮುಖ್ಯವಾಹಿನಿಯ ಅಲ್ಪ ಪ್ರಮಾಣದ ವೈಜ್ಞಾನಿಕ ಅಧ್ಯಯನವು ನಡೆದಿದೆ, ಮತ್ತು ಮುಖ್ಯವಾಹಿನಿಯ ವೈಜ್ಞಾನಿಕ ಸಾಹಿತ್ಯದಲ್ಲಿ ಈ ವಿಷಯವು ಅಲ್ಪ ಪ್ರಮಾಣದ ಗಂಭೀರ ಗಮನವನ್ನು ಪಡೆದುಕೊಂಡಿದೆ. UFOಗಳ ಕುರಿತ ಅಧ್ಯಯನವನ್ನು ಮುಂದುವರಿಸಿಕೊಂಡು ಹೋಗುವುದರಿಂದ ವಿಜ್ಞಾನವು ಅಭಿವೃದ್ಧಿಯಾಗುತ್ತದೆ ಎಂಬ ನಿರೀಕ್ಷೆಯಲ್ಲಿ ಅದನ್ನು ಸಮರ್ಥಿಸಲಾಗುವುದಿಲ್ಲ ಎಂದು ಎಡ್ವರ್ಡ್‌ ಕಾಂಡಾನ್‌ ಹೇಳಿಕೆಯನ್ನು ನೀಡಿದ ನಂತರ, U.S.ನಲ್ಲಿನ ಈ ಕುರಿತಾದ ಅಧಿಕೃತ ಅಧ್ಯಯನಗಳು ೧೯೬೯ರ ಡಿಸೆಂಬರ್‌ನಲ್ಲಿ ಕೊನೆಗೊಂಡವು. ಕಾಂಡಾನ್‌ ವರದಿ ಹಾಗೂ ಈ ತೀರ್ಮಾನಗಳನ್ನು ಕಾಂಡಾನ್‌ ಸದಸ್ಯನಾಗಿದ್ದ ನ್ಯಾಷನಲ್‌ ಅಕೆಡೆಮಿ ಆಫ್‌ ಸೈಂಟಿಸ್ಟ್ಸ್‌ ಕೂಟವು ಅನುಮೋದಿಸಿತು. ಆದರೂ, AIAAನ UFO ಉಪಸಮಿತಿಯು ಕೈಗೊಂಡ ಒಂದು ವೈಜ್ಞಾನಿಕ ಅವಲೋಕನವು ಕಾಂಡಾನ್‌ನ ತೀರ್ಮಾನವನ್ನು ನಿರಾಕರಿಸಿತು. ವರದಿಯಾದ ಪ್ರಕರಣಗಳ ಪೈಕಿ ಕಡೇಪಕ್ಷ ೩೦%ನಷ್ಟು ಭಾಗ ವಿವರಣೆಗೆ ನಿಲುಕಿಲ್ಲ. ಆದ್ದರಿಂದ ಅಧ್ಯಯನವನ್ನು ಮುಂದುವರಿಸುವುದರ ಮೂಲಕ ವೈಜ್ಞಾನಿಕ ಪ್ರಯೋಜನ ಪಡೆಯಲು ಸಾಧ್ಯವಿದೆ ಎಂದು ಈ ಉಪಸಮಿತಿಯು ಸೂಚಿಸಿತು.

ಎಲ್ಲಾ UFO ಪ್ರಕರಣಗಳೂ ದಂತಕಥೆಗಳ ಸ್ವರೂಪದಲ್ಲಿ ಇವೆಯಾದ್ದರಿಂದ ಅವೆಲ್ಲವನ್ನೂ ರಂಜಕವಲ್ಲದ ನೈಸರ್ಗಿಕ ವಿದ್ಯಮಾನಗಳೆಂಬಂತೆ ವಿವರಿಸಬಹುದು ಎಂಬ ಸಮರ್ಥನೆಯನ್ನೂ ನೀಡಲಾಯಿತು. ಮತ್ತೊಂದೆಡೆ, ಜನಪ್ರಿಯ ಮುದ್ರಣ ಮಾಧ್ಯಮದಲ್ಲಿ ವರದಿಯಾಗಿರುವ ಅಂಶಗಳನ್ನು ಬಿಟ್ಟರೆ, ವೈಜ್ಞಾನಿಕ ವೀಕ್ಷಣೆಗೆ ಸಂಬಂಧಿಸಿದ ಮಾಹಿತಿಯ ಕುರಿತು ವಿಜ್ಞಾನಿ ಸಮುದಾಯವು ಸೀಮಿತ ಜ್ಞಾನವನ್ನು ಹೊಂದಿದೆ ಎಂದೂ ಇದೇ ಸಮಯದಲ್ಲಿ ವಾದಿಸಲಾಯಿತು.

ಕಾಂಡಾನ್‌ ವರದಿಯ ಬಿಡುಗಡೆಗೆ ಮುಂಚೆ ಹಾಗೂ ನಂತರ ವಿವಾದಗಳು ಅದನ್ನು ಸುತ್ತುವರಿದಿವೆ. "ಅಸಂಖ್ಯಾತ ವಿಜ್ಞಾನಿಗಳಿಂದ, ಅದರಲ್ಲೂ ನಿರ್ದಿಷ್ಟವಾಗಿ ಪ್ರಬಲವಾದ AIAA ಕೂಟದಲ್ಲಿರುವ ವಿಜ್ಞಾನಿಗಳಿಂದ ಈ ವರದಿಯು ಅತ್ಯಂತ ಕಟುವಾಗಿ ಟೀಕಿಸಲ್ಪಟ್ಟಿದೆ. ಸದರಿ ಕೂಟದ ವಿಜ್ಞಾನಿಗಳು UFOಗಳ ಕುರಿತು ಹದವರಿತ, ಆದರೆ ನಿರಂತರವಾದ ವೈಜ್ಞಾನಿಕ ಕೆಲಸವನ್ನು ನಡೆಸುವ ಕುರಿತು ಶಿಫಾರಸು ಮಾಡಿದ್ದರು" ಎಂದು ಸಮರ್ಥಿಸಲಾಗಿದೆ.. AAAS ಕೂಟವನ್ನು ಉದ್ದೇಶಿಸಿ ಹೇಳಿಕೆ ನೀಡಿದ ಜೇಮ್ಸ್‌ ಇ. ಮೆಕ್‌ಡೊನಾಲ್ಡ್‌, ಸಮಸ್ಯೆಯ ಸಮರ್ಪಕ ಅಧ್ಯಯನಗಳನ್ನು ಕೈಗೊಳ್ಳುವಲ್ಲಿ ವಿಜ್ಞಾನವು ವಿಫಲವಾಗಿದೆ ಎಂದು ತನ್ನ ಭಾವನೆ ಎಂದು ಹೇಳಿ, ವೈಜ್ಞಾನಿಕವಾಗಿ ಅಪೂರ್ಣವಾಗಿದೆ ಎಂಬ ಕಾರಣಕ್ಕಾಗಿ ಕಾಂಡಾನ್ ವರದಿ ಹಾಗೂ US ವಾಯುಪಡೆಯು ಕೈಗೊಂಡ ಮುಂಚಿನ ಅಧ್ಯಯನಗಳನ್ನು ಟೀಕಿಸಿದ.
ಕಾಂಡಾನ್‌ ತಳೆದ ತೀರ್ಮಾನಗಳಿಗೆ ಏನು ಆಧಾರವಿದೆ ಎಂದೂ ಪ್ರಶ್ನಿಸಿದ ಆತ, UFOಗಳ ಕುರಿತಾದ ವರದಿಗಳು "ವೈಜ್ಞಾನಿಕ ನ್ಯಾಯಾಲಯದಾಚೆಗೆ ನಗೆಪಾಟಲಿಗೀಡಾಗಿವೆ" ವಾದಿಸಿದ. ೧೯೪೮ರಿಂದಲೂ USAFನ ಸಮಾಲೋಚಕನ ಸ್ಥಾನದಲ್ಲಿ ಕಾರ್ಯನಿರ್ವಹಿಸುತ್ತಿದ್ದ ಮತ್ತು ಆ ಕಾರಣದಿಂದಾಗಿಯೇ ಅತ್ಯಂತ ಪ್ರಾಜ್ಞ ವಿಜ್ಞಾನಿ ಎನಿಸಿಕೊಂಡಿದ್ದ ಜೆ. ಅಲನ್‌ ಹೈನೆಕ್‌ ಎಂಬ ಖಗೋಳಶಾಸ್ತ್ರಜ್ಞ ಈ ವಿಷಯದೊಂದಿಗೆ ಸಂಪರ್ಕ ಇರಿಸಿಕೊಂಡಿದ್ದ. ಈತ ಕಾಂಡಾನ್‌ ಸಮಿತಿಯ ವರದಿಯನ್ನು ಕಟುವಾಗಿ ಟೀಕಿಸಿ, ನಂತರದಲ್ಲಿ ಎರಡು ಅತಾಂತ್ರಿಕ ಪುಸ್ತಕಗಳನ್ನು ಬರೆದ. ತಬ್ಬಿಬ್ಬಾಗಿಸುವ ರೀತಿಯಲ್ಲಿರುವಂತೆ ತೋರುತ್ತಿದ್ದ UFO ವರದಿಗಳ ಕುರಿತು ತನಿಖೆ ನಡೆಸುವಲ್ಲಿ ಈ ಪುಸ್ತಕಗಳು ಪ್ರಕರಣವನ್ನು ಸಜ್ಜುಗೊಳಿಸಿದವು.
UFOಗಳು ನಿರ್ವಿವಾದವಾಗಿ ನಿಜವಾದ, ಭೌತಿಕ ವಸ್ತುಗಳಾಗಿದ್ದು ಭೂಮ್ಯತೀತ ಮೂಲದಿಂದ ಬಂದವಾಗಿವೆ ಎಂಬುದನ್ನಾಗಲೀ, ಅಥವಾ ಅವು ರಾಷ್ಟ್ರೀಯ ರಕ್ಷಣೆಗೆ ಸಂಬಂಧಪಟ್ಟಂತೆ ಕಳವಳಕಾರಿ ವಿಷಯಗಳಾಗಿವೆ ಎಂಬುದನ್ನಾಗಲೀ ಸರ್ಕಾರದ ಯಾವುದೇ ಅಧಿಕೃತ ತನಿಖೆಯು ಎಂದೂ ಸಾರ್ವಜನಿಕವಾಗಿ ತೀರ್ಮಾನಿಸಿಲ್ಲ. ಬಹಳ ವರ್ಷಗಳಿಂದ ಅತಿ ರಹಸ್ಯದ ವಿಷಯಗಳೆಂದು ವರ್ಗೀಕರಿಸಲ್ಪಟ್ಟ ಅಧ್ಯಯನಗಳಲ್ಲೂ ಸಹ ಇದೇ ರೀತಿಯ ಋಣಾತ್ಮಕ ತೀರ್ಮಾನಗಳು ಕಂಡುಬಂದಿವೆ. UKಯ ಹಾರುವ ತಟ್ಟೆಯ ಕಾರ್ಯನಿರತ ಕೂಟವಾದ, ಪ್ರಾಜೆಕ್ಟ್‌ ಕಂಡೈನ್‌; ೧೯೪೮ ರಿಂದ ೧೯೫೧ರವರೆಗೆ ಗ್ರೀನ್‌ ಫೈರ್‌ಬಾಲ್ಸ್‌ಗೆ ಸಂಬಂಧಿಸಿದಂತೆ ನಿಯೋಜಿತವಾದ US ಸೇನಾ ತನಿಖಾಪಡೆಯಾದ US CIA-ಪ್ರಾಯೋಜಿತ ರಾಬರ್ಟ್‌ಸನ್‌ ಸಮಿತಿ, ಮತ್ತು USAFಗಾಗಿ ನಿಯೋಜಿತವಾದ, ೧೯೫೨ ರಿಂದ ೧೯೫೫ರವರೆಗಿನ ಬ್ಯಾಟೆಲ್ಲೆ ಮೆಮೊರಿಯಲ್ ಇನ್‌ಸ್ಟಿಟ್ಯೂಟ್‌ನ ಅಧ್ಯಯನ (ಪ್ರಾಜೆಕ್ಟ್‌ ಬ್ಲೂ ಬುಕ್ ವಿಶೇಷ ವರದಿ #೧೪) ಇವೇ ಮೊದಲಾದವು ಈ ಅಧ್ಯಯನಗಳಲ್ಲಿ ಸೇರಿವೆ.
ಆರಂಭದಲ್ಲಿ ರಹಸ್ಯವಾಗಿಡಲ್ಪಟ್ಟಿದ್ದು ರಾಬರ್ಟ್‌ಸನ್‌ ಸಮಿತಿಯ ನಂತರ ೧೯೫೩ರಲ್ಲಿ ಮೊದಲ ಬಾರಿಗೆ ಜಾರಿಯಾದ ಹಾಗೂ UFOಗಳನ್ನು ಮೊದಲು ವ್ಯಾಖ್ಯಾನಿಸಿ, ಮಾಹಿತಿಯನ್ನು ಹೇಗೆ ಸಂಗ್ರಹಿಸಬೇಕು ಎಂಬುದನ್ನು ತಿಳಿಸಿದ್ದ USAF ರೆಗ್ಯುಲೇಷನ್ 200-2 ಎಂಬ ಕಟ್ಟಳೆಯು ಮುಚ್ಚುಮರೆಯಿಲ್ಲದೆ ತನ್ನ ಹೇಳಿಕೆಯನ್ನು ನೀಡಿತು. ವಿವರಣೆಗೆ ನಿಲುಕದ ಪ್ರಕರಣಗಳನ್ನು ಅಧ್ಯಯನ ಮಾಡುವುದಕ್ಕಿರುವ ಎರಡು ಕಾರಣಗಳೆಂದರೆ, ರಾಷ್ಟ್ರೀಯ ಭದ್ರತಾ ಕಾರಣಗಳು ಹಾಗೂ ಅದು ಒಳಗೊಂಡಿರಬಹುದಾದ ಸಂಭಾವ್ಯ ತಾಂತ್ರಿಕ ಮಗ್ಗುಲುಗಳು ಎಂದು ಹೇಳುವ ಮೂಲಕ ಭೌತಿಕ ಅಸ್ತಿತ್ವ ಹಾಗೂ ರಾಷ್ಟ್ರೀಯ ರಕ್ಷಣೆಗೆ ಸಂಬಂಧಿಸಿದ ಕಾಳಜಿಯನ್ನು ಅದು ಸೂಚಿಸಿತು. ಆದರೂ, ಸದರಿ ಪ್ರಕರಣಗಳ ಮೂಲಗಳ ಕುರಿತು ಯಾವುದೇ ಅಭಿಪ್ರಾಯವನ್ನು ಅದು ವ್ಯಕ್ತಪಡಿಸಲಿಲ್ಲ. (ಉದಾಹರಣೆಗೆ, ಒಂದು ವೇಳೆ UFOಗಳು ವಿದೇಶಿ ಅಥವಾ ಸ್ವದೇಶಿ ಮೂಲವನ್ನು ಹೊಂದಿದ್ದರೆ, ಇಂಥ ಮಾಹಿತಿಯನ್ನೂ ಮುಖ್ಯವೆಂದು ಪರಿಗಣಿಸಲಾಗುತ್ತದೆ.) ರಹಸ್ಯ ದಾಖಲೆಗಳೆಂದು ಹೇಳಲಾದ, ೧೯೪೭ರಲ್ಲಿನ USAFನ ಮೊದಲೆರಡು ಅಧ್ಯಯನಗಳೂ ಸಹ ನಿಜವಾದ ಭೌತಿಕ ವಿಮಾನದ ಇರುವಿಕೆಯ ಕುರಿತು ತೀರ್ಮಾನಕ್ಕೆ ಬಂದವಾದರೂ, ಅದರ ಮೂಲದ ಕುರಿತು ಯಾವುದೇ ಅಭಿಪ್ರಾಯವನ್ನು ನೀಡಲಿಲ್ಲ. (ಮುಂದಿನ ಭಾಗದಲ್ಲಿ ನೀಡಲಾಗಿರುವ ಅಮೆರಿಕದ ತನಿಖೆಗಳ ಕುರಿತು ಗಮನಿಸಿ) ಈ ಆರಂಭಿಕ ಅಧ್ಯಯನಗಳು ೧೯೪೭ರ ಅಂತ್ಯದ ಹೊತ್ತಿಗೆ USAFನ ಮೊಟ್ಟಮೊದಲ ಅರೆ-ಸಾರ್ವಜನಿಕ ಅಧ್ಯಯನವಾದ ಪ್ರಾಜೆಕ್ಟ್‌ ಸೈನ್‌ನ ಸೃಷ್ಟಿಗೆ ಕಾರಣವಾದವು.
೧೯೪೮ರಲ್ಲಿ ಪ್ರಾಜೆಕ್ಟ್‌ ಸೈನ್‌ ಒಂದು ಅತಿ ರಹಸ್ಯಾತ್ಮಕ ಅಭಿಪ್ರಾಯವನ್ನು ಬರೆದು (ಸನ್ನಿವೇಶದ ಅಂದಾಜನ್ನು ನೋಡಿ), ೧೯೯೯ರಲ್ಲಿ ಬಂದ ಖಾಸಗಿಯಾದ ಆದರೆ ಉನ್ನತ ಮಟ್ಟದ ಫ್ರೆಂಚ್ COMETA ಅಧ್ಯಯನದಂತೆಯೇ, ಅತ್ಯುತ್ತಮವಾದ UFO ವರದಿಗಳು ಪ್ರಾಯಶಃ ಒಂದು ಭೂಮ್ಯತೀತ ವಿವರಣೆಯನ್ನು ಹೊಂದಿದ್ದವು ಎಂದು ತಿಳಿಸಿತು. ೧೯೪೮ರಲ್ಲಿ USAFಗೆ ಒಂದು ಅತಿ ರಹಸ್ಯದ ಅಭಿಪ್ರಾಯವನ್ನು ನೀಡಿದ ಸ್ವೀಡಿಷ್‌ ಸೇನೆಯು, ತನ್ನ ಒಂದಷ್ಟು ವಿಶ್ಲೇಷಕರು ನಂಬಿರುವಂತೆ ೧೯೪೬ರ ಪ್ರೇತ ಕ್ಷಿಪಣಿಗಳು ಮತ್ತು ನಂತರ ಬಂದ ಹಾರುವ ತಟ್ಟೆಗಳು ಭೂಮ್ಯತೀತ ಮೂಲಗಳನ್ನು ಹೊಂದಿದ್ದವು ಎಂದು ತಿಳಿಸಿತು. (ಇದರ ದಾಖಲೆ ಪತ್ರಕ್ಕಾಗಿ ಪ್ರೇತ ಕ್ಷಿಪಣಿಗಳು ವಿಭಾಗವನ್ನು ನೋಡಿ). ೧೯೫೪ರಲ್ಲಿ, ಜರ್ಮನಿಯ ಕ್ಷಿಪಣಿ ವಿಜ್ಞಾನಿ ಹರ್ಮನ್‌ ಓಬರ್ತ್‌ ಪಶ್ಚಿಮ ಜರ್ಮನಿಯ ಒಂದು ಆಂತರಿಕ ತನಿಖೆಯನ್ನು ಬಹಿರಂಗಪಡಿಸಿದ. ಅವನ ನೇತೃತ್ವ ಹೊಂದಿದ್ದ ಈ ತನಿಖೆಯು ಭೂಮ್ಯತೀತ ಮೂಲಕ್ಕೆ ಸಂಬಂಧಿಸಿದಂತೆ ಒಂದು ತೀರ್ಮಾನಕ್ಕೆ ಬಂದಿತಾದರೂ, ಈ ಅಧ್ಯಯನವನ್ನು ಎಂದಿಗೂ ಬಹಿರಂಗಪಡಿಸಲಿಲ್ಲ. ೧೯೫೨ ಮತ್ತು ೧೯೫೩ರಲ್ಲಿ ಬಂದ ಕೆನಡಾದ ಪ್ರಾಜೆಕ್ಟ್‌ ಮ್ಯಾಗ್ನೆಟ್‌ ನೀಡಿದ ರಹಸ್ಯಾತ್ಮಕ, ಆಂತರಿಕ ವರದಿಗಳು ಕೂಡಾ ಭೂಮ್ಯತೀತ ಮೂಲಗಳ ಸಂಭವನೀಯತೆಯನ್ನು ಹೆಚ್ಚಿನ ರೀತಿಯಲ್ಲಿ ಸೂಚಿಸಿದವು. ಪ್ರಾಜೆಟ್‌ ಮ್ಯಾಗ್ನೆಟ್‌ ಆಗಲೀ ಅಥವಾ ನಂತರ ಬಂದ ಕೆನಡಾದ ರಕ್ಷಣಾ ಅಧ್ಯಯನಗಳಾಗಲೀ ಈ ರೀತಿಯದೊಂದು ತೀರ್ಮಾನವನ್ನು ಬಹಿರಂಗವಾಗಿ ಪ್ರಕಟಿಸಲಿಲ್ಲ.
ವೈಜ್ಞಾನಿಕ ತನಿಖೆಗಾಗಿ ಮೀಸಲಾದ CIAನ ಕಚೇರಿಯ (OS/I) ವತಿಯಿಂದ ಅತ್ಯುನ್ನತ ರಹಸ್ಯದ ಮತ್ತೊಂದು U.S. ಅಧ್ಯಯನವನ್ನು ನಡೆಸಲಾಯಿತು. ಈ ರೀತಿಯದ್ದೊಂದು ಅಧ್ಯಯನವನ್ನು ಕೈಗೊಳ್ಳಲು ರಾಷ್ಟ್ರೀಯ ಭದ್ರತಾ ಮಂಡಳಿಯಿಂದ (NSC) ನಿರ್ದೇಶನ ಬಂದ ನಂತರ ೧೯೫೨ರ ಉತ್ತರಾರ್ಧದಲ್ಲಿ ಈ ಅಧ್ಯಯನವು ನಡೆಯಿತು. UFOಗಳು ರಾಷ್ಟ್ರೀಯ ಭದ್ರತೆಗೆ ಬೆದರಿಕೆ ಒಡ್ಡುವಷ್ಟರ ಮಟ್ಟಿಗಿನ ಸಾಮರ್ಥ್ಯ ಹೊಂದಿರುವ ನಿಜವಾದ ಭೌತಿಕ ವಸ್ತುಗಳಾಗಿವೆ ಎಂದು ಅವು ತೀರ್ಮಾನಿಸಿದವು. ಡಿಸೆಂಬರ್‌ನಲ್ಲಿ OS/Iನಿಂದ CIA ನಿರ್ದೇಶಕರಿಗೆ (DCI) ಬಂದ ಒಂದು ಜ್ಞಾಪಕಪತ್ರದ (ಮೆಮೊ) ಸಾರ ಹೀಗಿತ್ತು: "... ಅಲ್ಲೇನೋ ನಡೆಯುತ್ತಿದೆ ಮತ್ತು ಅದರ ಕುರಿತು ತಕ್ಷಣ ಗಮನಹರಿಸಬೇಕು ಎಂಬ ಬಗ್ಗೆ ಘಟನೆಗಳ ವರದಿಗಳು ನಮಗೆ ಮನವರಿಕೆ ಮಾಡಿಕೊಟ್ಟಿವೆ... U.S.ನ ಪ್ರಮುಖ ರಕ್ಷಣಾ ನೆಲೆಗಳ ಸುತ್ತಮುತ್ತಲ ಪ್ರದೇಶದಲ್ಲಿ ಅತಿ ಎತ್ತರದಲ್ಲಿ ಅತಿವೇಗವಾಗಿ ಸಂಚರಿಸುವ, ವಿವರಣೆಗೆ ನಿಲುಕದ ವಸ್ತುಗಳ ದೃಶ್ಯಗಳು ಈ ಸ್ವಭಾವವನ್ನು ಹೊಂದಿದ್ದು, ಅವನ್ನು ನೈಸರ್ಗಿಕ ವಿದ್ಯಮಾನವೆಂದಾಗಲೀ ಅಥವಾ ಯಾವುದೇ ತರಹದ ಅಂತರಿಕ್ಷ ವಾಹನಗಳೆಂದಾಗಲೀ ಕರೆಯಲಾಗುವುದಿಲ್ಲ."
ಈ ವಿಷಯವನ್ನು ಎಷ್ಟೊಂದು ತುರ್ತಾಗಿ ಪರಿಗಣಿಸಲಾಯಿತೆಂದರೆ, NSCಗೆ ಕಳಿಸಲು DCIನಿಂದ ಜ್ಞಾಪಕಪತ್ರದ ಕರಡೊಂದನ್ನು ಸಿದ್ಧಪಡಿಸಿದ OS/I, UFOಗಳ ಕುರಿತು NSCಯು ಒಂದು ತನಿಖೆಯನ್ನು ಪ್ರಾರಂಭಿಸಬೇಕು ಎಂದು ಪ್ರಸ್ತಾಪಿಸಿ, ಗುಪ್ತಚರ ಇಲಾಖೆ ಮತ್ತು ರಕ್ಷಣಾ ಸಂಶೋಧನೆ ಹಾಗೂ ಅಭಿವೃದ್ಧಿ ಸಮುದಾಯದಾದ್ಯಂತ ಇದನ್ನೊಂದು ಆದ್ಯತಾ ಯೋಜನೆಯಂತೆ ಪರಿಗಣಿಸಬೇಕು ಎಂದು ತಿಳಿಸಿತು. UFOಗಳ ಸಮಸ್ಯೆಯನ್ನು ಅಧ್ಯಯನ ಮಾಡಲು ಉನ್ನತ-ಮಟ್ಟದ ವಿಜ್ಞಾನಿಗಳ ಬಾಹ್ಯ ಸಂಶೋಧನಾ ಯೋಜನೆಯೊಂದನ್ನು, ಅಂದರೆ ರಾಬರ್ಟ್‌ಸನ್‌ ಸಮಿತಿ ಎಂದು ಈಗ ಹೆಸರಾಗಿರುವ ತಂಡವೊಂದನ್ನು ಸ್ಥಾಪಿಸಿ ವಿಷಯವನ್ನು ಮುಂದೆ ವಿಶ್ಲೇಷಿಸಬೇಕು ಎಂದೂ ಸಹ ಅದು DCIಯನ್ನು ಒತ್ತಾಯಿಸಿತು. ೧೯೫೩ರ ಜನವರಿಯಲ್ಲಿ ರಾಬರ್ಟ್‌ಸನ್‌ ಸಮಿತಿಯಿಂದ ಋಣಾತ್ಮಕ ತೀರ್ಮಾನಗಳು ಬಂದ ನಂತರ OS/I ತನಿಖೆಯನ್ನು ಹಿಂತೆಗೆದುಕೊಳ್ಳಲಾಯಿತು. ಕೆಲವೊಂದು ಸಾರ್ವಜನಿಕ ಸರ್ಕಾರಿ ತೀರ್ಮಾನಗಳು ಭೌತಿಕ ಅಸ್ತಿತ್ವದ ಕುರಿತು ಸೂಚಿಸಿದವು. ಭೂಮ್ಯತೀತ ಮೂಲಗಳ ಸಾಧ್ಯತೆಯನ್ನು ಅವು ತಳ್ಳಿಹಾಕಲಿಲ್ಲವಾದರೂ, ಅದಕ್ಕೆ ಸಂಬಂಧಿಸಿದ ಮಾಹಿತಿಯ ಕೊರತೆಯಿಂದಾಗಿ ಆ ಕುರಿತು ತೀರ್ಮಾನಕ್ಕೆ ಬರಲಿಲ್ಲ. ತಮ್ಮ ವಾಯುಪ್ರದೇಶದ ಮೇಲಿರುವ ಬೃಹತ್‌ ತ್ರಿಕೋನಗಳ ಕುರಿತಾಗಿ ೧೯೮೯–೧೯೯೧ರಲ್ಲಿ ನಡೆದ ಬೆಲ್ಜಿಯನ್‌ ಸೇನಾ ತನಿಖೆ ಮತ್ತು ಇತ್ತೀಚೆಗೆ ೨೦೦೯ರಲ್ಲಿ ನಡೆದ ಉರುಗ್ವೆ ವಾಯುಪಡೆಯ ಅಧ್ಯಯನದ ತೀರ್ಮಾನ (ಕೆಳಗೆ ನೋಡಿ) ಇದಕ್ಕೆ ಉದಾಹರಣೆಗಳಾಗಿವೆ.
ಕೆಲವೊಂದು ಖಾಸಗಿ ಅಧ್ಯಯನಗಳು ತಮ್ಮ ತೀರ್ಮಾನದಲ್ಲಿ ತಟಸ್ಥವಾಗಿದ್ದರೂ ಸಹ, ವಿವರಿಸಲಾಗದ ಮುಖ್ಯ ಪ್ರಕರಣಗಳು ನಿರಂತರವಾದ ವೈಜ್ಞಾನಿಕ ಅಧ್ಯಯನಕ್ಕಾಗಿ ಅವಶ್ಯಕವಾಗಿವೆ ಎಂದು ವಾದಿಸಿದವು. ೧೯೯೮ರ ಸ್ಟರ್ರಾಕ್‌ ಸಮಿತಿಯ ಅಧ್ಯಯನ ಮತ್ತು ೧೯೭೦ರಲ್ಲಿ ಬಂದ ಕಾಂಡಾನ್‌ ವರದಿಯ AIAA ಅವಲೋಕನಗಳು ಇದಕ್ಕೆ ಉದಾಹರಣೆಗಳಾಗಿವೆ.

### ಅಮೆರಿಕಾದ ತನಿಖೆಗಳು

೧೯೪೭ರ ಜೂನ್‌ ಮತ್ತು ಜುಲೈನ ಆರಂಭದಲ್ಲಿ U.S.ನಲ್ಲಿ ಕಾಣಲಾದ ದೃಶ್ಯಗಳ ಸಂಖ್ಯೆಯು ಹೆಚ್ಚಾಗುತ್ತಿದ್ದಂತೆ, ೧೯೪೭ರ ಜುಲೈ ೯ರಂದು ಸೇನಾ ವಾಯುಪಡೆಯ (AAF) ಗುಪ್ತಚರ ವಿಭಾಗವು FBIನ ಸಹಕಾರದೊಂದಿಗೆ ಒಂದು ಔಪಚಾರಿಕ ತನಿಖೆಯನ್ನು ಪ್ರಾರಂಭಿಸಿತು. ತಕ್ಷಣಕ್ಕೆ ತರ್ಕಬದ್ಧವಾಗಿ ಪ್ರತಿಪಾದಿಸಲು ಸಾಧ್ಯವಾಗದ ಗುಣಲಕ್ಷಣಗಳನ್ನು ಹೊಂದಿರುವ ಆಯ್ದ ಅತ್ಯುತ್ತಮ ದೃಶ್ಯಗಳ ಪ್ರಕರಣಗಳನ್ನು ಅದು ತನಿಖೆಗಾಗಿ ಆರಿಸಿಕೊಂಡಿತು. ಕೆನ್ನೆತ್ ಆರ್ನಾಲ್ಡ್‌‌ ಮತ್ತು ಯುನೈಟೆಡ್‌ ಏರ್‌ಲೈನ್ಸ್‌ ಸಿಬ್ಬಂದಿಯು ನೋಡಿದರೆನ್ನಲಾದ ದೃಶ್ಯಗಳೂ ಇದರಲ್ಲಿ ಸೇರಿದ್ದವು. "ಇಂಥದೊಂದು ವಿದ್ಯಮಾನವು ವಾಸ್ತವವಾಗಿ ಸಂಭವಿಸಲು" ಸಾಧ್ಯವೇ ಅಥವಾ ಇಲ್ಲವೇ ಎಂಬುದನ್ನು ನಿರ್ಧರಿಸಲು "ತನ್ನೆಲ್ಲಾ ವಿಜ್ಞಾನಿಗಳನ್ನು" AAF ಬಳಸಿಕೊಂಡಿತು.
"ಹಾರುವ ತಟ್ಟೆಗಳು ದಿವ್ಯಾಕಾಶದ ಅಥವಾ ದೇವಲೋಕದ ಒಂದು ವಿದ್ಯಮಾನವಾಗಿರಬಹುದು" ಅಥವಾ "ಅವು ಯಾಂತ್ರಿಕವಾಗಿ ರೂಪಿಸಲ್ಪಟ್ಟು, ನಿಯಂತ್ರಿಸಲ್ಪಡುತ್ತಿರುವ ಅನ್ಯಕಾಯವಾಗಿರಬಹುದು" ಎಂಬ ಆಲೋಚನೆಯೊಂದಿಗೆ ಸಂಶೋಧನೆಯನ್ನು ನಡೆಸಲಾಗುತ್ತಿತ್ತು.
ಮೂರು ವಾರಗಳ ನಂತರ ರಕ್ಷಣೆಗೆ ಸಂಬಂಧಿಸಿದ ಪ್ರಾಥಮಿಕ ಅಭಿಪ್ರಾಯವೊಂದರಲ್ಲಿ ವಾಯುಪಡೆಯ ತನಿಖೆಯು ಈ ರೀತಿ ನಿರ್ಧರಿಸಿತು: "ಈ 'ಹಾರುವ ತಟ್ಟೆ'ಯ ಸನ್ನಿವೇಶವು ಸಂಪೂರ್ಣವಾಗಿ ಕಾಲ್ಪನಿಕವಲ್ಲ ಅಥವಾ ಕೆಲವು ನೈಸರ್ಗಿಕ ವಿದ್ಯಮಾನದಲ್ಲಿ ಹೆಚ್ಚಾಗಿ ಕಾಣಿಸುವಂಥಾದ್ದಲ್ಲ. ಏನೋ ಒಂದು ನಿಜವಾಗಿಯೂ ಸುತ್ತಲೂ ಹಾರಾಡುತ್ತಿದೆ."
ರೈಟ್‌ ಫೀಲ್ಡ್‌‌ನಲ್ಲಿ ಏರ್ ಮಟೀರಿಯಲ್ ಕಮಾಂಡ್‌ನ ಗುಪ್ತಚರ ಮತ್ತು ತಾಂತ್ರಿಕ ವಿಭಾಗಗಳು ನಡೆಸಿದ ಮುಂದುವರಿದ ಅವಲೋಕನವು ಒಂದು ತೀರ್ಮಾನಕ್ಕೆ ಬಂದಿತು. ಅದೆಂದರೆ, ಒಂದು ಬಿಲ್ಲೆಯ ಆಕಾರ, ಲೋಹದ ಹೊಳಪುಳ್ಳ ನೋಟವನ್ನು ಹೊಂದಿದ್ದ ಸದರಿ ವಸ್ತುಗಳು ಮನುಷ್ಯನಿರ್ಮಿತ ವಿಮಾನದಷ್ಟು ದೊಡ್ಡವಾಗಿದ್ದವು ಎಂಬ "ವಿದ್ಯಮಾನವು ಒಂದು ರೀತಿಯಲ್ಲಿ ನಿಜವಾಗಿದ್ದು, ಇದು ಕಾಲ್ಪನಿಕವಲ್ಲ ಅಥವಾ ಕಟ್ಟುಕಥೆಯಲ್ಲ". "ಹತ್ತುವಿಕೆ ಮತ್ತು ಹೇಗೆ ಬೇಕೆಂದರೆ ಹಾಗೆ ಚಲಿಸಬಲ್ಲ ಕುಶಲತೆಯನ್ನು ಅತೀವ ಪ್ರಮಾಣದಲ್ಲಿ" ಅವು ಹೊಂದಿದ್ದವು. "ಸ್ನೇಹಪರ ವಿಮಾನಗಳು ಮತ್ತು ರೆಡಾರ್‌ನ ನೆರವಿನಿಂದ ಅವುಗಳನ್ನು ನೋಡಿದಾಗ ಅಥವಾ ಸಂಪರ್ಕಿಸಲು ಪ್ರಯತ್ನಿಸಿದಾಗ" ಶಬ್ದ ಮಾಡುವ, ಹಿಂಬಾಲಿಸುವ, ಸಾಂದರ್ಭಿಕವಾಗಿ ವ್ಯೂಹದಲ್ಲಿ ಹಾರುವ, ಮತ್ತು "ತಪ್ಪಿಸಿಕೊಂಡು" ಹೋಗುವ ಲಕ್ಷಣಗಳನ್ನು ಅವು ಹೊಂದಿರಲಿಲ್ಲ. ಇದರಿಂದಾಗಿ ಅವು ನಿಯಂತ್ರಣಕ್ಕೊಳಗಾಗಿರುವ ವಾಹನ ಎಂಬುದು ಅರಿವಾಗುತ್ತಿತ್ತು. ಹೀಗೆ, ಈ ವಿದ್ಯಮಾನವನ್ನು ತನಿಖೆ ಮಾಡಲು ವಾಯುಪಡೆಯ ಅಧಿಕೃತ ತನಿಖಾ ಕಾರ್ಯವೊಂದನ್ನು ಪ್ರಾರಂಭಿಸಬಹುದು ಎಂದು ೧೯೪೭ರ ಸೆಪ್ಟೆಂಬರ್ ಅಂತ್ಯದ ವೇಳೆಗೆ ಶಿಫಾರಸು ಮಾಡಲಾಯಿತು. ಈ ತನಿಖೆಯಲ್ಲಿ ಸರ್ಕಾರದ ಇತರ ಸಂಸ್ಥೆಗಳೂ ಸಹಕರಿಸಬೇಕು ಎಂದೂ ಶಿಫಾರಸು ಮಾಡಲಾಯಿತು.
ಇದರಿಂದಾಗಿ ೧೯೪೭ರ ಅಂತ್ಯದ ವೇಳೆಗೆ ವಾಯುಪಡೆಯ ಪ್ರಾಜೆಕ್ಟ್‌ ಸೈನ್‌ನ ಸೃಷ್ಟಿಗೆ ದಾರಿಮಾಡಿಕೊಟ್ಟಂತಾಯಿತು. ಇದು ಭೂಮ್ಯತೀತ ಮೂಲದ ಕುರಿತು ಒಂದು ರಹಸ್ಯ ನಿರ್ಧಾರ ತಳೆಯುವಲ್ಲಿನ ಸರ್ಕಾರದ ಆರಂಭಿಕ ಅಧ್ಯಯನಗಳಲ್ಲಿ ಒಂದಾಗಿತ್ತು. ೧೯೪೮ರ ಆಗಸ್ಟ್‌ನಲ್ಲಿ ಸೈನ್‌ ತನಿಖೆಗಾರರು ಆ ಕಾರ್ಯಕಾರಿತ್ವಕ್ಕೆ ಮಹಾ-ರಹಸ್ಯದ ಗುಪ್ತಚರ ಅಂದಾಜು ಒಂದರ ದಾಖಲೆಯ ಸ್ವರೂಪವನ್ನು ನೀಡಿದರು. ವಾಯುಪಡೆಯ ಸಿಬ್ಬಂದಿ ಮುಖ್ಯಸ್ಥ ಹಾಯ್ಟ್‌ ವ್ಯಾಂಡೆನ್‌ಬರ್ಗ್‌ ಇದನ್ನು ನಾಶಪಡಿಸುವಂತೆ ಆದೇಶಿಸಿದರು. ಮುಚ್ಚಿಡಲಾಗಿದ್ದ ಈ ವರದಿಯ ಇರುವಿಕೆಯು, ಇದನ್ನು ಓದಿದ್ದ ಆ ತಂಡದೊಳಗಿನ ಹಲವು ಮಂದಿಯಿಂದ ಬಹಿರಂಗವಾಯಿತು. ಜೆ. ಅಲನ್ ಹೈನೆಕ್‌ ಎಂಬ ಓರ್ವ ಖಗೋಳಶಾಸ್ತ್ರಜ್ಞ ಹಾಗೂ USAFನ ಸಮಾಲೋಚಕ ಮತ್ತು USAFನ ಪ್ರಾಜೆಕ್ಟ್‌ ಬ್ಲೂ ಬುಕ್‌ನ ಮೊದಲ ಮುಖ್ಯಸ್ಥ ಎಡ್ವರ್ಡ್‌ ಜೆ. ರಪ್ಪೆಲ್ಟ್‌ ಇವರೇ ಆ ಸಿಬ್ಬಂದಿಯಾಗಿದ್ದರು.
ಪ್ರಾಜೆಕ್ಟ್‌ ಸೈನ್‌ ತನ್ನ ಅಸ್ತಿತ್ವವನ್ನು ಕಳೆದುಕೊಂಡು ೧೯೪೮ರ ಅಂತ್ಯದ ವೇಳೆಗೆ ಪ್ರಾಜೆಕ್ಟ್‌ ಗ್ರಜ್‌ ಎಂದು ಬದಲಾಯಿತು. ಗ್ರಜ್‌ ಕೈಗೊಂಡ ಕಳಪೆ ಗುಣಮಟ್ಟದ ತನಿಖೆಗಳಿಂದ ಕೋಪಗೊಂಡ ವಾಯುಪಡೆಯ ಗುಪ್ತಚರ ನಿರ್ದೇಶಕರು ೧೯೫೧ರ ಅಂತ್ಯದ ವೇಳೆಗೆ ಇದನ್ನು ಪ್ರಾಜೆಕ್ಟ್‌ ಬ್ಲೂ ಬುಕ್ ಎಂಬುದಾಗಿ ಮರುಸಂಘಟಿಸಿ, ರಪ್ಪೆಲ್ಟ್‌ಗೆ ಇದರ ಜವಾಬ್ದಾರಿ ಹೊರಿಸಿದರು. ಕಾಂಡಾನ್‌ ಸಮಿತಿಯ ಋಣಾತ್ಮಕ ತೀರ್ಮಾನವನ್ನು ತಾರ್ಕಿಕ ಆಧಾರವಾಗಿ ಬಳಸಿಕೊಂಡ ಕಾರಣ, ಬ್ಲೂ ಬುಕ್ ಯೋಜನೆಯು ೧೯೭೦ರಲ್ಲಿ ನಿಂತುಹೋಯಿತು. ಇದರಿಂದಾಗಿ UFO ಕುರಿತಾದ ವಾಯುಪಡೆಯ ಅಧಿಕೃತ ತನಿಖೆಗಳು ಕೊನೆಗೊಂಡಂತಾದವು. ಆದರೂ, ೧೯೭೦ ನಂತರವೂ UFO ಕುರಿತ U.S. ಸರ್ಕಾರದ ರಹಸ್ಯ ತನಿಖೆಗಳು ಮುಂದುವರಿದವೆಂದು ಬೋಲೆಂಡರ್ ಜ್ಞಾಪಕ ಪತ್ರ ಎಂದು ಹೇಳಲಾಗುವ ೧೯೬೯ರ ಒಂದು USAF ದಾಖಲೆಪತ್ರ ಹಾಗೂ ನಂತರದ ಸರ್ಕಾರದ ದಾಖಲೆಪತ್ರಗಳು ಬಹಿರಂಗಪಡಿಸಿದವು.
"ರಾಷ್ಟ್ರೀಯ ಭದ್ರತೆಯ ಮೇಲೆ ಪರಿಣಾಮ ಬೀರಬಹುದಾದ ಹಾರುವ ತಟ್ಟೆಗಳ ಕುರಿತಾದ ವರದಿಗಳು... ಬ್ಲೂ ಬುಕ್ ವ್ಯವಸ್ಥೆಯ ಅಂಗಗಳಲ್ಲ" ಎಂದು ಮೊದಲು ವಿವರಣೆ ನೀಡಿದ ಬೋಲೆಂಡರ್ ಜ್ಞಾಪಕ ಪತ್ರವು, ಬಹಿರಂಗವಾಗಿ ನಡೆಸಲಾಗುತ್ತಿದ್ದ ಬ್ಲೂ ಬುಕ್‌ ತನಿಖೆಯ ಆಚೆಗೆ ಹೆಚ್ಚು ಗಂಭೀರಸ್ವರೂಪದ UFO ಘಟನೆಗಳನ್ನು ಅಷ್ಟುಹೊತ್ತಿಗಾಗಲೇ ನಿರ್ವಹಿಸಲಾಗುತ್ತಿತ್ತು ಎಂಬುದನ್ನು ಸೂಚಿಸಿತು. ತನ್ನ ಅಭಿಪ್ರಾಯವನ್ನು ಅದು ಮುಂದುವರಿಸುತ್ತಾ, "ರಾಷ್ಟ್ರೀಯ ಭದ್ರತೆಯ ಮೇಲೆ ಪರಿಣಾಮ ಬೀರಬಹುದಾದ UFOಗಳ ಕುರಿತ ವರದಿಗಳನ್ನು ಇದೇ ಉದ್ದೇಶಕ್ಕಾಗಿ ವಿನ್ಯಾಸ ಮಾಡಲಾದ ವಾಯುಪಡೆಯ ಶಿಷ್ಟ ಪ್ರಕ್ರಿಯೆಗಳ ಮೂಲಕ ನಿರ್ವಹಿಸಿಕೊಂಡು ಹೋಗಬಹುದು" ಎಂದು ತಿಳಿಸಿತು.
 ಇದರ ಜೊತೆಗೆ, ೧೯೬೦ರ ದಶಕದ ಅಂತ್ಯದಲ್ಲಿ, U.S. ವಾಯುಪಡೆಯ ಅಕೆಡೆಮಿಗೆ ಸೇರಿದ ಬಾಹ್ಯಾಕಾಶ ವಿಜ್ಞಾನಗಳ ಶಿಕ್ಷಣಕ್ರಮದಲ್ಲಿ UFOಗಳ ಕುರಿತಾದ ಒಂದು ಅಧ್ಯಾಯವನ್ನು ಸೇರಿಸಲಾಗಿತ್ತು. ಸಂಭಾವ್ಯ ಭೂಮ್ಯತೀತ ಮೂಲಗಳನ್ನು ಗಂಭೀರವಾಗಿ ಪರಿಗಣಿಸಿರುವುದನ್ನು ಇದು ಸೂಚಿಸುತ್ತಿತ್ತು. ಪಠ್ಯಕ್ರಮದ ಕುರಿತ ಮಾಹಿತಿಯು ಬಹಿರಂಗಗೊಂಡಾಗ, ೧೯೭೦ರಲ್ಲಿ ಹೇಳಿಕೆಯೊಂದನ್ನು ನೀಡಿದ ವಾಯುಪಡೆಯು ಈ ಪುಸ್ತಕವು ಹಳತಾದುದೆಂದು ತಿಳಿಸಿ, ಅದರ ಬದಲಿಗೆ ಕೆಡೆಟ್‌ಗಳಿಗೆ ಕಾಂಡಾನ್‌ ವರದಿಯ ಋಣಾತ್ಮಕ ತೀರ್ಮಾನಗಳ ಕುರಿತು ಮಾಹಿತಿ ನೀಡಲಾಗುತ್ತಿದೆ ಎಂದು ಹೇಳಿತು.
*ಹಾರುವ ತಟ್ಟೆ* ಎಂಬ ಜನಪ್ರಿಯ ಪದದ ಬದಲಿಗೆ *UFO* ಎಂಬ ಪದವನ್ನು ಬಳಸಬೇಕೆಂಬ ಸಲಹೆಯನ್ನು ರಪ್ಪೆಲ್ಟ್‌ ೧೯೫೨ರಲ್ಲಿ ಮೊದಲು ನೀಡಿದ. ಅವುಗಳ ದೃಶ್ಯಗಳಲ್ಲಿರುವ ಭಿನ್ನತೆಗೆ *ಹಾರುವ ತಟ್ಟೆ* ಎಂಬ ಪದ ಹೊಂದುವುದಿಲ್ಲ ಎಂಬುದು ಅವನ ಅಭಿಪ್ರಾಯವಾಗಿತ್ತು. *UFO* ವನ್ನು *ಯು-ಫೊ* (you-foe) ಎಂಬ ಪದದ ರೀತಿಯಲ್ಲಿ ಉಚ್ಚರಿಸಬೇಕು ಎಂಬುದು ರಪ್ಪೆಲ್ಟ್‌ನ ಸಲಹೆಯಾಗಿತ್ತು. ಆದರೂ, ಅದರ ಪ್ರತಿಯೊಂದು ಅಕ್ಷರವನ್ನೂ ರೂಪಿಸುವ ಮೂಲಕ, ಅಂದರೆ, *U.F.O.* ಎಂಬ ರೀತಿಯಲ್ಲಿ ಅದನ್ನು ಸಾಮಾನ್ಯವಾಗಿ ಉಚ್ಚರಿಸಲಾಗುತ್ತದೆ. ಅವನು ಶಿಫಾರಸು ಮಾಡಿದ ರೀತಿಯಲ್ಲೇ ವಾಯುಪಡೆಯು ಕ್ಷಿಪ್ರವಾಗಿ ಆ ಪದವನ್ನು ಅಳವಡಿಸಿಕೊಂಡಿತು. ಇದಕ್ಕೂ ಮುಂಚೆ ೧೯೫೪ರ ಸುಮಾರಿನಲ್ಲಿ ಹಾರುವ ತಟ್ಟೆಗೆ "UFOB" ಎಂಬ ಪದವನ್ನು ಸಂಕ್ಷಿಪ್ತ ರೂಪವಾಗಿ ವಾಯುಪಡೆಯು ಬಳಸುತ್ತಿತ್ತು. ಪ್ರಾಜೆಕ್ಟ್‌ ಬ್ಲೂ ಬುಕ್‌ ಕುರಿತಾದ ತನ್ನ ಅನುಭವಗಳನ್ನು ೧೯೫೬ರಲ್ಲಿ ತಾನು ಬರೆದ *ದಿ ರಿಪೋರ್ಟ್‌ ಆನ್ ಅನ್‌ಐಡೆಂಟಿಫೈಡ್‌ ಫ್ಲೈಯಿಂಗ್ ಆಬ್ಜೆಕ್ಟ್ಸ್‌* ಎಂಬ ಅಧ್ಯಯನಾ ಗ್ರಂಥದಲ್ಲಿ ರಪ್ಪೆಲ್ಟ್‌ ವಿವರಿಸಿದ್ದು, ಇದು ಈ ಪದವನ್ನು ಬಳಸಿದ ಮೊದಲ ಪುಸ್ತಕವಾಗಿದೆ.
೧೯೫೩ ಮತ್ತು ೧೯೫೪ರಲ್ಲಿ ಜಾರಿಯಾದ ವಾಯುಪಡೆ ಕಟ್ಟುಪಾಡು 200-2 ಎಂಬ ಕಟ್ಟಳೆಯು ಹಾರುವ ತಟ್ಟೆಯೊಂದನ್ನು ("UFOB") ಈ ರೀತಿ ವ್ಯಾಖ್ಯಾನಿಸಿದೆ: "ಯಾವ ವಾಯುಗಾಮಿ ವಸ್ತುವು ತನ್ನ ಕಾರ್ಯಶೈಲಿ, ಏರೊಡೈನಮಿಕ್ ಗುಣಲಕ್ಷಣಗಳು, ಅಥವಾ ಅಸಾಮಾನ್ಯ ವೈಶಿಷ್ಟ್ಯಗಳ ಮೂಲಕ ಸದ್ಯದ ಉಳಿದೆಲ್ಲ ವಿಮಾನಗಳು ಅಥವಾ ಕ್ಷಿಪಣಿ ಮಾದರಿಗಳಿಗಿಂತ ಪ್ರತ್ಯೇಕವಾಗಿ ನಿಲ್ಲುತ್ತದೆಯೋ, ಅಥವಾ ಯಾವುದನ್ನು ಒಂದು ಸುಪರಿಚಿತ ವಸ್ತುವಾಗಿ ನಿಖರವಾಗಿ ಗುರುತಿಸಲು ಸಾಧ್ಯವಿಲ್ಲವೋ ಅದನ್ನು ಹಾರುವ ತಟ್ಟೆ ಎನ್ನಬಹುದು".
ಸದರಿ ಕಟ್ಟಳೆಯು ತನ್ನ ಅಭಿಪ್ರಾಯವನ್ನು ಮುಂದುವರೆಸುತ್ತಾ, "ಅಮೆರಿಕ ಸಂಯಕ್ತ ಸಂಸ್ಥಾನಗಳ ಭದ್ರತೆಯ ಮೇಲೆ ಎರಗಬಹುದಾದ ಒಂದು ಸಂಭಾವ್ಯ ಅಪಾಯವಾಗಿ" UFOBಗಳ ಕುರಿತು ತನಿಖೆ ನಡೆಸಬೇಕು ಮತ್ತು "ಅದು ಒಳಗೊಂಡಿರುವ ತಾಂತ್ರಿಕ ವಿಷಯಗಳನ್ನು ನಿರ್ಧರಿಸಬೇಕು" ಎಂದೂ ಹೇಳಿತು. ಜನರಿಗೆ ಏನೆಂದು ವಿಷಯ ತಿಳಿಸಬೇಕು ಎಂಬ ಮಾತಿಗೆ, "ಸದರಿ ವಾಯುಗಾಮಿ ವಸ್ತುವು ಒಂದು ಸುಪರಿಚಿತ ವಸ್ತುವಾಗಿ ನಿಖರವಾಗಿ ಗುರುತಿಸಲ್ಪಟ್ಟ ನಂತರ UFOB ಕುರಿತ ಸುದ್ದಿಮಾಧ್ಯಮ ಪ್ರತಿನಿಧಿಗಳಿಗೆ ಈ ಬಗ್ಗೆ ಮಾಹಿತಿ ನೀಡಲು ಅನುಮತಿಸಬಹುದು", ಆದರೆ "ವಿವರಣೆಗೆ ನಿಲುಕದ ವಸ್ತುಗಳಿಗೆ ಸಂಬಂಧಿಸಿ ಹೇಳುವುದಾದರೆ, ಇದರಲ್ಲಿ ಅರಿವಿಗೆ ಬರದ ಅನೇಕ ವಸ್ತುಗಳು ಇರುವ ಸಾಧ್ಯತೆಯಿರುವುದರಿಂದ, ಇಂಥ ಮಾಹಿತಿಯನ್ನು ಮಾಧ್ಯಮಗಳಿಗೆ ಬಿಡುಗಡೆ ಮಾಡಬಹುದು ಎಂದು ATICಯು [ಏರ್ ಟೆಕ್ನಿಕಲ್ ಇಂಟೆಲಿಜೆನ್ಸ್‌ ಸೆಂಟರ್] ವಿಶ್ಲೇಷಿಸಿ ಹೇಳಿದ ಸಂಗತಿಗಳನ್ನು ಮಾತ್ರವೇ ಬಿಡುಗಡೆ ಮಾಡಬೇಕು."
ಅಮೆರಿಕಾದ ಸುಪರಿಚಿತ ತನಿಖೆಗಳಲ್ಲಿ ಈ ಕೆಳಗಿನವು ಸೇರಿವೆ:

* ಮೊದಲು ಪ್ರಾಜೆಕ್ಟ್‌ ಸೈನ್‌ ಎಂಬ ಹೆಸರನ್ನು ಹೊಂದಿದ್ದು ನಂತರ ಪ್ರಾಜೆಕ್ಟ್‌ ಬ್ಲೂ ಬುಕ್ ಎನಿಸಿಕೊಂಡ ಯೋಜನೆ ಮತ್ತು ೧೯೪೭ ರಿಂದ ೧೯೬೯ರವರೆಗೆ ಅಮೆರಿಕ ಸಂಯುಕ್ತ ಸಂಸ್ಥಾನಗಳ ವಾಯುಪಡೆಯಿಂದ ನಡೆಸಲ್ಪಟ್ಟ ಪ್ರಾಜೆಕ್ಟ್‌ ಗ್ರಜ್‌.
* ಗ್ರೀನ್‌ ಫೈರ್‌ಬಾಲ್ಸ್‌ (೧೯೪೮–೧೯೫೧) ಕುರಿತಾಗಿ U.S. ಸೇನೆ/ವಾಯುಪಡೆಯು ನಡೆಸಿದ ರಹಸ್ಯ ಪ್ರಾಜೆಕ್ಟ್‌ ಟ್ವಿಂಕಲ್ ತನಿಖೆ.
* ಸ್ವೀಡಿಷ್‌, U.K., U.S., ಮತ್ತು ಗ್ರೀಕ್‌ ಸೇನೆಗಳು ಕೈಗೊಂಡ ಪ್ರೇತ ಕ್ಷಿಪಣಿಗಳು ತನಿಖೆಗಳು (೧೯೪೬–೧೯೪೭).
* ವೈಜ್ಞಾನಿಕ ತನಿಖೆಯ ಕಚೇರಿಯಿಂದ (OS/I) ನಡೆಸಲಾದ ರಹಸ್ಯಾತ್ಮಕ ಅಧ್ಯಯನ (೧೯೫೨–೫೩).
* ರಹಸ್ಯಾತ್ಮಕ CIA ರಾಬರ್ಟ್‌ಸನ್‌ ಸಮಿತಿ (೧೯೫೩)
* ಬ್ಯಾಟೆಲ್ಲೆ ಮೆಮೊರಿಯಲ್ ಇನ್‌ಸ್ಟಿಟ್ಯೂಟ್‌ನಿಂದ ಕೈಗೊಳ್ಳಲಾದ USAFನ ಪ್ರಾಜೆಕ್ಟ್‌ ಬ್ಲೂ ಬುಕ್ ವಿಶೇಷ ವರದಿ ಸಂ. 14 (೧೯೫೧–೧೯೫೪) ರಹಸ್ಯ ತನಿಖೆ.
* NASAದಿಂದ ನಿಯೋಜಿಸಲ್ಪಟ್ಟ ಬ್ರೂಕಿಂಗ್ಸ್‌ ವರದಿ (೧೯೬೦).
* ಸಾರ್ವಜನಿಕ ಕಾಂಡಾನ್‌ ಸಮಿತಿ (೧೯೬೬–೧೯೬೮).
* RAND ಕಾರ್ಪೊರೇಷನ್ ಅಧ್ಯಯನ ಎಂಬ ಖಾಸಗಿ ಆಂತರಿಕ ತನಿಖೆ (೧೯೬೮).
* ಖಾಸಗಿಯಾದ ಸ್ಟರ್ರಾಕ್‌ ಸಮಿತಿ (೧೯೯೮).

೧೯೪೦ರ ದಶಕದ ಒಂದು ಅವಧಿಯಲ್ಲಿ U.S. ಸೇನೆಯು ಈ ಹಿಂದೆ ಕೈಗೊಂಡಿದ್ದ ಇಂಟರ್‌ಪ್ಲಾನೆಟರಿ ಫಿನಾಮಿನನ್ ಯುನಿಟ್‌ (IPU) ಎಂಬ ಹೆಸರಿನ ಮತ್ತೊಂದು ಅಧ್ಯಯನದ ಕುರಿತು ಅಷ್ಟಾಗಿ ಮಾಹಿತಿ ಹೊರಬಂದಿಲ್ಲ. IPUನ ಅಸ್ತಿತ್ವವನ್ನು ದೃಢೀಕರಿಸಿದ ಪತ್ರವೊಂದನ್ನು ಪ್ರತಿ-ಗುಪ್ತಚರ ವಿಭಾಗದ ಸೇನಾ ನಿರ್ದೇಶಕರಿಂದ ೧೯೮೭ರಲ್ಲಿ ಬ್ರಿಟಿಷ್‌ UFO ಸಂಶೋಧಕ ತಿಮೋಥಿ ಗುಡ್ ಸ್ವೀಕರಿಸಿದ. ಅದರಲ್ಲಿದ್ದ ವಿವರಣೆ ಹೀಗಿತ್ತು: "..ಮೇಲೆ ಹೆಸರಿಸಲಾದ ಸೇನಾ ತುಕಡಿಯ ಸ್ಥಾಪಿತಸ್ಥಿತಿಗೆ ೧೯೫೦ರ ದಶಕದ ಅಂತ್ಯದ ಅವಧಿಯಲ್ಲಿ ಭಂಗವುಂಟಾಗಿದ್ದು, ಅದು ಎಂದಿಗೂ ಪುನಃ ಸಕ್ರಿಯಗೊಂಡಿಲ್ಲ. ಈ ತುಕಡಿಗೆ ಸಂಬಂಧಿಸಿದ ಎಲ್ಲಾ ದಾಖಲೆಗಳನ್ನೂ BLUEBOOK ಕಾರ್ಯಾಚರಣೆಗೆ ಸಂಬಂಧಿಸಿದಂತೆ U.S.ನ ವಾಯುಪಡೆಯ ವಿಶೇಷ ತನಿಖೆಗಳ ಕಚೇರಿಯ ವಶಕ್ಕೆ ಒಪ್ಪಿಸಲಾಗಿದೆ." IPU ದಾಖಲೆಗಳು ಎಂದಿಗೂ ಬಿಡುಗಡೆಯಾಗಲಿಲ್ಲ.
FOIAಯ ಅಡಿಯಲ್ಲಿ ಬಿಡುಗಡೆಯಾದ ಸಾವಿರಾರು ದಾಖಲೆಪತ್ರಗಳೂ ಸೂಚಿಸುವಂತೆ, U.S.ನ ಅನೇಕ ಗುಪ್ತಚರ ಸಂಸ್ಥೆಗಳು UFOಗಳ ಕುರಿತಾದ ಮಾಹಿತಿಯನ್ನು ಸಂಗ್ರಹಿಸಿವೆ (ಮತ್ತು ಇನ್ನೂ ಸಂಗ್ರಹಿಸುತ್ತಿವೆ). ಅವುಗಳಲ್ಲಿ ಡಿಫೆನ್ಸ್‌ ಇಂಟೆಲಿಜೆನ್ಸ್‌ ಏಜೆನ್ಸಿ (DIA), FBI, CIA, ನ್ಯಾಷನಲ್ ಸೆಕ್ಯುರಿಟಿ ಏಜೆನ್ಸಿ (NSA)ಗಳಷ್ಟೇ ಅಲ್ಲದೇ, ವಾಯುಪಡೆ, ಭೂಸೇನೆ ಮತ್ತು ನೌಕಾಪಡೆಯ ಸೇನಾ ಗುಪ್ತಚರ ಸಂಸ್ಥೆಗಳೂ ಸೇರಿವೆ.
UFOಗಳ ಬಗೆಗಿನ ತನಿಖೆಯು ಅನೇಕ ನಾಗರಿಕರನ್ನೂ ಆಕರ್ಷಿಸಿದ್ದು ಅವರು U.Sನಲ್ಲಿ ಅನೇಕ ಸಂಶೋಧನಾ ಗುಂಪುಗಳನ್ನು ರೂಪಿಸಿಕೊಂಡಿದ್ದಾರೆ. ಅವುಗಳೆಂದರೆ, ನ್ಯಾಷನಲ್ ಇನ್ವೆಸ್ಟಿಗೇಷನ್ಸ್‌ ಕಮಿಟಿ ಆನ್ ಏರಿಯಲ್ ಫಿನಾಮಿನ (NICAP, ೧೯೫೬ರಿಂದ ೧೯೮೦ರವರೆಗೆ ಸಕ್ರಿಯವಾಗಿತ್ತು), ಏರಿಯಲ್ ಫಿನಾಮಿನ ರೀಸರ್ಚ್‌ ಆರ್ಗನೈಸೇಷನ್‌ (APRO, ೧೯೫೨–೧೯೮೮), ಮ್ಯುಚುಯಲ್ UFO ನೆಟ್‌ವರ್ಕ್‌ (MUFON, ೧೯೬೯–), ಮತ್ತು ಸೆಂಟರ್ ಫಾರ್ UFO ಸ್ಟಡೀಸ್‌ (CUFOS, ೧೯೭೩–).

## ಅಮೆರಿಕದ ಪ್ರಖ್ಯಾತ ಪ್ರಕರಣಗಳು

ಹಾರುವ ತಟ್ಟೆಯೊಂದನ್ನು ಜಪಾನಿಯರ ವಾಯುದಾಳಿಯ ಒಂದು ಭಾಗ ಎಂದು ತಪ್ಪಾಗಿ ಗ್ರಹಿಸಲಾಗಿದ್ದ ೧೯೪೨ರಲ್ಲಿನ ಲಾಸ್‌ ಏಂಜಲೀಸ್‌ನ ಸಮರ. ನ್ಯೂ ಮೆಕ್ಸಿಕೊದ ನಿವಾಸಿಗಳು, ಕಾನೂನು ಜಾರಿ ಮಾಡುವ ಸ್ಥಳೀಯ ಅಧಿಕಾರಿಗಳು, ಮತ್ತು US ಮಿಲಿಟರಿಯನ್ನು ರೋಸ್‌ವೆಲ್‌ ಘಟನೆಯು ಒಳಗೊಂಡಿತ್ತು. UFO ಅಪ್ಪಳಿಸಿತೆಂದು ಹೇಳಲಾದ ಪ್ರದೇಶದಿಂದ US ಮಿಲಿಟರಿಯು ಭೌತಿಕ ಸಾಕ್ಷ್ಯವನ್ನು ಸಂಗ್ರಹಿಸಿತೆಂದು ಆರೋಪಗಳು ಕೇಳಿಬಂದಿದ್ದವು. ಗಂಟೆಯಾಕಾರದ ವಸ್ತುವೊಂದು ಆ ಪ್ರದೇಶದಲ್ಲಿ ಅಪ್ಪಳಿಸಿದುದನ್ನು ಪೆನ್ಸಿಲ್ವೇನಿಯಾದ ನಿವಾಸಿಗಳು ಕಂಡರೆಂದು ಹೇಳಲಾದ ಕೆಕ್ಸ್‌ಬರ್ಗ್‌ ಘಟನೆ. ಈ ಕುರಿತು ತನಿಖೆ ನಡೆಸಲು ಶಾಂತಿಪಾಲನಾ ಅಧಿಕಾರಿಗಳು, ಮತ್ತು ಪ್ರಾಯಶಃ ಸೇನಾ ಸಿಬ್ಬಂದಿಯನ್ನು ಕಳಿಸಲಾಯಿತು. ಬೆಟ್ಟಿ ಮತ್ತು ಬಾರ್ನೆ ಹಿಲ್‌ ಅಪಹರಣವು ವರದಿಯಾದ ಮೊತ್ತಮೊದಲ ಅಪಹರಣ ಘಟನೆಯಾಗಿತ್ತು.

### ಕೆನಡಾದ ತನಿಖೆ

ಕೆನಡಾದಲ್ಲಿನ ರಾಷ್ಟ್ರೀಯ ರಕ್ಷಣಾ ಇಲಾಖೆಯು ಕೆನಡಾದಾದ್ಯಂತ ಕಂಡುಬಂದ UFOಗಳ ಕುರಿತಾದ ವರದಿಗಳು, ದೃಶ್ಯಗಳು ಹಾಗೂ ತನಿಖೆಗಳ ಕುರಿತು ವ್ಯವಹರಿಸಿದೆ. ಆಲ್ಬರ್ಟಾದಲ್ಲಿನ ಡುಹಾಮೆಲ್‌ನಲ್ಲಿ ಕಂಡುಬಂದ ಬೆಳೆಯ ವರ್ತುಲಗಳ ಕುರಿತಾಗಿ ತನಿಖೆಗಳನ್ನು ನಡೆಸುವುದರ ಜೊತೆಗೆ, ಮನಿಟೋಬಾದಲ್ಲಿನ ಫಾಲ್ಕನ್ ಸರೋವರದ ಘಟನೆ ಮತ್ತು ನೋವಾ ಸ್ಕಾಟಿಯಾದಲ್ಲಿನ ಷಾಗ್ ಬಂದರು ಘಟನೆಗಳನ್ನು ಅದು ಈಗಲೂ "ಬಗೆಹರಿಸಲಾಗದ" ಸಮಸ್ಯೆಯಾಗಿಯೇ ಪರಿಗಣಿಸುತ್ತದೆ.
ಕೆನಡಾದ ಮುಂಚಿನ ಅಧ್ಯಯನಗಳಲ್ಲಿ, ಪ್ರಾಜೆಕ್ಟ್‌ ಮ್ಯಾಗ್ನೆಟ್‌ (೧೯೫೦–೧೯೫೪) ಮತ್ತು ಪ್ರಾಜೆಕ್ಟ್‌ ಸೆಕೆಂಡ್‌ ಸ್ಟೋರಿ (೧೯೫೨–೧೯೫೪) ಸೇರಿದ್ದು, ಇದಕ್ಕೆ ರಕ್ಷಣಾ ಸಂಶೋಧನಾ ಮಂಡಳಿಯ ಬೆಂಬಲ ಸಿಕ್ಕಿತ್ತು. ಆ ಅಧ್ಯಯನಗಳ ನೇತೃತ್ವವನ್ನು ಕೆನಡಾದ ಟ್ರಾನ್ಸ್‌ಪೋರ್ಟ್‌ ರೇಡಿಯೋ ಇಲಾಖೆಯ ಎಂಜಿನಿಯರ್ ವಿಲ್ಬರ್ಟ್‌ ಬಿ. ಸ್ಮಿತ್‌ ವಹಿಸಿದ್ದರು. ನಂತರ ಇವರು ಭೂಮ್ಯತೀತ ಮೂಲಗಳ ಕುರಿತು ಬಹಿರಂಗವಾಗಿ ಬೆಂಬಲಿಸಿದರು.

## ಕೆನಡಾದ ಪ್ರಖ್ಯಾತ ಪ್ರಕರಣಗಳು

ಷಾಗ್‌ ಬಂದರು ಘಟನೆಯಲ್ಲಿ, UFO ಎಂದು ಹೇಳಲ್ಪಟ್ಟ ವಸ್ತುವೊಂದು ನೀರಿನಲ್ಲಿ ಕಾಣಿಸಿಕೊಂಡಿತ್ತು. ರಾಯಲ್‌ ಕೆನಡಿಯನ್ ಮೌಂಟೆಡ್‌ ಪೊಲೀಸ್‌ ಹಾಗೂ ಸ್ಥಳೀಯ ನಿವಾಸಿಗಳು ಸೇರಿದಂತೆ, ಅಸಂಖ್ಯಾತ ಜನರು ಇದರಲ್ಲಿ ತೊಡಗಿಸಿಕೊಂಡಿದ್ದರು. ಆದರೆ ಏನನ್ನೂ ಸಹ ಕಂಡುಕೊಳ್ಳಲಾಗಲಿಲ್ಲ. ಹೆಚ್ಚೂ ಕಮ್ಮಿ ಇದೇ ಸಮಯದಲ್ಲಿ, ಕೆನಡಾ ಮತ್ತು USನ ಎರಡೂ ಸೇನೆಗಳು UFO-ಸಂಬಂಧಿತ ಮತ್ತೊಂದು ತಲಾಶೆಯಲ್ಲಿ ತೊಡಗಿದ್ದವು. ನೋವಾ ಸ್ಕಾಟಿಯಾದಲ್ಲಿನ ಷೆಲ್‌ಬೋರ್ನ್‌ ಎಂಬ ಈ ಪ್ರದೇಶ, ಷಾಗ್‌ ಬಂದರಿನಿಂದ ಸುಮಾರು ೩೦ ಮೈಲುಗಳಷ್ಟು ದೂರವಿತ್ತು.

### ಫ್ರೆಂಚ್‌ ತನಿಖೆ

೨೦೦೭ರ ಮಾರ್ಚ್‌ನಲ್ಲಿ, ಫ್ರೆಂಚರ ಸೆಂಟರ್‌ ನ್ಯಾಷನಲ್ ಡಿ'ಇಟ್ಯೂಡ್ಸ್ ಸ್ಪೇಷಿಯೇಲ್ಸ್‌ (CNES) ಸಂಸ್ಥೆಯು UFO ದೃಶ್ಯಗಳು ಹಾಗೂ ಇತರ ವಿದ್ಯಮಾನಗಳ ಕುರಿತು ಆನ್‌ಲೈನ್‌ನಲ್ಲಿ ಒಂದು ದಾಖಲೆಯನ್ನು *ಪ್ರಕಟಿಸಿತು*.

ಫ್ರೆಂಚರ ಅಧ್ಯಯನಗಳಲ್ಲಿ, ಫ್ರೆಂಚ್‌ ಸ್ಪೇಸ್‌ ಏಜೆನ್ಸಿಯಾದ CNESನ GEPAN/SEPRA/GEIPAN (೧೯೭೭–) ಸೇರಿದ್ದು, ಇದು ಈಗ ನಡೆಯುತ್ತಿರುವ ಸುದೀರ್ಘವಾದ ಸರ್ಕಾರಿ-ಪ್ರಾಯೋಜಿತ ತನಿಖೆಯಾಗಿದೆ. ಅಧ್ಯಯನ ಮಾಡಲಾದ ಸುಮಾರು ೬೦೦೦ ಪ್ರಕರಣಗಳ ಪೈಕಿ ಸುಮಾರು ೧೪% ಭಾಗವು ವಿವರಣೆಗೆ ನಿಲುಕದೆ ಹಾಗೆಯೇ ಉಳಿದಿವೆ. GEPAN/SEPRA/GEIPANನ ಅಧಿಕೃತ ಅಭಿಪ್ರಾಯವು ತಟಸ್ಥ ಅಥವಾ ಋಣಾತ್ಮಕವಾಗಿದೆ. ಆದರೆ ಸದರಿ ಅಧ್ಯಯನಗಳ ಮುಖ್ಯಸ್ಥರ ಅಭಿಪ್ರಾಯವು ವಿಭಿನ್ನವಾಗಿದೆ. UFOಗಳು ನಮ್ಮ ಅರಿವಿನ ಆಚೆಯಿದ್ದ ನಿಜವಾದ ಹಾರುವ ಯಂತ್ರಗಳಾಗಿದ್ದವು ಎಂಬುದು, ಅಥವಾ ವಿವರಿಸಲಾಗದ ಅತಿ ಕಷ್ಟದ ಪ್ರಕರಣಗಳಿಗಾಗಿರುವ ಅತ್ಯುತ್ತಮ ವಿವರಣೆಯೆಂದರೆ ಒಂದು ಭೂಮ್ಯತೀತ ವಸ್ತು ಎಂಬುದು ಅವರು ದಾಖಲಿಸಿರುವ ವಿವರಣೆಯಾಗಿದೆ.
ಫ್ರೆಂಚರ COMETA ಸಮಿತಿಯು (೧೯೯೬–೧೯೯೯) ಒಂದು ಖಾಸಗಿ ಅಧ್ಯಯನವಾಗಿದ್ದು, ಇದನ್ನು ಕೈಗೊಂಡಿದ್ದವರು ಬಹುತೇಕವಾಗಿ ಅಂತರಿಕ್ಷ ವಿಜ್ಞಾನಿಗಳು ಮತ್ತು ಎಂಜಿನಿಯರುಗಳಾಗಿದ್ದರು. ಉನ್ನತ ಮಟ್ಟದ ಸರ್ಕಾರಿ ಅಧಿಕಾರಿಗಳಿಗಾಗಿ ಉದ್ದೇಶಿಸಲಾಗಿದ್ದ ಅವರ ಅಧ್ಯಯನದ ಅಂತಿಮ ಹಂಚಿಕೆಯನ್ನು ಹೊಂದಿದ್ದ CNES ಮತ್ತು ಫ್ರೆಂಚ್‌ ವಾಯುಪಡೆಯ ಉನ್ನತ ಮಟ್ಟದ ಸೇನಾ ಗುಪ್ತಚರ ವಿಶ್ಲೇಷಕರೊಂದಿಗೆ ಇವರು ಸಂಬಂಧಹೊಂದಿದ್ದರು. ಅದರಂತೆ, ವಿವರಿಸಲು ಅತಿ ಕಷ್ಟವಾಗಿರುವ ಪ್ರಕರಣಗಳಿಗೆ ಭೂಮ್ಯತೀತ ಊಹಾ ಸಿದ್ಧಾಂತದ ಅತ್ಯುತ್ತಮ ವಿವರಣೆಯನ್ನು COMETA ಸಮಿತಿಯು ನೀಡುವುದರೊಂದಿಗೆ, ದೊಡ್ಡ ರೀತಿಯಲ್ಲಿ ಪ್ರಕರಣವನ್ನು ಮುಚ್ಚಿಹಾಕಿದ್ದಕ್ಕಾಗಿ ಅಮೆರಿಕ ಸಂಯುಕ್ತ ಸಂಸ್ಥಾನಗಳನ್ನು ದೂಷಿಸಲು ಮುಂದಾಯಿತು.

### ಬ್ರಿಟಿಷ್‌ ತನಿಖೆ

UFO ದೃಶ್ಯಗಳು ಹಾಗೂ ಸಂಬಂಧಿತ ಕಲ್ಪಿತ ಕಥೆಗಳ ಕುರಿತು UKಯು ವಿವಿಧ ಸ್ವರೂಪದ ತನಿಖೆಗಳನ್ನು ನಡೆಸಿತು. ಅಂದಿನಿಂದಲೂ ಇಂಥ ಕೆಲವೊಂದು ತನಿಖೆಗಳ ತಿರುಳನ್ನು ಸಾರ್ವಜನಿಕರ ಅವಗಾಹನೆಗಾಗಿ ಬಿಡುಗಡೆ ಮಾಡಲಾಗಿದೆ. UFO ದೃಶ್ಯಗಳ ಕುರಿತಾದ, ೧೯೭೮ ರಿಂದ ೧೯೮೭ರವರೆಗಿನ, ಎಂಟು ಕಡತಗಳ ಸಂಗ್ರಹಗಳನ್ನು ರಕ್ಷಣಾ ಸಚಿವಾಲಯದ ವತಿಯಿಂದ UKಯ ರಾಷ್ಟ್ರೀಯ ಸಾರ್ವಜನಿಕ ಪತ್ರಾಗಾರಕ್ಕೆ ೨೦೦೮ರ ಮೇ ೧೪ರಂದು ಮೊದಲು ಬಿಡುಗಡೆ ಮಾಡಲಾಯಿತು.
ಬಹಳ ವರ್ಷಗಳವರೆಗೆ ಸಾರ್ವಜನಿಕರ ಗಮನಕ್ಕೆ ತಾರದೆ ಇದರ ರಹಸ್ಯವನ್ನು ಕಾಪಾಡಿಕೊಂಡು ಬರಲಾಗಿತ್ತಾದರೂ, ಇದರ ಬಹುತೇಕ ಕಡತಗಳು ಅಂಥ ಕಡಿಮೆ ಮಟ್ಟದ ರಹಸ್ಯವನ್ನು ಒಳಗೊಂಡಿದ್ದರಿಂದಾಗಿ ಯಾವುದನ್ನೂ ಮಹಾರಹಸ್ಯವೆಂಬಂತೆ ವರ್ಗೀಕರಿಸಲಾಗಿಲ್ಲ. ೨೦೧೨ರ ಹೊತ್ತಿಗೆ ೨೦೦ ಕಡತಗಳು ಬಹಿರಂಗಗೊಳ್ಳಲು ಸಿದ್ಧವಾಗಿವೆ. ರಕ್ಷಣಾ ಸಚಿವಾಲಯ ಮತ್ತು ಮಾರ್ಗರೇಟ್‌ ಥ್ಯಾಚರ್‌ರಂತಹ ಸರ್ಕಾರಿ ಅಧಿಕಾರಿಗಳಿಗೆ ಸಾರ್ವಜನಿಕರಿಂದ ಬಂದ ಪತ್ರಗಳನ್ನು ಈ ಕಡತಗಳು ಒಳಗೊಂಡಿವೆ. ಸಂಶೋಧಕರಿಂದ ಮನವಿಗಳು ಬಂದ ಕಾರಣದಿಂದಾಗಿ ಮಾಹಿತಿ ಸ್ವಾತಂತ್ರ್ಯದ ಕಾಯಿದೆಯ ಅಡಿಯಲ್ಲಿ ರಕ್ಷಣಾ ಸಚಿವಾಲಯವು ಈ ಕಡತಗಳನ್ನು ಬಿಡುಗಡೆಮಾಡಿದೆ. ಲಂಡನ್‌ನಲ್ಲಿನ ಲಿವರ್‌ಪೂಲ್‌ ಮತ್ತು ವಾಟರ್‌ಲೂ ಸೇತುವೆಯ ಮೇಲೆ ಕಾಣಿಸಿಕೊಂಡ UFOಗಳ ಕುರಿತಾದ ಮಾಹಿತಿಯು ಈ ಕಡತಗಳಲ್ಲಿ ಇವೆಯಾದರೂ ಅವು ಅಷ್ಟಕ್ಕೇ ಸೀಮಿತವಾಗಿಲ್ಲ.
೨೦೦೮ರ ಅಕ್ಟೋಬರ್ ೨೦ರಂದು UFO ಕುರಿತಾದ ಹೆಚ್ಚಿನ ಕಡತಗಳು ಬಿಡುಗಡೆಯಾದವು. ಇಂಥ ಒಂದು ಪ್ರಕರಣವು ವಿವರವನ್ನು ಹೊರಗೆಡವುತ್ತಾ, ೧೯೯೧ರಲ್ಲಿ ಆಲಿಟೇಲಿಯಾ ಪ್ರಯಾಣಿಕ ವಿಮಾನವೊಂದು ಹೀಥ್ರೂ ವಿಮಾನ ನಿಲ್ದಾಣವನ್ನು ಸಮೀಪಿಸುತ್ತಿರುವಾಗ, ಒಂದು "ಕೆಳಮಟ್ಟದಲ್ಲಿ ಹಾರುವ ಕ್ಷಿಪಣಿ"ಯು ಕಾಕ್‌ಪಿಟ್‌ಗೆ ಅತಿ ಸಮೀಪದಲ್ಲಿ ಹಾರಿಬಂದಿದ್ದನ್ನು ತಾವು ಕಂಡಿದ್ದಾಗಿ ವಿಮಾನ ಚಾಲಕರು ಹೇಳಿದ್ದನ್ನು ಅದು ತಿಳಿಸಿತ್ತು.
ಇನ್ನೇನು ಘರ್ಷಣೆ ಸನ್ನಿಹಿತವಾಗಿದೆ ಎಂದು ವಿಮಾನ ಚಾಲಕರು ಭಾವಿಸಿದ್ದರು. UFO ಒಂದಕ್ಕೆ ಸಂಬಂಧಿಸಿದಂತೆ ತಮಗೆದುರಾದ ಅತಿ ವಿಶ್ವಸನೀಯ ಪ್ರಕರಣಗಳಲ್ಲಿ ಇದೊಂದು ಎಂದು UFO ಪರಿಣಿತ ಡೇವಿಡ್‌ ಕ್ಲಾರ್ಕ್‌ ಹೇಳುತ್ತಾರೆ. ಬ್ರಿಟಿಷ್‌ ತನಿಖೆಗಳಲ್ಲಿ UKಯ ಹಾರುವ ತಟ್ಟೆಗಳ ಕಾರ್ಯನಿರತ ಕೂಟವು ಸೇರಿಕೊಂಡಿದೆ. ೧೯೫೧ರಲ್ಲಿ ಪ್ರಕಟಗೊಂಡ ಇದರ ಅಂತಿಮ ವರದಿಯು ೫೦ ವರ್ಷಗಳಿಗೂ ಹೆಚ್ಚು ಕಾಲ ರಹಸ್ಯವಾಗಿತ್ತು. ಎಲ್ಲಾ UFO ದೃಶ್ಯಗಳನ್ನೂ ಸಾಮಾನ್ಯ ವಸ್ತುಗಳ ಅಥವಾ ವಿದ್ಯಮಾನಗಳ ತಪ್ಪಾದ ಗುರುತಿಸುವಿಕೆಗಳಂತೆ, ದೃಷ್ಟಿಭ್ರಮೆಗಳಂತೆ, ಮಾನಸಿಕ ಭ್ರಾಂತಿಗಳಂತೆ ಅಥವಾ ಕೀಟಲೆಯ ತಂತ್ರ ಎಂಬಂತೆ ವಿವರಿಸಬೇಕು ಎಂದು ಕಾರ್ಯನಿರತ ಕೂಟವು ತೀರ್ಮಾನಿಸಿತು. 'ಒಂದಷ್ಟು ಪ್ರಕೃತ ಪುರಾವೆಗಳು ಲಭ್ಯವಾಗುವವರೆಗೆ, ಈಗಾಗಲೇ ವರದಿಯಾಗಿರುವ ಅಂತರಿಕ್ಷದ ನಿಗೂಢ ವಿದ್ಯಮಾನಗಳ ಕುರಿತು ಹೆಚ್ಚಿನ ತನಿಖೆಯನ್ನು ಕೈಗೊಳ್ಳುವುದು ಬೇಡ ಎಂದು ಈ ಮೂಲಕ ಶಿಫಾರಸು ಮಾಡುತ್ತೇವೆ' ಎಂದು ಸದರಿ ವರದಿಯು ಅಭಿಪ್ರಾಯಪಟ್ಟಿತು.
೧೯೯೬ ಮತ್ತು ೨೦೦೦ದ ನಡುವೆ UKಯ ರಕ್ಷಣಾ ಸಚಿವಾಲಯಕ್ಕಾಗಿ (MoD) UFOಗಳ ಕುರಿತಾದ ಒಂದು ರಹಸ್ಯ ಅಧ್ಯಯನವನ್ನು ಕೈಗೊಳ್ಳಲಾಯಿತು ಮತ್ತು ಇದನ್ನು ೨೦೦೬ರಲ್ಲಿ ಬಹಿರಂಗವಾಗಿ ಬಿಡುಗಡೆ ಮಾಡಲಾಯಿತು. "ಅನ್‌ಐಡೆಂಟಿಫೈಡ್‌ ಏರಿಯಲ್ ಫಿನಾಮಿನ ಇನ್‌ ದಿ UK ಡಿಫೆನ್ಸ್‌ ರೀಜನ್‌" ಎಂಬ ಶೀರ್ಷಿಕೆ ಹೊಂದಿದ್ದ ಈ ವರದಿಗೆ ಪ್ರಾಜೆಕ್ಟ್‌ ಕಂಡೈನ್‌ ಎಂಬ ಸಂಕೇತನಾಮವನ್ನು ನೀಡಲಾಗಿತ್ತು. ಮಾನವ-ನಿರ್ಮಿತ ಹಾಗೂ ನೈಸರ್ಗಿಕ ವಸ್ತುಗಳ ತಪ್ಪಾಗಿ ಗುರುತಿಸುವಿಕೆಯೇ UFO ದೃಶ್ಯಗಳಿಗೆ ಪ್ರಮುಖ ಕಾರಣಗಳಾಗಿವೆ ಎಂದು ಹೇಳುವ ಮೂಲಕ ಈ ವರದಿಯು ಹಿಂದಿನ ಆವಿಷ್ಕಾರಗಳನ್ನು ದೃಢಪಡಿಸಿತು. ವರದಿಯ ಅಭಿಪ್ರಾಯ ಸರಣಿ ಈ ರೀತಿಯಲ್ಲಿತ್ತು: "UAPಯ ಸಾವಿರಾರು ವರದಿಗಳಿದ್ದಾಗ್ಯೂ, ಗೊತ್ತಿಲ್ಲದ ಅಥವಾ ವಿವರಣೆಗೆ ನಿಲುಕದ ಮೂಲಗಳಿಗೆ ಸೇರಿದ ಯಾವುದೇ ವಸ್ತುವೂ ವರದಿಯಾಗಿಲ್ಲ ಅಥವಾ UK ಪ್ರಾಧಿಕಾರಗಳಿಗೆ ಹಸ್ತಾಂತರಿಸಲ್ಪಟ್ಟಿಲ್ಲ. ಇಲ್ಲಿ ಯಾವುದೇ SIGINT, ELINT ಅಥವಾ ವಿಕಿರಣಾ ಮಾಪನಗಳಿಲ್ಲ ಮತ್ತು ಅಲ್ಪ ಪ್ರಯೋಜನದ ವಿಡಿಯೋ ಅಥವಾ ಸ್ಥಿರ IMINT ಇಲ್ಲ" ಎಂದು ವರದಿಯು ಸೂಚಿಸಿತು. ವರದಿಯು ತನ್ನ ತೀರ್ಮಾನವನ್ನು ತಿಳಿಸುತ್ತಾ, "UKADRನಲ್ಲಿ [UKಯ ವಾಯು ರಕ್ಷಣಾ ವಲಯ] ಕಾಣಿಸಿಕೊಂಡಿತು ಎಂದು ಹೇಳಲಾದ ಯಾವುದೇ UAPಯು, ಯಾವುದೇ ಚುರುಕುಬುದ್ಧಿಯ (ಭೂಮ್ಯತೀತ ಅಥವಾ ಪರದೇಶಿ) ಮೂಲಗಳಿಂದ ಆದ ಹಠಾತ್‌ ದಾಳಿ ಎಂಬುದಕ್ಕೆ, ಅಥವಾ ಯಾವುದೇ ಹಗೆತನದ ಉದ್ದೇಶವನ್ನು ಅವು ಪ್ರತಿನಿಧಿಸುತ್ತವೆ ಎಂಬುದಕ್ಕೆ ಏನೂ ಸಾಕ್ಷ್ಯಾಧಾರವಿಲ್ಲ" ಎಂದು ಅಭಿಪ್ರಾಯಪಟ್ಟಿತು.
ಇದಕ್ಕೆ ಪ್ರತಿಯಾಗಿ, ೧೯೯೧ರಿಂದ ೧೯೯೪ರವರೆಗೆ ರಕ್ಷಣಾ ಸಚಿವಾಲಯದ UFO ವಿಭಾಗದ ನೇತೃತ್ವ ವಹಿಸಿದ್ದ ನಿಕ್‌ ಪೋಪ್‌ ಹೇಳುವ ಪ್ರಕಾರ, ತಾನು ತನಿಖೆ ನಡೆಸಿದ ಪ್ರಕರಣಗಳ ಪೈಕಿ ಸುಮಾರು ೮೦ %ನಷ್ಟು ಭಾಗವು ಗೊತ್ತಿರುವ ವಸ್ತುಗಳ ಮತ್ತು ವಿದ್ಯಮಾನದ ತಪ್ಪಾಗಿ ಗುರುತಿಸಲ್ಪಟ್ಟ ಭಾಗವಾಗಿದ್ದರೆ (ಸುಮಾರು ೧೫ %ನಷ್ಟು ದೃಶ್ಯಗಳಿಗೆ ಸೂಕ್ತ ಮಾಹಿತಿಯಿರಲಿಲ್ಲ), ಸುಮಾರು ೫ %ರಷ್ಟು ಪ್ರಕರಣಗಳು "ಯಾವುದೇ ರೂಢಿಗತ ವಿವರಣೆಯನ್ನು ನಿರಾಕರಿಸುವಂತಿದ್ದವು." ಇವುಗಳಲ್ಲಿ ಬಹುವಿಧದ ಮತ್ತು/ಅಥವಾ ಅತೀವ ತರಬೇತಿಯನ್ನು ಹೊಂದಿದ ಸಾಕ್ಷಿಗಳೊಂದಿಗಿನ ಪ್ರಕರಣಗಳು ಸೇರಿದ್ದವು. ಅಂದರೆ, ವಿಮಾನ ಚಾಲಕರು ಅಥವಾ ಸೇನಾ ಸಿಬ್ಬಂದಿ, ರೆಡಾರ್‌ನಿಂದ ಪಡೆದ ಸಮರ್ಥನೆ ಅಥವಾ ವಿಡಿಯೊ/ಛಾಯಾಚಿತ್ರಗಳಂಥ ಸಾಕ್ಷಿಗಳು ಅದರಲ್ಲಿ ಸೇರಿದ್ದವು, ಮತ್ತು ಮಾನವ ಮೂಲವೊಂದನ್ನೂ ಮೀರಿದ ವೇಗಗಳು ಹಾಗೂ ಕುಶಲ ಚಾಲನೆಯನ್ನುಳ್ಳ, ಸ್ಪಷ್ಟ ರಚನೆಯ ವಾಹನವನ್ನು ಇವು ಒಳಗೊಂಡಿದ್ದವು. ಭೂಮ್ಯತೀತ ವಿವರಣೆಯೊಂದರ ಕೊರತೆಗೆ ತಡೆಯೊಡ್ಡುವ ಮೂಲಕ (ಅದನ್ನು ತಳ್ಳಿಹಾಕದಿದ್ದರೂ), UFO ವಿದ್ಯಮಾನವು ಒಂದು ಅಪ್ಪಟ ನಿಜವಾದ ಸಂಗತಿ ಎಂದು ನಂಬುವ ಪೋಪ್‌, ರಾಷ್ಟ್ರೀಯ ಭದ್ರತೆ, ಮತ್ತು ವಾಯುಮಾರ್ಗದ ರಕ್ಷಣೆಗೆ ಸಂಬಂಧಿಸಿದ ಗಂಭೀರವಾದ ಚರ್ಚಾವಿಷಯಗಳನ್ನು ಮಂಡಿಸುತ್ತಾರೆ. ರೆಂಡೆಲ್‌ಶಾಮ್‌ ಕಾಡಿನ ಘಟನೆಯಂತಹ ಕಂಗೆಡಿಸುವ ಅನೇಕ ಪ್ರಕರಣಗಳು, ಮತ್ತು UFOಗಳನ್ನು ಸುತ್ತುವರೆದಿರುವ ರಾಜಕೀಯಗಳನ್ನು *ಓಪನ್ ಸ್ಕೈಸ್‌, ಕ್ಲೋಸ್ಡ್‌ ಮೈಂಡ್ಸ್‌* ಎಂಬ ತಮ್ಮ ಪುಸ್ತಕದಲ್ಲಿ ಪೋಪ್‌ ವಿವರಿಸುತ್ತಾರೆ.

## ಪ್ರಖ್ಯಾತ ಬ್ರಿಟಿಷ್‌ ಪ್ರಕರಣಗಳು

ರೆಂಡೆಲ್‌ಶಾಮ್‌ ಬಳಿಯಿರುವ ಕಾಡುಗಳಲ್ಲಿನ ರೆಂಡೆಲ್‌ಶಾಮ್‌ ಕಾಡಿನ ಘಟನೆ ಮತ್ತು ಬೆಂಟ್‌ವಾಟರ್ಸ್‌ ಘಟನೆಗಳಲ್ಲಿ UFOಗಳನ್ನು ತಾವು ನೋಡಿರುವುದಾಗಿ US ಮತ್ತು ಬ್ರಿಟಿಷ್‌ ಸೇನಾ ಸಿಬ್ಬಂದಿಗಳೆರಡೂ ಸಾಕ್ಷ್ಯ ಹೇಳಿದ್ದವು.
ಈ ಪ್ರಕರಣವು ೧೯೮೦ರ ಡಿಸೆಂಬರ್‌ನಲ್ಲಿ ನಡೆಯಿತೆಂದು ವರದಿಯಾಗಿದ್ದು, US ಮತ್ತು RAFಗಳೆರಡರ ಸೇನಾ ನೆಲೆಯ ಬಳಿ ಹಲವಾರು ರಾತ್ರಿಗಳವರೆಗೆ ಅದು ಸಂಭವಿಸಿತು.

### ಉರುಗ್ವೆಯ ತನಿಖೆ

ಉರುಗ್ವೆಯ ವಾಯುಪಡೆಯು ೧೯೮೯ರಿಂದಲೂ UFO ಕುರಿತಾದ ತನಿಖೆಗಳನ್ನು ನಡೆಸುತ್ತಾ ಬಂದಿದ್ದು, ಇದುವರೆಗೂ ೨೧೦೦ ಪ್ರಕರಣಗಳನ್ನು ಅದು ವಿಶ್ಲೇಷಿಸಿದೆ. ಅವುಗಳ ಪೈಕಿ ೪೦ ಪ್ರಕರಣಗಳಿಗೆ (ಸುಮಾರು ೨%ನಷ್ಟು) ಮಾತ್ರವೇ ಯಾವುದೇ ರೂಢಿಗತ ವಿವರಣೆಯಿಲ್ಲ ಎಂದು ಅವು ಪರಿಗಣಿಸಿವೆ. ಎಲ್ಲಾ ಕಡತಗಳನ್ನೂ ಇತ್ತೀಚೆಗಷ್ಟೇ ರಹಸ್ಯಪಟ್ಟಿಯಿಂದ ಆಚೆಯಿರಿಸಲಾಗಿದೆ. ವಿವರಣೆ ನೀಡದ ಪ್ರಕರಣಗಳಲ್ಲಿ ಸೇನಾ ಜೆಟ್‌ ಅಡೆತಡೆಗಳು, ಅಪಹರಣಗಳು, ಪಶು ಊನಗೊಳಿಸುವಿಕೆಗಳು, ಮತ್ತು ಇಳಿದಾಣದ ಜಾಡಿನ ಭೌತಿಕ ಪುರಾವೆಗಳು ಸೇರಿಕೊಂಡಿವೆ. ಪ್ರಸ್ತುತ, ತನಿಖೆಯ ನೇತೃತ್ವವನ್ನು ವಹಿಸಿರುವ ಕರ್ನಲ್ ಏರಿಯಲ್ ಸ್ಯಾಂಚೆಝ್‌ ತಾನು ಕಂಡುಕೊಂಡಿದ್ದರ ಸಾರಾಂಶವನ್ನು ಹೀಗೆ ವಿವರಿಸಿದ್ದಾನೆ: "ಇಳಿದಾಣಗಳು ಕಂಡುಬಂದಿರುವ ಪ್ರದೇಶದ ಮಣ್ಣಿನ ರಾಸಾಯನಿಕ ಸಂಯೋಜನೆಗೆ ಆಗಿರುವ ಮಾರ್ಪಾಡುಗಳನ್ನು ನಿರ್ಧರಿಸುವಲ್ಲಿ ನಿಯೋಜನೆಯು ಯಶಸ್ವಿಯಾಗಿದೆ.
ವಿದ್ಯಮಾನವು ಅಸ್ತಿತ್ವದಲ್ಲಿರುವುದು ಕಂಡುಬರುತ್ತಿದೆ. ಇದು ವಾತಾವರಣದ ಕೆಳಮಟ್ಟದ ವಲಯಗಳಲ್ಲಿ ಸಂಭವಿಸುವ, ವಿದೇಶಿ ವಾಯುಪಡೆಯೊಂದರಿಂದ ಬಂದ ವಿಮಾನದಿಂದ ಇಳಿಯುವಿಕೆಯಿಂದ ಮೊದಲ್ಗೊಂಡು ಭೂಮ್ಯತೀತ ಕಲ್ಪಿತ ಸಿದ್ಧಾಂತದವರೆಗಿನ ವಿದ್ಯಮಾನವಾಗಿರಬಹುದು. ದೂರದ ಪ್ರಪಂಚಗಳನ್ನು ಪರಿಶೋಧಿಸುವ ಸಲುವಾಗಿ ನಾವು ಅನ್ವೇಷಕಗಳನ್ನು ಕಳಿಸುವ ರೀತಿಯಲ್ಲಿಯೇ, ಇದೂ ಸಹ ಹೊರಗಿನ ಪ್ರಪಂಚ ಅಥವಾ ಬಾಹ್ಯಾಕಾಶದಿಂದ ಬಂದಿರುವ ಒಂದು ಮೇಲ್ವಿಚಾರಕ ಅನ್ವೇಷಕವಾಗಿರಬಹುದು. UFO ವಿದ್ಯಮಾನವು ದೇಶದಲ್ಲಿ ಅಸ್ತಿತ್ವದಲ್ಲಿದೆ. ನಮ್ಮ ವೈಜ್ಞಾನಿಕ ವಿಶ್ಲೇಷಣೆಗಳನ್ನು ಆಧರಿಸಿ ಭೂಮ್ಯತೀತ ಕಲ್ಪಿತ ಸಿದ್ಧಾಂತವೊಂದನ್ನು ವಾಯುಪಡೆಯು ತಳ್ಳಿಹಾಕಲು ಸಾಧ್ಯವಿಲ್ಲ ಎಂಬುದನ್ನು ನಾನು ಒತ್ತಿ ಹೇಳಬೇಕಾಗುತ್ತದೆ."

### ಖಗೋಳಶಾಸ್ತ್ರಜ್ಞರ ವರದಿಗಳು

ಎಲ್ಲಾ ಅಜ್ಞಾತ ವರದಿಗಳ ಪೈಕಿ ಸುಮಾರು ೧ %ನಷ್ಟು ಭಾಗವು ಹವ್ಯಾಸಿ ಮತ್ತು ವೃತ್ತಿಪರ ಖಗೋಳಶಾಸ್ತ್ರಜ್ಞರಿಂದ ಅಥವಾ ಇತರ ದೂರದರ್ಶಕಗಳ (ಕ್ಷಿಪಣಿ ಅನ್ವೇಷಕಗಳು ಅಥವಾ ಸಮೀಕ್ಷಕಗಳಂತಹುದು) ಬಳಕೆದಾರರಿಂದ ಬಂದಿವೆ ಎಂದು ವಾಯುಪಡೆಯ ಪ್ರಾಜೆಕ್ಟ್‌ ಬ್ಲೂ ಬುಕ್ ಕಡತಗಳು ಸೂಚಿಸುತ್ತವೆ. ೧೯೫೨ರಲ್ಲಿ, ಆಗ ಬ್ಲೂ ಬುಕ್‌ಗೆ ಓರ್ವ ಸಮಾಲೋಚಕನಾಗಿದ್ದ ಜೆ. ಅಲನ್ ಹೈನೆಕ್‌ ಎಂಬ ಖಗೋಳಶಾಸ್ತ್ರಜ್ಞ ೪೫ ಒಡನಾಡಿ ವೃತ್ತಿಪರ ಖಗೋಳಶಾಸ್ತ್ರಜ್ಞರ ಒಂದು ಪುಟ್ಟ ಸಮೀಕ್ಷೆಯನ್ನು ನಡೆಸಿದ.
ಅವರಲ್ಲಿ ಐವರು (ಸುಮಾರು ೧೧%ನಷ್ಟು) UFO ದೃಶ್ಯಗಳ ಕುರಿತು ವರದಿ ನೀಡಿದರು. ೧೯೭೦ರ ದಶಕದಲ್ಲಿ, ಪೀಟರ್ ಎ. ಸ್ಟರ್ರಾಕ್‌ ಎಂಬ ಒಬ್ಬ ಖಗೋಳ ಭೌತವಿಜ್ಞಾನಿ ಅಮೆರಿಕನ್ ಇನ್‌ಸ್ಟಿಟ್ಯೂಟ್‌ ಆಫ್ ಏರೋನಾಟಿಕ್ಸ್‌ ಅಂಡ್‌ ಆಸ್ಟ್ರನಾಟಿಕ್ಸ್‌ ಮತ್ತು ಅಮೆರಿಕನ್ ಅಸ್ಟ್ರನಾಮಿಕಲ್ ಸೊಸೈಟಿಯ ಎರಡು ದೊಡ್ಡ ಸಮೀಕ್ಷೆಗಳನ್ನು ನಡೆಸಿದ. ಸಮೀಕ್ಷೆಯಲ್ಲಿ ಅಭಿಪ್ರಾಯ ತಿಳಿಸಿದವರ ಪೈಕಿ ಸುಮಾರು ೫%ನಷ್ಟು ಮಂದಿ ತಾವು ದೃಶ್ಯಗಳನ್ನು ಕಂಡಿದ್ದರ ಕುರಿತಾಗಿ ತಿಳಿಸಿದ್ದರು. ಮೂರು ಗ್ರೀನ್‌ ಫೈರ್‌ಬಾಲ್ಸ್‌ ಸೇರಿದಂತೆ ಆರು UFO ದೃಶ್ಯಗಳನ್ನು ಕಂಡಿದ್ದಾಗಿ ಹೇಳಿಕೊಂಡಿದ್ದ ಕ್ಲೈಡ್‌ ಟಾಮ್‌ಬಾಗ್‌ ಎಂಬ ಖಗೋಳಶಾಸ್ತ್ರಜ್ಞ, UFOಗಳಿಗೆ ಸಂಬಂಧಿಸಿದ ಭೂಮ್ಯತೀತ ಕಲ್ಪಿತ ಸಿದ್ಧಾಂತವನ್ನು (ETH) ಬೆಂಬಲಿಸಿದ. ಜೊತೆಗೆ, ಅಧ್ಯಯನವನ್ನು ಕೈಗೊಳ್ಳದೆಯೇ ಇದನ್ನು ತಳ್ಳಿಹಾಕಿದ ವಿಜ್ಞಾನಿಗಳು "ಅವೈಜ್ಞಾನಿಕ"ರಾಗಿದ್ದಾರೆ ಎಂದು ತನಗನ್ನಿಸುತ್ತಿದೆ ಎಂದು ಅಭಿಪ್ರಾಯಪಟ್ಟಿದ್ದ. ಲಿಂಕನ್ ಲೆಪಾಝ್‌ ಎಂಬ ಮತ್ತೋರ್ವ ಖಗೋಳಶಾಸ್ತ್ರಜ್ಞ, ನ್ಯೂ ಮೆಕ್ಸಿಕೊದಲ್ಲಿನ ಗ್ರೀನ್‌ ಫೈರ್‌ಬಾಲ್ಸ್‌ ಮತ್ತು UFOನ ಇತರ ವಿದ್ಯಮಾನಗಳಿಗೆ ಸಂಬಂಧಿಸಿದಂತೆ ಹುಟ್ಟುಹಾಕಲಾಗಿದ್ದ ವಾಯುಪಡೆಯ ತನಿಖೆಯ ನೇತೃತ್ವವನ್ನು ವಹಿಸಿದ್ದ. ವೈಯಕ್ತಿಕವಾಗಿ ಕಂಡಿದ್ದ ಎರಡು ದೃಶ್ಯಗಳನ್ನು ಲೆಪಾಝ್‌ ವರದಿ ಮಾಡಿದ್ದು, ಅವುಗಳ ಪೈಕಿ ಒಂದು ಗ್ರೀನ್‌ ಫೈರ್‌ಬಾಲ್‌ಗೆ ಸಂಬಂಧಿಸಿದ್ದರೆ, ಮತ್ತೊಂದು ಒಂದು ಬಿಲ್ಲೆಯ-ಥರದ ಆಕೃತಿಯ ಅಸಹಜ ವಸ್ತುವಿಗೆ ಸಂಬಂಧಿಸಿತ್ತು. (ಟಾಮ್‌ಬಾಗ್‌ ಮತ್ತು ಲೆಪಾಝ್‌ ಇಬ್ಬರೂ ಸಹ ೧೯೫೨ರ ಹೈನೆಕ್‌ನ ಸಮೀಕ್ಷೆಯ ಭಾಗವಾಗಿದ್ದರು.) ವಾಣಿಜ್ಯ ಪ್ರಯಾಣ ವಿಮಾನದ ಕಿಟಕಿಯೊಂದರ ಮೂಲಕ ಹೈನೆಕ್‌ ಸ್ವತಃ ಎರಡು ಛಾಯಾಚಿತ್ರಗಳನ್ನು ತೆಗೆದಿದ್ದ. ಈ ಚಿತ್ರಗಳು ಆತನಿದ್ದ ಸದರಿ ವಿಮಾನದೆಡೆಗೆ ಸಾಗಿಬರುವಂತಿದ್ದ ಬಿಲ್ಲೆಯಂತಹ ವಸ್ತುವೊಂದರದ್ದಾಗಿದ್ದವು. UFOನ ನಿಜಸ್ವರೂಪವನ್ನು ಬಯಲಿಗೆಳೆಯುವವನಾದ ಡೊನಾಲ್ಡ್‌ ಮೆಂಝೆಲ್‌ ಸಹ ನಂತರ 1949ರಲ್ಲಿ ಒಂದು UFO ವರದಿಯನ್ನು ದಾಖಲಿಸಿದ.
೧೯೮೦ರಲ್ಲಿ, ಸೆಂಟರ್ ಫಾರ್ UFO ಸ್ಟಡೀಸ್‌ಗಾಗಿ (CUFOS) ಗೆರ್ಟ್‌ ಹೆಲ್ಬ್‌ ಮತ್ತು ಹೈನೆಕ್‌ರಿಂದ ವಿವಿಧ ಹವ್ಯಾಸಿ ಖಗೋಳ ಶಾಸ್ತ್ರಜ್ಞ ಸಂಘಗಳ ೧೮೦೦ ಸದಸ್ಯರ ಸಮೀಕ್ಷೆಯೊಂದನ್ನು ನಡೆಸಲಾಯಿತು. "ಗುರುತಿಸುವಿಕೆಗೆ ಸಂಬಂಧಿಸಿದ ನಿಮ್ಮ ಅತಿವ್ಯಾಪಕ ಪ್ರಯತ್ನಗಳಿಗೆ ವಸ್ತುವೊಂದು ಪ್ರತಿರೋಧವನ್ನು ಒಡ್ಡಿರುವುದನ್ನು ನೀವೆಂದಾದರೂ ಕಂಡಿದ್ದೀರಾ?" ಎಂಬ ಪ್ರಶ್ನೆಗೆ ಇವರ ಪೈಕಿ ೨೪ %ನಷ್ಟು ಮಂದಿ "ಹೌದು" ಎಂದು ಪ್ರತಿಕ್ರಿಯಿಸಿದ್ದರು.

### UFOಗಳ ಕುರಿತಾದ ಬ್ರಿಟಿಷ್‌ ದಾಖಲೆಗಳು

ಬ್ರಿಟಿಷ್‌ ಸರ್ಕಾರದಿಂದ ಬಂದ ವಿವರ್ಗೀಕೃತ ಹಾಗೂ ಬಿಡುಗಡೆಯಾದ ರಹಸ್ಯ ದಾಖಲೆಗಳಿಗೆ ಸೇರಿದ ೪,೦೦೦ಕ್ಕಿಂತ ಹೆಚ್ಚಿನ ಪುಟಗಳು ಬಿಡುಗಡೆಯಾದವು ಎಂದು ದಿ ಬ್ಲ್ಯಾಕ್ ವಾಲ್ಟ್‌ ಇಂಟರ್‌ನೆಟ್‌ ದಾಖಲೆಯು 2009ರ ಆಗಸ್ಟ್‌ನಲ್ಲಿ ಪ್ರಕಟಿಸಿತು. ರೆಂಡೆಲ್‌ಶಾಮ್‌ ಅರಣ್ಯ ಘಟನೆ, ಬೆಳೆಯ ವರ್ತುಲಗಳು, ಸಮಾಧಿಯೊಂದರ ಮೇಲಿನ ಒಂದು UFO ದಾಳಿ ಮತ್ತು ಅನ್ಯಗ್ರಹ ಜೀವಿಯ ಅಪಹರಣ ಸಮರ್ಥನೆಗಳ ಕುರಿತಾದ ವರದಿಗಳ ಮೇಲಿನ ಮಾಹಿತಿಯನ್ನು ಈ ದಾಖಲೆಗಳು ಒಳಗೊಂಡಿವೆ.

## UFOಗಳ ಗುರುತಿಸುವಿಕೆ

ಚಿತ್ರ:Fata Morgana as UFO.jpgಖಗೋಳೀಯ ದಿಗಂತದ ಕೆಳಗೆ ಸ್ಥಿತವಾಗಿರುವ ವಸ್ತುಗಳು ಆಕಾಶದಲ್ಲಿ ತೂಗಾಡುತ್ತಿರುವಂತೆ ಗೋಚರಿಸುವ ಫ್ಯಾಟಾ ಮೋರ್ಗಾನಾ ಎಂಬ ಒಂದು ವಿಧದ ಮರೀಚಿಕೆಯು ಕೆಲವೊಂದು UFO ದೃಶ್ಯಗಳಿಗೆ ಕಾರಣವಾಗಿರಬಹುದು. ದೂರದ ವಸ್ತುಗಳ ಚಹರೆಯನ್ನು ಫ್ಯಾಟಾ ಮೋರ್ಗಾನಾವು ವರ್ಧಿಸಬಲ್ಲದು ಅಥವಾ ಗುರುತು ಸಿಕ್ಕದಂತೆ ಅವುಗಳನ್ನು ವಿರೂಪಗೊಳಿಸಬಲ್ಲದು.
ಜಾಗರೂಕ ತನಿಖೆಯ ನಂತರ, ಬಹುಪಾಲು UFOಗಳನ್ನು ಸಾಮಾನ್ಯ ವಸ್ತುಗಳಾಗಿ ಅಥವಾ ವಿದ್ಯಮಾನವಾಗಿ ಗುರುತಿಸಬಹುದು ಎಂದು ಅಧ್ಯಯನಗಳು ತೋರಿಸಿವೆ (UFOಗಳ ಪತ್ತೆಹಚ್ಚುವಿಕೆಯ ಅಧ್ಯಯನಗಳನ್ನು ನೋಡಿ). ಬಹು ಸಾಮಾನ್ಯವಾಗಿ ಕಂಡ, UFO ವರದಿಗಳ ಪತ್ತೆಹಚ್ಚಲಾದ ಮೂಲಗಳು ಈ ರೀತಿ ಇವೆ:

* ಬೃಹತ್ ಗಾತ್ರದ ವಸ್ತುಗಳು (ಪ್ರಕಾಶಮಾನವಾದ ತಾರೆಗಳು, ಗ್ರಹಗಳು, ಉಲ್ಕೆಗಳು, ಪುನರ್-ಪ್ರವೇಶಿಸುವ ಮಾನವ ನಿರ್ಮಿತ ಗಗನನೌಕೆ, ಕೃತಕ ಉಪಗ್ರಹಗಳು, ಮತ್ತು ಚಂದ್ರ)
* ವಿಮಾನ (ಅಂತರಿಕ್ಷ ಜಾಹೀರಾತು ಮತ್ತು ಇತರ ವಿಮಾನ, ಕ್ಷಿಪಣಿ ಉಡಾವಣೆಗಳು)
* ಆಕಾಶಬುಟ್ಟಿಗಳು (ಹವಾಮಾನದ ಆಕಾಶಬುಟ್ಟಿಗಳು, ಕ್ರಮಬದ್ಧ ಚಲನೆಯಿಲ್ಲದ ಆಕಾಶಬುಟ್ಟಿಗಳು, ಬೃಹತ್ ಸಂಶೋಧನಾ ಆಕಾಶಬುಟ್ಟಿಗಳು)

UFO ವರದಿಗಳ ಅತಿ ಕಡಿಮೆ ಸಾಮಾನ್ಯ ಮೂಲಗಳಲ್ಲಿ ಈ ಕೆಳಗಿನವು ಸೇರಿವೆ:

* ವಾತಾವರಣದ ಇತರ ವಸ್ತುಗಳು ಹಾಗೂ ವಿದ್ಯಮಾನ (ಹಕ್ಕಿಗಳು, ಅಸಹಜ ಮೋಡಗಳು, ಗಾಳಿಪಟಗಳು, ವಿಕಿರಣ ಸ್ಫೋಟಗಳು)
* ದೀಪದ ವಿದ್ಯಮಾನ (ಮರೀಚಿಕೆಗಳು, ಫೇಟಾ ಮೊರ್ಗಾನಾ, ಮೂನ್‌ ಡಾಗ್‌ಗಳು, ಶೋಧಕದೀಪಗಳು ಮತ್ತು ಇತರ ನೆಲದೀಪಗಳು ಇತ್ಯಾದಿ.)
* ಕೀಟಲೆಯ ತಂತ್ರಗಳು

US ವಾಯುಪಡೆಗಾಗಿ ಬ್ಯಾಟೆಲ್ಲೆ ಮೆಮೊರಿಯಲ್ ಇನ್‌ಸ್ಟಿಟ್ಯೂಟ್ ವತಿಯಿಂದ ೧೯೫೨–೧೯೫೫ರ ಅವಧಿಯಲ್ಲಿ ನಡೆಸಲಾದ ಅಧ್ಯಯನವೊಂದು ಈ ವರ್ಗಗಳನ್ನಷ್ಟೇ ಅಲ್ಲದೇ ಒಂದು "ಮನೋವೈಜ್ಞಾನಿಕ" ವರ್ಗವನ್ನೂ ಒಳಗೊಂಡಿತ್ತು. ಆದಾಗ್ಯೂ, ತಾವು ಪರೀಕ್ಷಿಸಿದ ೩೨೦೦ ಪ್ರಕರಣಗಳ ಪೈಕಿ ೨೧.೫ %ನಷ್ಟು ಪ್ರಕರಣಗಳಿಗೆ ಮತ್ತು ವಿವರಣೆಗೆ ನಿಲುಕದೆ ಉಳಿದಿದ್ದ ಅತ್ಯುತ್ತಮ ಪ್ರಕರಣಗಳೆಂದು ಪರಿಗಣಿಸಲ್ಪಟ್ಟಿದ್ದವುಗಳ ಪೈಕಿ ೩೩ %ನಷ್ಟು ಪ್ರಕರಣಗಳಿಗೆ ರಂಜಕವಲ್ಲದ ವಿವರಣೆಗಳನ್ನು ದೊರಕಿಸಿಕೊಡುವಲ್ಲಿ ವೈಜ್ಞಾನಿಕ ವಿಶ್ಲೇಷಣೆಗಳು ಅಸಮರ್ಥವಾದವು. ಈ ಪ್ರಮಾಣವು ಅತ್ಯಂತ ಕೆಟ್ಟದಾದ ಪ್ರಕರಣಗಳ ಸಂಖ್ಯೆಯ ಎರಡು ಪಟ್ಟಿನಷ್ಟಿತ್ತು. (UFOಗಳ ಗುರುತು ಹಿಡಿಯುವಿಕೆಯ ಅಧ್ಯಯನಗಳಲ್ಲಿನ ಸಂಪೂರ್ಣ ಅಂಕಿ-ಅಂಶ ಕುಸಿತವನ್ನು ನೋಡಿ). ಗುರುತಿಸಲಾದ ೬೯ %ನಷ್ಟು ಪ್ರಕರಣಗಳ ಪೈಕಿ ೩೮ %ನಷ್ಟು ಭಾಗವನ್ನು ನಿಖರವಾಗಿ ವಿವರಿಸಲ್ಪಟ್ಟವು ಎಂದು ಪರಿಗಣಿಸಿದರೆ, ಉಳಿದ ೩೧ %ನಷ್ಟು ಭಾಗವನ್ನು "ಪ್ರಶ್ನಾರ್ಹ" ಎಂದು ಭಾವಿಸಲಾಯಿತು. ತೀರ್ಮಾನವೊಂದನ್ನು ತಳೆಯುವುದಕ್ಕಾಗಿ ಅಗತ್ಯವಿರುವ ಪ್ರಮಾಣದ ಮಾಹಿತಿಯನ್ನು ಸುಮಾರು ೯ %ನಷ್ಟು ಪ್ರಕರಣಗಳು ಹೊಂದಿರಲಿಲ್ಲ ಎಂದು ಪರಿಗಣಿಸಲಾಯಿತು.
ಫ್ರೆಂಚ್‌ ಬಾಹ್ಯಾಕಾಶ ಸಂಸ್ಥೆಯಾದ CNES ವ್ಯಾಪ್ತಿಯಲ್ಲಿ ೧೯೭೭ ಮತ್ತು ೨೦೦೪ರ ನಡುವಣ ನಡೆದ ಫ್ರೆಂಚ್‌ ಸರ್ಕಾರದ ಅಧಿಕೃತ UFO ತನಿಖೆಯು (GEPAN/SEPRA/GEIPAN) ಸುಮಾರು ೬೦೦೦ ಪ್ರಕರಣಗಳನ್ನು ವೈಜ್ಞಾನಿಕವಾಗಿ ತನಿಖೆ ನಡೆಸಿತು. ಅದರ ಪೈಕಿ ೧೩.೫ %ನಷ್ಟು ಪ್ರಕರಣಗಳು ಯಾವುದೇ ತರ್ಕಬದ್ದ ವಿವರಣೆಯನ್ನು ನೀಡುವಲ್ಲಿ ವಿಫಲವಾದರೆ, ೪೬ %ನಷ್ಟು ಪ್ರಕರಣಗಳು ನಿಖರವಾಗಿ ಅಥವಾ ಗುರುತಿಸಬಲ್ಲಂಥದು ಎನ್ನುವ ರೀತಿಯಲ್ಲಿ ಅನ್ನಿಸಿದವು, ೪೧ %ನಷ್ಟು ಪ್ರಕರಣಗಳು ವರ್ಗೀಕರಣಕ್ಕೆ ಅಗತ್ಯವಾದ ಸೂಕ್ತ ಮಾಹಿತಿಯನ್ನು ಹೊಂದಿರಲಿಲ್ಲ.
CUFOS ಸಂಶೋಧಕ ಅಲನ್ ಹೆಂಡ್ರಿ ೧೯೭೯ರಲ್ಲಿ ಕೈಗೊಂಡ ಒಂದು ಪ್ರತ್ಯೇಕ ಅಧ್ಯಯನದಲ್ಲಿ, ಇತರ ಅಧ್ಯಯನಗಳು ಕಂಡುಕೊಂಡ ತೀರ್ಮಾನವನ್ನೇ ತಳೆಯಬೇಕಾಯಿತು. ಅಂದರೆ, ಆತ ತನಿಖೆಗೆ ಆಯ್ದುಕೊಂಡ ಪ್ರಕರಣಗಳ ಪೈಕಿ ಕೇವಲ ಸ್ವಲ್ಪ ಶೇಕಡಾವಾರು ಭಾಗವು (<1 %) ತಮಾಷೆಗಾಗಿ ಮಾಡಿದ್ದ ಮೋಸಗಳಿಗೆ ಸಂಬಂಧಿಸಿದ್ದರೆ, ಬಹುತೇಕ ದೃಶ್ಯಗಳು ವಾಸ್ತವವಾಗಿ ರಂಜಕವಲ್ಲದ ವಿದ್ಯಮಾನದ ತಪ್ಪಾದ ಗುರುತಿಸುವಿಕೆಯ ಪ್ರಾಮಾಣಿಕ ಉದಾಹರಣೆಗಳಾಗಿದ್ದವು. ಇವುಗಳಲ್ಲಿ ಬಹುತೇಕ ಭಾಗವನ್ನು ಅನನುಭವ ಅಥವಾ ತಪ್ಪುಗ್ರಹಿಕೆಯ ವ್ಯಾಪ್ತಿಗೆ ಹೆಂಡ್ರಿ ಸೇರಿಸಿದ. ಆದರೂ, ಗುರುತಿಸಲಾಗದ ಪ್ರಕರಣಗಳಿಗೆ ಸಂಬಂಧಿಸಿದಂತೆ ಹೆಂಡ್ರಿಯು ಒಟ್ಟುಗೂಡಿಸಿದ ಅಂಕಿ-ಅಂಶವು ಪ್ರಾಜೆಕ್ಟ್‌ ಬ್ಲೂ ಬುಕ್ ಅಥವಾ ಕಾಂಡಾನ್‌ ವರದಿಯಂತಹ UFO ಕುರಿತಾದ ಇತರ ಅನೇಕ ಅಧ್ಯಯನಗಳದ್ದಕ್ಕಿಂತ ಗಣನೀಯ ಪ್ರಮಾಣದಲ್ಲಿ ಕಡಿಮೆಯಿತ್ತು. ಈ ಎರಡು ಅಧ್ಯಯನಗಳು ೬ %ನಿಂದ ೩೦ %ವರೆಗಿನ ಗುರುತಿಸಲಾಗದ ಪ್ರಕರಣಗಳ ಮಟ್ಟಗಳನ್ನು ದಾಖಲಿಸಿದ್ದವು. ತಾನು ಅಧ್ಯಯನ ಮಾಡಿದ ಪ್ರಕರಣಗಳ ಪೈಕಿ ೮೮.೬ %ನಷ್ಟು ಭಾಗವು ನಿಚ್ಚಳವಾದ, ರಂಜಕವಲ್ಲದ ವಿವರಣೆಯೊಂದನ್ನು ಹೊಂದಿತ್ತು ಎಂಬುದನ್ನು ಕಂಡುಕೊಂಡ ಹೆಂಡ್ರಿ, ವಿಶ್ವಾಸಾರ್ಹವಲ್ಲದ ಅಥವಾ ವಿರೋಧಾತ್ಮಕ ಸಾಕ್ಷ್ಯದ ಅಥವಾ ಸಾಕಾಗದ ಮಾಹಿತಿಯ ಕಾರಣದಿಂದಾಗಿ ಉಳಿದ ೨.೮ %ನಷ್ಟು ಭಾಗವನ್ನು ಪರಿಗಣನೆಯಿಂದ ತೆಗೆದುಹಾಕಿದ. ೭.೧ %ನಷ್ಟು ಪ್ರಕರಣವನ್ನು ವಿವರಿಸಲು ಸಾಧ್ಯವಿದೆ ಹಾಗೂ ಇದರಿಂದಾಗಿ ಅತ್ಯುತ್ತಮ ಎನ್ನಬಹುದಾದ ಕೇವಲ ೧.೫ %ನಷ್ಟು ಪ್ರಕರಣ ಮಾತ್ರ ಸಮಂಜಸವೆಂದು ತೋರುವ ವಿವರಣೆಯಿಲ್ಲದೆ ಉಳಿಯುತ್ತದೆ ಎಂದು ಅವನು ಅಂದುಕೊಂಡ. ಆದರೂ ಸಹ, ವರದಿಗಳ ಉಳಿದ ೮.೬ %ನಷ್ಟು ಪ್ರಕರಣಗಳನ್ನು ನಿಖರವಾಗಿ ವಿವರಿಸಲು ಆತನಿಗೆ ಆಗಲಿಲ್ಲ.

### UFO ಕಲ್ಪಿತ ಸಿದ್ಧಾಂತ

*ಬಗೆಹರಿಯದ* UFO ಪ್ರಕರಣಗಳಿಗೆ ಸಮಜಾಯಿಷಿ ನೀಡಲು ಹಲವಾರು ಕಲ್ಪಿತ ಸಿದ್ಧಾಂತಗಳು ಪ್ರಸ್ತಾವಿಸಲ್ಪಟ್ಟಿವೆ.

* ಎಡ್ವರ್ಡ್‌ ಯು. ಕಾಂಡಾನ್‌, ೧೯೬೮ರ ತನ್ನ ಕಾಂಡಾನ್ ವರದಿಯಲ್ಲಿ ಭೂಮ್ಯತೀತ ಕಲ್ಪಿತ ಸಿದ್ಧಾಂತವನ್ನು (ETH) ವ್ಯಾಖ್ಯಾನಿಸಿದ್ದಾನೆ. "ಕೆಲವೊಂದು UFOಗಳು ಮತ್ತೊಂದು ನಾಗರಿಕತೆಯಿಂದ ಭೂಮಿಗೆ ಕಳಿಸಲ್ಪಟ್ಟಿರುವ ಅಥವಾ ಅತಿ ದೂರದ ತಾರೆಯೊಂದರೊಂದಿಗೆ ಸಂಬಂಧ ಹೊಂದಿರುವ ಗ್ರಹವೊಂದರ ಮೇಲಿನ ಗಗನನೌಕೆಯಾಗಿರಬಹುದು ಎಂಬ ಕಲ್ಪನೆಯು" ಈ ಸಿದ್ಧಾಂತದಲ್ಲಿದೆ. ೧೯೫೦ರಲ್ಲಿ ಬಂದ ಡೊನಾಲ್ಡ್‌ ಕೀಹೋನ ಪುಸ್ತಕಕ್ಕೆ ಈ ಜನಪ್ರಿಯ ಪರಿಕಲ್ಪನೆಯು ತಳುಕು ಹಾಕಿಕೊಳ್ಳಬಹುದಾದರೂ, ವೃತ್ತಪತ್ರಿಕೆಗಳಲ್ಲಿ ಮತ್ತು ಸರ್ಕಾರದ ವಿವಿಧ ದಾಖಲೆಪತ್ರಗಳಲ್ಲಿ ಕಾಣಿಸಿಕೊಳ್ಳುವ ಮೂಲಕ ಈ ಕಲ್ಪನೆಯು ಕೀಹೋಗಿಂತ ಮುಂಚಿನದು ಎಂದು ಸ್ಪಷ್ಟವಾಗಿ ಗೋಚರಿಸುತ್ತದೆ (ತೀರ ಸನಿಹದಲ್ಲಿರುವ ಕೆಳಭಾಗದಲ್ಲಿನ ವಿಭಾಗವನ್ನು ನೋಡಿ). ಗುರುತು ಸಿಗದ ಹಾರುವ ತಟ್ಟೆಗಳ ಅಧ್ಯಯನ ಮಾಡುತ್ತಿರುವ ತಜ್ಞರ ನಡುವೆ ಪ್ರಾಯಶಃ ಇದು ಅತಿ ಜನಪ್ರಿಯತೆ ಪಡೆದ ಸಿದ್ಧಾಂತವಾಗಿದೆ. ಕೆಲವೊಂದು ಖಾಸಗಿ ಅಥವಾ ಸರ್ಕಾರಿ ಅಧ್ಯಯನಗಳು, ಕೆಲವು ರಹಸ್ಯ ಅಧ್ಯಯನಗಳು, ಭೂಮ್ಯತೀತ ಕಲ್ಪಿತ ಸಿದ್ಧಾಂತದ (ETH) ಪರವಾಗಿ ತೀರ್ಮಾನವನ್ನು ತಳೆದಿವೆ, ಅಥವಾ ತಾವು ಸೇರಿದ ಸಮಿತಿಗಳು ಮತ್ತು ಸಂಸ್ಥೆಗಳಿಂದ ಹೊರಬಿದ್ದ ತೀರ್ಮಾನಕ್ಕೆ ವಿರುದ್ಧವಾಗಿ, ಅಧಿಕೃತ ತೀರ್ಮಾನಗಳೊಂದಿಗೆ ಅಸಮ್ಮತಿ ವ್ಯಕ್ತಪಡಿಸಿದ್ದ ಸದಸ್ಯರನ್ನು ಹೊಂದಿವೆ.
* UFOಗಳು ಇತರ ಆಯಾಮಗಳಿಂದ ಅಥವಾ ಸಮಾನಾಂತರ ವಿಶ್ವದಿಂದ ಹಾಯ್ದು ಬರುವ ವಸ್ತುಗಳು ಎಂದು ಪ್ರತಿಪಾದಿಸುವ ಅಂತರ ಆಯಾಮದ ಕಲ್ಪಿತ ಸಿದ್ಧಾಂತವು ಜಾಕ್ವೆಸ್‌ ವಲ್ಲೀಯಿಂದ ಜನಪ್ರಿಯವಾಗಿ ಪ್ರಸ್ತಾಪಿಸಲ್ಪಟ್ಟಿತಾದರೂ, ಅವನಿಗಿಂತ ಮುಂಚೆಯೇ ಅದರ ಅಸ್ತಿತ್ವವಿತ್ತು.
* UFO ವರದಿಗಳೊಂದಿಗೆ ಕೆಲವೊಮ್ಮೆ ಸಂಬಂಧಹೊಂದಿರುವ ಅಧಿಸಾಮಾನ್ಯ ಮಗ್ಗಲುಗಳನ್ನು ವಿವರಿಸಲು, ಅಂತರ ಆಯಾಮದ ಕಲ್ಪಿತ ಸಿದ್ಧಾಂತದ ಒಂದು ರೂಪಾಂತರವಾಗಿರುವ ಅಧಿಸಾಮಾನ್ಯ/ಅತೀಂದ್ರಿಯ ಕಲ್ಪಿತ ಸಿದ್ಧಾಂತದ ನೆರವು ಪಡೆಯಲಾಗಿದೆ.
* ಮಾನಸಿಕ ತಪ್ಪುಗ್ರಹಿಕೆಯ ವ್ಯವಸ್ಥೆಗಳ ಕಾರಣದಿಂದ ಜನರು ತಮಗೆ UFO ಕುರಿತಾದ ಅನುಭವಗಳಾದವು ಎಂದು ವರದಿ ಮಾಡುತ್ತಾರೆ ಮತ್ತು ಅದು ಜನಪ್ರಿಯ ಸಂಸ್ಕೃತಿಯಿಂದ ಬಲವಾಗಿ ಪ್ರಭಾವಿತಗೊಂಡಿರುತ್ತದೆ ಎಂಬುದನ್ನು ಪ್ರತಿಪಾದಿಸುವ ಮನಸ್ಸಾಮಾಜಿಕ ಕಲ್ಪಿತ ಸಿದ್ಧಾಂತ.
* ದುಂಡು ಮಿಂಚು ಅಥವಾ ಅತಿಮಾನುಷ ಜೀವಿಗಳಂತಹ, ಅತ್ಯಲ್ಪವಾಗಿ ಅರ್ಥಮಾಡಿಕೊಳ್ಳಲಾಗಿರುವ ಅಥವಾ ಇನ್ನೂ ಅಜ್ಞಾತವಾಗಿರುವ ನೈಸರ್ಗಿಕ ವಿದ್ಯಮಾನವನ್ನು UFOಗಳು ಪ್ರತಿನಿಧಿಸುತ್ತವೆ ಎಂಬ ಕಲ್ಪಿತ ಸಿದ್ಧಾಂತ.
* ಭೂಕಂಪದ ನ್ಯೂನತೆಯ ಪ್ರದೇಶಗಳ ಸಮೀಪದ ಭೂಮಿಯ ಹೊರಪದರದಲ್ಲಿನ ಎಳೆತಗಳಿಂದಾಗಿ UFOಗಳು ಕಂಡುಬರುತ್ತವೆ, ಇವು ಸಾಮಾನ್ಯವಾಗಿ ಎಣಿಸಿರುವಂತೆ ಮಿಥ್ಯಾದರ್ಶನವನ್ನು ಉಂಟುಮಾಡಬಲ್ಲ ಸಾಮರ್ಥ್ಯ ಹೊಂದಿರುತ್ತವೆ ಎಂದು ಪ್ರತಿಪಾದಿಸುವ ಭೂಕಂಪ ಜ್ವಾಲೆಗಳ/ರಾಚನಿಕ ಎಳೆತದ ಕಲ್ಪಿತ ಸಿದ್ಧಾಂತ.
* UFOಗಳು ಸೇನೆಯ ಹಾರುವ ತಟ್ಟೆಗಳು; ಬಹುತೇಕ ಜನರಿಗೆ ಅಪರಿಚಿತವಾಗಿರುವ ಮಹಾ-ರಹಸ್ಯದ ಅಥವಾ ಪರೀಕ್ಷಾರ್ಥ ವಿಮಾನಗಳು ಎಂಬ ಕಲ್ಪಿತ ಸಿದ್ಧಾಂತ.

## ಭೌತಿಕ ಸಾಕ್ಷ್ಯ

ದೃಷ್ಟಿಗೋಚರ ದೃಶ್ಯಗಳ ಜೊತೆಗೆ, ಪರೋಕ್ಷ ಮತ್ತು ಪ್ರತ್ಯಕ್ಷ ಭೌತಿಕ ಸಾಕ್ಷ್ಯಗಳ ಸಮರ್ಥನೆಯನ್ನೂ ವರದಿಗಳು ಕೆಲವೊಮ್ಮೆ ಒಳಗೊಳ್ಳುತ್ತವೆ. ವಿವಿಧ ದೇಶಗಳ ಸೇನೆಯ ಮತ್ತು ವಿವಿಧ ಸರ್ಕಾರಿ ಸಂಸ್ಥೆಗಳಿಂದ ಅಧ್ಯಯನ ಮಾಡಲ್ಪಟ್ಟ ಪ್ರಕರಣಗಳು ಇದರಲ್ಲಿ ಸೇರಿರುತ್ತವೆ (ಪ್ರಾಜೆಕ್ಟ್‌ ಬ್ಲೂ ಬುಕ್, ಕಾಂಡಾನ್‌ ಸಮಿತಿ, ಫ್ರೆಂಚ್‌ ಸರ್ಕಾರದ GEPAN/SEPRA, ಮತ್ತು ಉರುಗ್ವೆಯ ಪ್ರಸಕ್ತ ವಾಯುಪಡೆ ಅಧ್ಯಯನ ಇವಕ್ಕೆ ಉದಾಹರಣೆ). ವರದಿಯಾಗಿರುವ ಭೌತಿಕ ಸಾಕ್ಷ್ಯದ ಪ್ರಕರಣಗಳು, ವಿವಿಧ ಖಾಸಗಿ ವಿಜ್ಞಾನಿಗಳು ಹಾಗೂ ಎಂಜಿನಿಯರುಗಳಿಂದಲೂ ಅಧ್ಯಯನಕ್ಕೊಳಗಾಗಿವೆ.
ಉದಾಹರಣೆಗೆ, CUFOSನಲ್ಲಿ ಜೆ. ಅಲನ್ ಹೈನೆಕ್‌ರ ಓರ್ವ ಆಶ್ರಿತನಾಗಿರುವ ಟೆಡ್‌ ಫಿಲಿಪ್ಸ್‌ ಎಂಬ ಸಂಶೋಧಕ UFO ಜಾಡು ಹಿಡಿಯುವುದಕ್ಕೆ ಸೇರಿದ್ದು ಎಂದು ಹೇಳಲಾಗುವ ೩೨೦೦ರಷ್ಟು ಸಾಕ್ಷ್ಯದ ಪ್ರಕರಣಗಳನ್ನು ಅಧ್ಯಯನ ಮಾಡಿದ್ದು, ಈ ಪ್ರಕರಣಗಳು ಇಳಿಯುವಿಕೆಗಳ ಅಥವಾ ಸನಿಹದ ಪರಸ್ಪರ ಕ್ರಿಯೆಯೆಂದು ಹೇಳಲಾದ ಘಟನೆಗಳೊಂದಿಗೆ ಸಂಬಂಧಹೊಂದಿವೆ. ಇಂಥ ಜಾಡುಗಳಲ್ಲಿ ಮರ ಮತ್ತು ಎಲೆಗಳಿಗಾದ ಹಾನಿ, ವಾಹನದ ಹಾನಿ, ವಿದ್ಯುತ್ಕಾಂತೀಯ ಪ್ರಭಾವಗಳು, ವಿಕಿರಣ, ಹಲವು ವಿಧದ ಶಿಲ್ಕುಗಳು, ಪಾದದ ಗುರುತುಗಳು, ಮತ್ತು ಮಣ್ಣಿನ ಕುಸಿತ, ಉರಿಯುವಿಕೆ, ಮತ್ತು ಶುಷ್ಕಸ್ಥಿತಿಯಂಥ ವಿಷಯಗಳು ಒಳಗೊಂಡಿವೆ. ಇಂಥ ಹಲವಾರು ಪ್ರಕರಣಗಳು ಅಸ್ಪಷ್ಟವಾದ ಮೂಲವನ್ನು ಹೊಂದಿದ್ದರೂ, ಅನೇಕ ಪ್ರಕರಣಗಳು ಸರ್ಕಾರದ ವತಿಯಿಂದ ಸಮರ್ಪಕವಾಗಿ ಅಧ್ಯಯನಕ್ಕೊಳಗಾಗಿವೆ ಮತ್ತು ಪ್ರಮಾಣೀಕರಿಸಲ್ಪಟ್ಟಿವೆ. ೧೯೬೪ರ ಲೊನ್ನೀ ಝಮೊರಾ ಸೊಕೊರ್ರೊ, N.M. ಪ್ರಕರಣ, ೧೯೬೭ರ ಕೆನಡಾದ ಫಾಲ್ಕನ್ ಸರೋವರದ ಪ್ರಕರಣ, ಮತ್ತು ೧೯೮೧ರ ಫ್ರೆಂಚ್‌ ಸರ್ಕಾರದ ಟ್ರಾನ್ಸ್‌-ಎನ್-ಪ್ರಾವೆನ್ಸ್‌ ಪ್ರಕರಣ ಇವು ಅಂತಹ ಒಂದಷ್ಟು ಉದಾಹರಣೆಗಳಾಗಿವೆ. ಉತ್ತಮ ಗುಣಮಟ್ಟದ ಕೆಲವೊಂದು ಪ್ರಮಾಣೀಕೃತ ಪ್ರಕರಣಗಳನ್ನು ಫಿಲಿಪ್ಸ್‌ ಪಟ್ಟಿ ಮಾಡಿದ್ದಾನೆ.
೧೯೯೮ರ ಸ್ಟರ್ರಾಕ್‌ UFO ಸಮಿತಿಯ ವತಿಯಿಂದ ಭೌತಿಕ ಸಾಕ್ಷ್ಯದ ಪ್ರಕರಣಗಳ ಒಂದು ವ್ಯಾಪಕ ವೈಜ್ಞಾನಿಕ ಅವಲೋಕನವನ್ನು ಕೈಗೊಳ್ಳಲಾಯಿತು. ಈ ಕೆಳಗೆ ಪಟ್ಟಿ ಮಾಡಲಾಗಿರುವ ಬಹುತೇಕ ವರ್ಗಗಳ ನಿರ್ದಿಷ್ಟ ಉದಾಹರಣೆಗಳನ್ನು ಅದು ಒಳಗೊಂಡಿತ್ತು.

* ರೇಡಾರ್ ಸಂಪರ್ಕ ಮತ್ತು ಜಾಡುಹಿಡಿಯುವಿಕೆ: ಕೆಲವೊಮ್ಮೆ ಅನೇಕ ಪ್ರದೇಶಗಳಿಂದ ಇದನ್ನು ಕೈಗೊಳ್ಳಲಾಗುತ್ತದೆ. ತರಬೇತಿ ಪಡೆದ ಸೇನಾ ಸಿಬ್ಬಂದಿ ಹಾಗೂ ನಿಯಂತ್ರಣಾ ಗೋಪುರದ ನಿರ್ವಾಹಕರು, ಏಕಕಾಲಿಕ ದೃಷ್ಟಿಗೋಚರ ದೃಶ್ಯಗಳು, ಮತ್ತು ವಿಮಾನದ ಅಂತಃಛೇದಗಳನ್ನು ಇವು ಒಳಗೊಳ್ಳಲು ಸಾಧ್ಯವಿದೆ. ೧೯೮೯ ಮತ್ತು ೧೯೯೦ರಲ್ಲಿ ಬೆಲ್ಜಿಯಂ ಮೇಲೆ ಕಂಡುಬಂದ, ಬೃಹತ್ತಾದ, ಸದ್ದುಮಾಡದ, ಕೆಳ-ಮಟ್ಟದಲ್ಲಿ ಹಾರುವ ಕಪ್ಪು ತ್ರಿಕೋನಗಳ (ಬ್ಲಾಕ್ ಟ್ರಯಾಂಗಲ್ಸ್) ಸಮೂಹ ದೃಶ್ಯಗಳು ಇದಕ್ಕೆ ಇತ್ತೀಚಿನ ಒಂದು ಉದಾಹರಣೆ. NATOದ ಅನೇಕ ರೇಡಾರ್‌ಗಳು ಹಾಗೂ ಜೆಟ್‌ ಅಂತಃಛೇದಕಗಳು ಇವುಗಳ ಜಾಡನ್ನು ಪತ್ತೆ ಹಚ್ಚಿದ್ದವು, ಹಾಗೂ ಬೆಲ್ಜಿಯಂನ ಸೇನೆಯು ಇದರ ತನಿಖೆಯನ್ನು ನಡೆಸಿತ್ತು (ಇದರಲ್ಲಿ ಛಾಯಾಚಿತ್ರ ರೂಪದ ಸಾಕ್ಷ್ಯಗಳೂ ಸೇರಿದ್ದವು). ಅಲಾಸ್ಕಾದ ಮೇಲೆ ಕಂಡುಬಂದ JAL ೧೬೨೮ ಪ್ರಕರಣವು, ೧೯೮೬ರಲ್ಲಿ ದಾಖಲಾದ ಮತ್ತೊಂದು ಪ್ರಖ್ಯಾತ ಪ್ರಕರಣವಾಗಿದ್ದು, ಇದರ ಕುರಿತು FAA ತನಿಖೆ ನಡೆಸಿತು.
* ಸ್ಥಿರ ಚಿತ್ರಗಳು, ಚಲನಚಿತ್ರ, ಹಾಗೂ ವಿಡಿಯೋವನ್ನು ಒಳಗೊಂಡ ಛಾಯಾಚಿತ್ರ ರೂಪದ ಸಾಕ್ಷ್ಯ.
* UFOಗಳ ಇಳಿದಾಣದ ಅಥವಾ ಇಳಿಯುವಿಕೆಯ ಭೌತಿಕ ಜಾಡಿನ ಸಮರ್ಥನೆಗಳು: ಇದರಲ್ಲಿ ನೆಲದ ಮೇಲೆ ಬಿದ್ದಿರುವ ಗುರುತುಗಳು, ಸುಟ್ಟಿರುವ ಮತ್ತು/ಅಥವಾ ಶುಷ್ಕಸ್ಥಿತಿಯಲ್ಲಿರುವ ಮಣ್ಣು, ಸುಟ್ಟ ಮತ್ತು ಹರಿದುಹೋದ ಎಲೆಗಳು, ಕಾಂತೀಯ ವೈಪರೀತ್ಯಗಳು, ಹೆಚ್ಚಳಗೊಂಡ ವಿಕಿರಣ ಮಟ್ಟಗಳು, ಮತ್ತು ಲೋಹಗಳ ಕುರುಹುಗಳು ಸೇರಿಕೊಂಡಿವೆ. (ಈ ಉದಾಹರಣೆಯನ್ನು ನೋಡಿ: USAF ಪ್ರಾಜೆಕ್ಟ್‌ ಬ್ಲೂ ಬುಕ್ ಪ್ರಕರಣಗಳ ನ್ಯೂ ಮೆಕ್ಸಿಕೊ ಹೋರಾಟಕ್ಕೆ ಸೇರಿದ ಹೈಟ್‌ 611 UFO ಘಟನೆ ಅಥವಾ ೧೯೬೪ರ ಲೋನ್ನೀ ಝಮೋರಾದ ಸೊಕೊರ್ರೊ). ೧೯೮೦ರ ಡಿಸೆಂಬರ್‌ನಲ್ಲಿ ಬಂದ ಒಂದು ಪ್ರಖ್ಯಾತ ಉದಾಹರಣೆಯೆಂದರೆ, ಇಂಗ್ಲೆಂಡ್‌ನಲ್ಲಿನ USAF ರೆಂಡೆಲ್‌ಶಾಮ್‌ ಅರಣ್ಯ ಘಟನೆ. ಇದಾದ ಎರಡು ವಾರಗಳಿಗೂ ಕಡಿಮೆ ಅಂತರದಲ್ಲಿ, ಅಂದರೆ ೧೯೮೧ರ ಜನವರಿಯಲ್ಲಿ, ಟ್ರಾನ್ಸ್‌-ಎನ್-ಪ್ರಾವಿನ್ಸ್‌ನಲ್ಲಿ ಮತ್ತೊಂದು ಘಟನೆಯು ಸಂಭವಿಸಿತು. ಫ್ರಾನ್ಸ್‌ನ ಅಂದಿನ ಅಧಿಕೃತ ಸರ್ಕಾರಿ UFO-ತನಿಖಾ ಸಂಸ್ಥೆಯಾದ GEPAN ಇದರ ತನಿಖೆ ನಡೆಸಿತು. ಸುಟ್ಟು ಕರಕಲಾದ ಹುಲ್ಲಿನ ಬೇರುಗಳ ಒಂದು ತುಣುಕನ್ನು ಒಳಗೊಂಡಿದ್ದ ೧೯೫೨ರ CE೨ ಎಂಬ ಶಿಷ್ಟ ಪ್ರಕರಣವನ್ನು ಪ್ರಾಜೆಕ್ಟ್‌ ಬ್ಲೂ ಬುಕ್ ಮುಖ್ಯಸ್ಥ ಎಡ್ವರ್ಡ್‌ ಜೆ. ರಪ್ಪೆಲ್ಟ್‌ ವಿವರಿಸಿದ.
* ಜನರು ಮತ್ತು ಪ್ರಾಣಿಗಳ ಮೇಲೆ ಆಗುವ ಶಾರೀರಿಕ ಪರಿಣಾಮಗಳು: ತಾತ್ಕಾಲಿಕ ಪಾರ್ಶ್ವವಾಯು, ಚರ್ಮದ ಮೇಲಿನ ಬೊಬ್ಬೆಗಳು ಹಾಗೂ ದದ್ದುಗುಳ್ಳೆಗಳು, ಕಾರ್ನಿಯಾದ (ಶುಕ್ಲಪಟಲದ) ಬೊಬ್ಬೆಗಳು, ಮತ್ತು ೧೯೮೦ರಲ್ಲಿನ ಕ್ಯಾಶ್-ಲ್ಯಾಂಡ್ರಮ್ ಘಟನೆಯಂತಹ ವಿಕಿರಣ ವಿಷಕಾರಿತ್ವವನ್ನು ತೋರಿಕೆಗೆ ಹೋಲುವ ರೋಗಲಕ್ಷಣಗಳು ಇವುಗಳಲ್ಲಿ ಸೇರಿರುತ್ತವೆ. ಇಂಥ ಒಂದು ಪ್ರಕರಣವು ೧೮೮೬ರಲ್ಲಿ ಸಂಭವಿಸಿತ್ತು. ವೆನಿಝುವೆಲಾದಲ್ಲಿ ಸಂಭವಿಸಿದ ಈ ಘಟನೆಯು ಸೈಂಟಿಫಿಕ್ ಅಮೆರಿಕನ್ ನಿಯತಕಾಲಿಕದಲ್ಲಿ ವರದಿಯಾಗಿತ್ತು.
* ಪ್ರಾಣಿ/ದನದ ಊನಗೊಳಿಸುವಿಕೆಯ ಪ್ರಕರಣಗಳೂ ಸಹ UFO ವಿದ್ಯಮಾನದ ಒಂದು ಭಾಗ ಎಂದು ಕೆಲವರು ಭಾವಿಸುತ್ತಾರೆ.
* ಸಸ್ಯಗಳ ಮೇಲೆ ಉಂಟಾಗುವ ಜೈವಿಕ ಪರಿಣಾಮಗಳು: ಬೆಳವಣಿಗೆಯಲ್ಲಿನ ವರ್ಧನೆ ಅಥವಾ ಕುಸಿತ, ಬೀಜಗಳ ಮೊಳಕೆಯೊಡೆಯುವಿಕೆಯ ಮೇಲಿನ ಪರಿಣಾಮಗಳು, ಮತ್ತು ಕಾಂಡದ ಗೆಣ್ಣುಗಳಲ್ಲಿ ಕಂಡುಬರುವ ಭಾರೀ ಊತ ಇದಕ್ಕೆ ಉದಾಹರಣೆಗಳು (ಸಾಮಾನ್ಯವಾಗಿ ಇದು ಭೌತಿಕ ಜಾಡಿನ ಪ್ರಕರಣ ಅಥವಾ ಬೆಳೆ ವರ್ತುಲಗಳೊಂದಿಗೆ ಸಂಬಂಧ ಹೊಂದಿರುತ್ತದೆ).
* ವಿದ್ಯುತ್ಕಾಂತೀಯ ವ್ಯತಿಕರಣದ (EM) ಪರಿಣಾಮಗಳು: CIA ಮತ್ತು DIAಗಳ ವರ್ಗೀಕೃತ ರಹಸ್ಯ ದಾಖಲೆ ಪತ್ರಗಳಲ್ಲಿ ದಾಖಲಿಸಲಾಗಿರುವ, ಟೆಹ್ರಾನ್‌ ಮೇಲೆ ಕಂಡುಬಂದ, ಪ್ರಸಿದ್ಧ 1976ರ ಸೇನಾ ಪ್ರಕರಣವೊಂದು ಒಂದಷ್ಟು ವಿಶಿಷ್ಟ ಪರಿಣಾಮಗಳನ್ನು ಉಂಟುಮಾಡಿತು. F-4 ಫ್ಯಾಂಟಮ್ II ಜೆಟ್‌ ಅಂತಃಛೇದಕವೊಂದು UFOಗಳಲ್ಲೊಂದರ ಮೇಲೆ ಇನ್ನೇನು ಕ್ಷಿಪಣಿ ಹಾರಿಸಬೇಕೆಂದಿದ್ದಾಗ, ಅದರಲ್ಲಿನ ಬಹುವಿಮಾನ ಮತ್ತು ಶಸ್ತ್ರಾಸ್ತ್ರಗಳ ವ್ಯವಸ್ಥೆಯ ವೈಫಲ್ಯದಲ್ಲಿ ಇದು ಸಂಪರ್ಕದ ನಷ್ಟಗಳನ್ನು ಉಂಟುಮಾಡಿತ್ತು. ಇದೊಂದು ರೇಡಾರ್/ದೃಷ್ಟಿಗೋಚರ ಪ್ರಕರಣವೂ ಆಗಿತ್ತು.
* ದೂರ ವಿಕಿರಣ ಪತ್ತೆಹಚ್ಚುವಿಕೆ: ೧೯೫೦ರಲ್ಲಿ ಲಾಸ್ ಅಲಾಮೊಸ್ ನ್ಯಾಷನಲ್‌ ಲ್ಯಾಬೊರೇಟರಿ ಮತ್ತು ಓಕ್‌ ರಿಜ್ ನ್ಯಾಷನಲ್ ಲ್ಯಾಬೊರೇಟರಿಗಳಲ್ಲಿರುವ ಸರ್ಕಾರಿ ಅಣ್ವಸ್ತ್ರ ನೆಲೆಗಳ ಮೇಲೆ ಇದು ಸಂಭವಿಸಿತೆಂದು FBI ಮತ್ತು CIA ದಾಖಲೆಪತ್ರಗಳಲ್ಲಿ ನಮೂದಿಸಲ್ಪಟ್ಟಿದೆ, ಮತ್ತು ಪ್ರಾಜೆಕ್ಟ್‌ ಬ್ಲೂ ಬುಕ್ ನಿರ್ದೇಶಕ ಎಡ್‌ ರಪ್ಪೆಲ್ಟ್‌ ಕೂಡ ತನ್ನ ಪುಸ್ತಕದಲ್ಲಿ ಈ ಕುರಿತು ವರದಿಮಾಡಿದ್ದಾನೆ.
* ಬ್ರೆಝಿಲ್‌ ಸರ್ಕಾರದಿಂದ ಮತ್ತು ಕಾಂಡಾನ್‌ ವರದಿಯಲ್ಲಿ ಹಾಗೂ ಇತರರಿಂದ ವಿಶ್ಲೇಷಣೆಗೆ ಒಳಪಟ್ಟ, ೧೯೫೭ರಲ್ಲಿ ಬ್ರೆಝಿಲ್‌ನ ಉಬಟುಬಾದಲ್ಲಿ ಕಂಡುಬಂದ ಮೆಗ್ನೀಷಿಯಂ ತುಣುಕುಗಳಂಥ ವಾಸ್ತವಿಕವಾದ ವಿಶ್ವಸನೀಯ ಭೌತಿಕ ಸಾಕ್ಷ್ಯದ ಪ್ರಕರಣಗಳು. ೧೯೬೪ರ ಸೊಕೊರ್ರೊ/ಲೊನ್ನೀ ಝಮೊರಾ ಘಟನೆಯೂ ಸಹ ಲೋಹದ ತುಣುಕುಗಳನ್ನು ಬಿಟ್ಟುಹೋಗಿದ್ದು, ಇದನ್ನು ನಾಸಾ ವಿಶ್ಲೇಷಿಸಿದೆ. ಬಾಬ್‌ ವೈಟ್‌ನಿಂದ ವಶಪಡಿಸಿಕೊಳ್ಳಲಾದ, "ದಿ ಬಾಬ್‌ ವೈಟ್‌ ಆಬ್ಜೆಕ್ಟ್‌" ಎಂದೇ ಹೆಸರಾಗಿರುವ, ಕಣ್ಣೀರಿನ ಹನಿಯ ಆಕಾರದಲ್ಲಿರುವ ವಸ್ತುವೊಂದು ಇದಕ್ಕಿರುವ ಇತ್ತೀಚಿನ ಮತ್ತೊಂದು ಉದಾಹರಣೆಯಾಗಿದ್ದು, UFO ಹಂಟರ್ಸ್‌ ಎಂಬ TV ಪ್ರದರ್ಶನದಲ್ಲಿ ಇದನ್ನು ತೋರಿಸಲಾಗಿತ್ತು.
* ಊದುವ ಜೇಡಗಳಿಂದ ಬಂದ ಗೂಡುಗಳು ಅಥವಾ ಹೊಟ್ಟು ಎಂಬಂತೆ ಕೆಲವು ಪ್ರಕರಣಗಳಲ್ಲಿ ಪ್ರಾಯಶಃ ವಿವರಿಸಲಾಗಿರುವ ಏಂಜಲ್ ಕೂದಲು ಮತ್ತು ಏಂಜಲ್ ಹುಲ್ಲು.

### ತಂತ್ರಜ್ಞಾನದ ಮೂಲತತ್ವದ ಆವಿಷ್ಕಾರ

UFOಗಳು ಅತ್ಯಂತ ಶಕ್ತಿಯುತ ವಾಹನಗಳು ಎಂಬ ಕಲ್ಪನೆಯ ಆಧಾರದ ಮೇಲೆ, ಪ್ರತ್ಯಕ್ಷಸಾಕ್ಷಿಗಳ ವರದಿಗಳು ಹಾಗೂ ಭೌತಿಕ ಸಾಕ್ಷ್ಯಗಳೆರಡರ ವಿಶ್ಲೇಷಣೆಯ ಮೂಲಕ UFOಗಳ ಹಿಂದಿರುವ ಸಂಭಾವ್ಯ ಭೌತವಿಜ್ಞಾನದ ಮೂಲತತ್ವವನ್ನು ಆವಿಷ್ಕರಿಸಲು ಪ್ರಯತ್ನಗಳು ನಡೆಯುತ್ತಾ ಬಂದಿವೆ. NASAದಲ್ಲಿ ಈ ಹಿಂದೆ ಕಾರ್ಯನಿರ್ವಹಿಸುತ್ತಿದ್ದ ಪರಮಾಣು ವಿಜ್ಞಾನದ ಎಂಜಿನಿಯರ್ ಜೇಮ್ಸ್‌ ಮೆಕ್‌ಕ್ಯಾಂಪ್‌ಬೆಲ್‌ ಎಂಬಾತ *ಯುಫಾಲಜಿ* ಎಂಬ ತನ್ನ ಪುಸ್ತಕದಲ್ಲಿ, NACA/ನಾಸಾ ಎಂಜಿನಿಯರ್ ಪಾಲ್‌ ಆರ್. ಹಿಲ್ ಎಂಬಾತ *ಅನ್‌ಕನ್ವೆನ್ಷನಲ್ ಫ್ಲೈಯಿಂಗ್ ಆಬ್ಜೆಕ್ಟ್ಸ್‌* ಎಂಬ ತನ್ನ ಪುಸ್ತಕದಲ್ಲಿ, ಹಾಗೂ ಜರ್ಮನಿಯ ಕ್ಷಿಪಣಿ ತಂತ್ರಜ್ಞಾನದ ಪಥನಿರ್ಮಾಪಕ ಹರ್ಮನ್‌ ಓಬರ್ತ್‌ ಇವರೇ ಮೊದಲಾದವರು ಇದಕ್ಕೆ ಉದಾಹರಣೆಯಾಗಿದ್ದಾರೆ. ಶಬ್ದಸ್ಫೋಟವೊಂದನ್ನು ಸೃಷ್ಟಿಸದೆಯೇ UFOಗಳು ಶಬ್ದಾತೀತ ವೇಗಗಳಲ್ಲಿ ಹಾರಲು ಹೇಗೆ ಸಾಧ್ಯ ಎಂಬ ಪ್ರಶ್ನೆಯು ಮೆಕ್‌ಕ್ಯಾಂಪ್‌ಬೆಲ್‌, ಹಿಲ್‌, ಮತ್ತು ಓಬರ್ತ್‌ರವರು ನಿಭಾಯಿಸಿದ ಅಥವಾ ಸಂಶೋಧನೆ ನಡೆಸಿದ ವಿಷಯಗಳಲ್ಲಿ ಸೇರಿತ್ತು. ಸೂಕ್ಷ್ಮತರಂಗದ ಅಯಾನೀಕೃತ ಅನಿಲವು (ಮೈಕ್ರೊವೇವ್ ಪ್ಲಾಸ್ಮಾ) ಸದರಿ ನೌಕೆಯ ಮುಂಭಾಗದಲ್ಲಿರುವ ಗಾಳಿಯನ್ನು ಬೇರ್ಪಡಿಸುತ್ತಾ ಹೋಗುತ್ತದೆ ಎಂಬುದು ಮೆಕ್‌ಕ್ಯಾಂಪ್‌ಬೆಲ್‌ನಿಂದ ಪ್ರಸ್ತಾಪಿಸಲ್ಪಟ್ಟ ಪರಿಹಾರೋಪಾಯವಾಗಿದೆ. ಆದರೆ ಹಿಲ್‌ ಮತ್ತು ಓಬರ್ತ್‌ರ ಅಭಿಪ್ರಾಯ ಇದಕ್ಕೆ ವಿರುದ್ಧವಾಗಿತ್ತು. ಗುರುತ್ವಾಕರ್ಷಣ ಶಕ್ತಿಯನ್ನು ನಿಭಾಯಿಸಲು, ಮುನ್ನೂಕುವಿಕೆಯನ್ನು ಒದಗಿಸಲು ಹಾಗೂ ಅತಿ ಹೆಚ್ಚಿನ ವೇಗೋತ್ಕರ್ಷದ ಪರಿಣಾಮಗಳಿಂದ ಅದರಲ್ಲಿರುವ ವಾಸಿಗಳನ್ನು ರಕ್ಷಿಸಲು, ಇನ್ನೂ ಅಜ್ಞಾತವಾಗೇ ಇರುವ ಗುರುತ್ವ-ವಿರೋಧಿ ಕ್ಷೇತ್ರವನ್ನು UFOಗಳು ಬಳಸಿಕೊಳ್ಳುತ್ತವೆ ಎಂಬುದು ಈ ಇಬ್ಬರ ನಂಬಿಕೆಯಾಗಿತ್ತು.

## UFOಗಳ ಅಧ್ಯಯನ

ಯೂಫಾಲಜಿ ಅಥವಾ UFOಗಳ ಅಧ್ಯಯನ ಎಂಬುದು UFO ವರದಿಗಳು ಮತ್ತು ಅದಕ್ಕೆ ಸಂಬಂಧಿಸಿದ ಸಾಕ್ಷ್ಯವನ್ನು ಅಧ್ಯಯನ ಮಾಡುವವರ ಸಾಂಘಿಕ ಪ್ರಯತ್ನಗಳನ್ನು ವಿವರಿಸುವ ಒಂದು ನವೀನ ಸಿದ್ಧಾಂತ ಅಥವಾ ಹೊಸಶಬ್ದ.

### UFO ಸಂಶೋಧಕರು

### UFO ಸಂಘಟನೆಗಳು

### UFO ವರ್ಗೀಕರಣ

ವರದಿಯಾಗಿರುವ ಅಥವಾ ದಾಖಲಿಸಲ್ಪಟ್ಟಿರುವ ವಿದ್ಯಮಾನ ಅಥವಾ ವಸ್ತುವಿನ ಲಕ್ಷಣಗಳಿಗೆ ಅನುಸಾರವಾಗಿ ವೀಕ್ಷಣೆಗಳನ್ನು ವರ್ಗೀಕರಿಸಬೇಕು ಎಂದು ಯೂಫೋತಜ್ಞರು ಶಿಫಾರಸು ಮಾಡುತ್ತಾರೆ. ಪ್ರಾತಿನಿಧಿಕ ವರ್ಗಗಳಲ್ಲಿ ಈ ಕೆಳಗಿನವು ಸೇರಿವೆ:

* ತಟ್ಟೆ, ಆಟದ-ಬುಗುರಿ, ಅಥವಾ ಬಿಲ್ಲೆಯ-ಆಕಾರದಲ್ಲಿರುವ "ನೌಕೆ". ಇದಕ್ಕೆ ಯಾವುದೇ ದೃಷ್ಟಿಗೋಚರ ಅಥವಾ ಶ್ರವಣಗೋಚರ ಮುನ್ನೂಕುವಿಕೆಯು ಇರುವುದಿಲ್ಲ. (ಹಗಲು ಮತ್ತು ರಾತ್ರಿ)
* ತ್ರಿಕೋನಾಕಾರದ ಬೃಹತ್ "ನೌಕೆ" ಅಥವಾ ತ್ರಿಕೋನಾಕಾರದ ಬೆಳಕಿನ ಮಾದರಿ: ಇದು ಸಾಮಾನ್ಯವಾಗಿ ರಾತ್ರಿ ವೇಳೆಯಲ್ಲಿ ಕಾಣಿಸಿಕೊಂಡಿರುವುದಾಗಿ ವರದಿಯಾಗಿದೆ.
* ಬೆಳಗುತ್ತಿರುವ ಕಿಟಕಿಗಳನ್ನು ಹೊಂದಿರುವ ಚುಟ್ಟದ-ಆಕಾರದ "ನೌಕೆ"; (ಉಲ್ಕೆಯ ಬೆಂಕಿಯುಂಡೆಗಳು ಕೆಲವೊಮ್ಮೆ ಈ ರೀತಿಯಲ್ಲಿ ವಿವರಿಸಲ್ಪಟ್ಟಿವೆ, ಆದರೆ ಅವು ವಿಭಿನ್ನ ವಿದ್ಯಮಾನಕ್ಕೆ ಸಂಬಂಧಪಟ್ಟಿವೆ).
* ಇತರ ವರ್ಗಗಳು: ಬಾಣದ ತುದಿಯ ಆಕಾರದವುಗಳು, (ಸಮಬಾಹು) ತ್ರಿಕೋನಗಳು, ಅರ್ಧ ಚಂದ್ರಾಕಾರ, ಬೂಮರಾಂಗುಗಳು, ಗೋಳಗಳು (ಸಾಮಾನ್ಯವಾಗಿ ಹೊಳೆಯುತ್ತಿರುತ್ತವೆ, ರಾತ್ರಿಯಲ್ಲಿ ಪ್ರಜ್ವಲಿಸುತ್ತಿರುತ್ತವೆ ಎಂದು ವರದಿಯಾಗಿರುವವು), ಗುಮ್ಮಟಗಳು, ವಜ್ರಕಾರಗಳು, ಆಕಾರರಹಿತ ಕಪ್ಪು ಪುಂಜಗಳು, ಮೊಟ್ಟೆಗಳು, ಪಿರಮಿಡ್‌ಗಳು ಮತ್ತು ದಿಂಡುಗಳು, ಶಿಷ್ಟ "ದೀಪಗಳು".

UFOನ ಜನಪ್ರಿಯ ವರ್ಗೀಕರಣ ಪದ್ಧತಿಗಳಲ್ಲಿ ಇವು ಸೇರಿವೆ: ಜೆ. ಅಲನ್ ಹೈನೆಕ್‌ ಸೃಷ್ಟಿಸಿದ ಹೈನೆಕ್ ಪದ್ಧತಿ, ಮತ್ತು ಜಾಕ್ವೆಸ್‌ ವಲ್ಲೀ ಸೃಷ್ಟಿಸಿದ ವಲ್ಲೀ ಪದ್ಧತಿ.
ವೀಕ್ಷಿಸಲಾದ ವಸ್ತುವೊಂದನ್ನು ಅದರ ಬಾಹ್ಯರೂಪದ ಆಧಾರದ ಮೇಲೆ ವಿಂಗಡಿಸುವುದನ್ನು ಹೈನೆಕ್ ಪದ್ಧತಿ ಒಳಗೊಂಡಿದ್ದು, "ಕ್ಲೋಸ್‌ ಎನ್‌ಕೌಂಟರ್‌" (ಚಲನಚಿತ್ರ ನಿರ್ದೇಶಕ ಸ್ಟೀವನ್ ಸ್ಪಿಲ್‌ಬರ್ಗ್‌ "ಕ್ಲೋಸ್‌ ಎನ್‌ಕೌಂಟರ್ಸ್‌ ಆಫ್‌ ದಿ ಥರ್ಡ್‌ ಕೈಂಡ್‌" ಎಂಬ ತಮ್ಮ UFO ಚಿತ್ರದ ಶೀರ್ಷಿಕೆಯನ್ನು ಈ ಪದದಿಂದಲೇ ಪಡೆದುಕೊಂಡದ್ದು) ವಿಧವಾಗಿ ಅದು ಮರುವಿಭಜನೆಗೊಂಡಿದೆ. ಜಾಕ್ವೆಸ್‌ ವಲ್ಲೀಯ ಪದ್ಧತಿಯು UFOಗಳನ್ನು ಐದು ವಿಸ್ತೃತ ವಿಧಗಳಾಗಿ ವರ್ಗೀಕರಿಸುತ್ತದೆ. ಪ್ರತಿ ವಿಧವೂ ಮೂರರಿಂದ ಐದು ಉಪ-ವಿಧಗಳನ್ನು ಹೊಂದಿದ್ದು, ಅದು ಆಯಾ ವಿಧದ ಅನುಸಾರ ಬದಲಾಗುತ್ತಾ ಹೋಗುತ್ತದೆ.

## ಪಿತೂರಿಯ ವಿಚಾರ ಸರಣಿಗಳು

UFOಗಳು ಕೆಲವೊಮ್ಮೆ ಸುದೀರ್ಘವಾದ ಪಿತೂರಿಯ ವಿಚಾರ ಸರಣಿಗಳ ಒಂದು ಅಂಶವಾಗಿದ್ದು, ಸಂಬಂಧಿತ ಸರ್ಕಾರಗಳು ಅನ್ಯಲೋಕದ ಜೀವಿಯ ಅಸ್ತಿತ್ವವನ್ನು ಮುಚ್ಚಿಹಾಕುತ್ತಿವೆ, ಅಥವಾ ಕೆಲವೊಮ್ಮೆ ಅವುಗಳ ಜೊತೆಗೂಡುತ್ತಿವೆ ಎಂದು ಹೇಳಲಾಗುತ್ತದೆ. ಈ ವಿಚಾರ ಸರಣಿಗೆ ಹಲವಾರು ಮುಖ ಅಥವಾ ರೂಪಾಂತರಗಳಿದ್ದು, ಕೆಲವೊಂದು ಏಕನಿಷ್ಠವಾಗಿದ್ದರೆ, ಮತ್ತೆ ಕೆಲವು ಇತರ ಪಿತೂರಿಯ ವಿಚಾರ ಸರಣಿಗಳೊಂದಿಗೆ ಅತಿಕ್ರಮಿಸಿವೆ.
ಇಂಥ ಮಾಹಿತಿಯನ್ನು U.S. ಸರ್ಕಾರವು ತಡೆಹಿಡಿದುಕೊಂಡು ಬಂದಿತ್ತು ಎಂದು ೮೦ %ನಷ್ಟು ಅಮೆರಿಕನ್ನರು ನಂಬಿದ್ದಾರೆ ಎಂದು U.S.ನಲ್ಲಿ ೧೯೯೭ರಲ್ಲಿ ಕೈಗೊಳ್ಳಲಾದ ಒಂದು ಜನಮತ ಸಂಗ್ರಹವು ತಿಳಿಸಿದೆ. ಹಲವಾರು ಶ್ರೇಷ್ಠ ವ್ಯಕ್ತಿಗಳೂ ಸಹ ಇಂಥ ಅಭಿಪ್ರಾಯಗಳನ್ನು ವ್ಯಕ್ತಪಡಿಸಿದ್ದಾರೆ. ಅಂಥಾ ಕೆಲವರ ಉದಾಹರಣೆಗಳು ಇಲ್ಲಿವೆ: ಗಗನಯಾತ್ರಿಗಳಾದ ಗೋರ್ಡಾನ್ ಕೂಪರ್ ಮತ್ತು ಎಡ್ಗರ್ ಮಿಚೆಲ್‌, ಸೆನೆಟ್ ಸದಸ್ಯ ಬ್ಯಾರಿ ಗೋಲ್ಡ್‌ವಾಟರ್, ವೈಸ್‌ ಅಡ್ಮಿರಲ್ ರೋಸ್ಕೋ ಎಚ್. ಹಿಲ್ಲೆನ್‌ಕೊಟ್ಟರ್‌ (CIAನ ಮೊದಲ ನಿರ್ದೇಶಕ), ಲಾರ್ಡ್‌ ಹಿಲ್‌-ನಾರ್ಟನ್ (ಬ್ರಿಟಿಷ್‌ ರಕ್ಷಣಾ ಸಿಬ್ಬಂದಿಯ ಹಿಂದಿನ ಮುಖ್ಯಸ್ಥ ಮತ್ತು NATO ಮುಖ್ಯಸ್ಥ), ಹಲವಾರು ಫ್ರೆಂಚ್‌ ಜನರಲ್‌ಗಳು ಹಾಗೂ ಬಾಹ್ಯಾಕಾಶ ಪರಿಣಿತರು, ಮತ್ತು ವೆಸ್‌ ಸಿಲ್ಲಾರ್ಡ್‌(ಫ್ರೆಂಚ್‌ ಬಾಹ್ಯಾಕಾಶ ಸಂಸ್ಥೆಯಾದ CNESನ ಹಿಂದಿನ ನಿರ್ದೇಶಕ, ಫ್ರೆಂಚ್‌ UFO ಸಂಶೋಧನಾ ಸಂಸ್ಥೆಯಾದ GEIPANನ ಹೊಸ ನಿರ್ದೇಶಕ)ರಿಂದ ರೂಪಿತಗೊಂಡ, ೧೯೯೯ರಲ್ಲಿ ಬಂದ ಉನ್ನತ ಮಟ್ಟದ ಫ್ರೆಂಚ್‌ COMETA ವರದಿ. ಮಾನವನ ಎಲ್ಲಾ ಅಥವಾ ಬಹುತೇಕ ತಂತ್ರಜ್ಞಾನ ಮತ್ತು ಸಂಸ್ಕೃತಿಯು ಭೂಮ್ಯತೀತ ಸಂಪರ್ಕದ ಮೇಲೆಯೇ ಆಧರಿಸಲ್ಪಟ್ಟಿವೆ ಎಂದೂ ಸಹ ಒಂದಷ್ಟು ಮಂದಿ ಅಧಿಸಾಮಾನ್ಯ ಲೇಖಕರು ಅಭಿಪ್ರಾಯಪಟ್ಟಿದ್ದಾರೆ. ಪ್ರಾಚೀನ ಗಗನಯಾತ್ರಿಗಳು ವಿಭಾಗವನ್ನೂ ನೋಡಿ.

### ಸಾಕ್ಷ್ಯವನ್ನು ಮರೆಮಾಚಿದ ಆಪಾದನೆಗಳು

UFO ಸಂಬಂಧಿತ ಸಾಕ್ಷ್ಯದ ಮರೆಮಾಚುವಿಕೆಯ ಆಪಾದನೆಗಳು ಹಲವು ದಶಕಗಳಿಂದಲೂ ಅಸ್ತಿತ್ವದಲ್ಲಿವೆ. ಕೆಲವೊಂದು ಸರ್ಕಾರಗಳು ಭೌತಿಕ ಸಾಕ್ಷ್ಯವನ್ನು ತೆಗೆದು ಹಾಕಿರಬಹುದು ಮತ್ತು/ಅಥವಾ ನಾಶಪಡಿಸಿರಬಹುದು/ಮರೆಮಾಚಿರಬಹುದು ಎಂದು ಸಮರ್ಥಿಸುವ ಪಿತೂರಿಯ ವಿಚಾರ ಸರಣಿಗಳೂ ಸಹ ಅಸ್ತಿತ್ವದಲ್ಲಿವೆ. (ಮೆನ್ ಇನ್ ಬ್ಲ್ಯಾಕ್, ಬ್ರೂಕಿಂಗ್ಸ್‌ ವರದಿಗಳನ್ನೂ ನೋಡಿ.)

## ಪ್ರಸಿದ್ಧ ಕೀಟಲೆಯ ತಂತ್ರಗಳು

* ಮೌರಿ ದ್ವೀಪದ ಘಟನೆ
* ಭೂಮ್ಯತೀತ ಮೂಲಗಳಿಂದ ಬಂದವು ಎಂದು ಹೇಳಲಾದ ವಿಸ್ತೃತ ಪತ್ರಗಳು ಹಾಗೂ ದಸ್ತಾವೇಜುಗಳ ಘಟನೆ. ಉಮ್ಮೊ ಪ್ರಸಂಗ ಎಂದೇ ಪ್ರಸಿದ್ಧವಾದ ಈ ಘಟನೆ ದಶಕಗಳಷ್ಟು ಸುದೀರ್ಘವಾದ ಸರಣಿಯನ್ನು ಒಳಗೊಂಡಿತ್ತು. ದಸ್ತಾವೇಜುಗಳ ಒಟ್ಟು ಪ್ರಮಾಣವು ಕಡೇಪಕ್ಷ ೧೦೦೦ ಪುಟಗಳಷ್ಟಿದೆ, ಮತ್ತು ಕೆಲವರು ಅಂದಾಜಿಸುವ ಪ್ರಕಾರ ಪತ್ತೆಗೆ ಸಿಗದ ದಸ್ತಾವೇಜುಗಳ ಒಟ್ಟು ಪ್ರಮಾಣವೇ ಸುಮಾರು ೪೦೦೦ ಪುಟಗಳಷ್ಟಿರಬಹುದು.

ತೊಂಬತ್ತರ ದಶಕದ ಆರಂಭದಲ್ಲಿ, ಜೋಸ್‌ ಲೂಯಿಸ್ ಜೋರ್ಡಾನ್ ಪೆನಾ ಎಂಬಾತ ಮುಂದೆ ಬಂದು ಈ ವಿದ್ಯಮಾನದ ಜವಾಬ್ದಾರಿಯನ್ನು ಹೊರುವುದಾಗಿ ಸಮರ್ಥಿಸಿಕೊಂಡ. ಅವನ ಸಮರ್ಥನೆಗಳಿಗೆ ಸವಾಲೆಸೆಯಲು ಯಾವುದೇ ಕಾರಣಗಳಿಲ್ಲ ಎಂದು ಬಹುತೇಕ ಜನ ಪರಿಗಣಿಸುತ್ತಾರೆ.

* ಜಾರ್ಜ್‌ ಆಡಮ್ಸ್‌ಕಿ ಎಂಬಾತ ಎರಡು ದಶಕಗಳ ಸುದೀರ್ಘ ಅವಧಿಯ ನಂತರ, ಸನಿಹದ ಗ್ರಹಗಳಿಗೆ ಸೇರಿದ ದೂರಸಂವೇದನದ ಅನ್ಯಗ್ರಹ ಜೀವಿಗಳನ್ನು ತಾನು ಭೇಟಿ ಮಾಡಿದ್ದಾಗಿ ಪ್ರತಿಪಾದಿಸಿದ್ದಾನೆ. ೧೯೫೯ರಲ್ಲಿ ಸೋವಿಯೆಟ್‌ ಒಕ್ಕೂಟಕ್ಕೆ ಸೇರಿದ ಕಕ್ಷೆಯಲ್ಲಿ ಸುತ್ತುವ ಆಕಾಶನೌಕೆಯಿಂದ ತೆಗೆಯಲ್ಪಟ್ಟಿರುವ ಚಂದ್ರನ ದೂರದ ಪಾರ್ಶ್ವದ ಛಾಯಾಚಿತ್ರಗಳು ಖೋಟಾ ಚಿತ್ರಗಳಾಗಿದ್ದವು ಎಂದು ಪ್ರತಿಪಾದಿಸಿದ್ದರ ಜೊತೆಗೆ, ಚಂದ್ರನ ದೂರದ ಪಾರ್ಶ್ವದ ಮೇಲೆ ನಗರಗಳು, ಮರಗಳು ಮತ್ತು ಹಿಮದಿಂದ ಆವೃತವಾದ ಪರ್ವತಗಳಿದ್ದವು ಎಂದೂ ಸಹ ಸಮರ್ಥಿಸಿಕೊಂಡಿದ್ದ. ನಕಲು ಮಾಡುವವರ ಪೈಕಿ ಸೆಡ್ರಿಕ್ ಅಲ್ಲಿಂಗ್‌ಹ್ಯಾಮ್ ಎಂಬ ಹೆಸರಿನ ಓರ್ವ ತೋರಿಕೆಯ, ಬ್ರಿಟಿಷ್‌ ವ್ಯಕ್ತಿಯಿದ್ದ.
* ೧೯೮೭/೧೯೮೮ರಲ್ಲಿ ಫ್ಲೋರಿಡಾದ ಗಲ್ಫ್ ಬ್ರೀಝ್‌ ನಗರದಲ್ಲಿ ಎಡ್‌ ವಾಲ್ಟರ್ಸ್‌ ಎಂಬುವವ ಕೀಟಲೆಯ ತಂತ್ರವೊಂದನ್ನು ಎಸಗಿದ ಎಂದು ಹೇಳಲಾಯಿತು. ತನ್ನ ಮನೆಯ ಸಮೀಪ ಒಂದು ಪುಟ್ಟ UFO ಹಾರುತ್ತಿರುವುದನ್ನು ಕಂಡುದಾಗಿ ಮೊದಲು ವಾದಿಸಿದ ವಾಲ್ಟರ್ಸ್‌, ನಂತರ ಮತ್ತೊಂದು ಘಟನೆಯಲ್ಲಿ ಅದೇ UFO ಮತ್ತು ಒಂದು ಪುಟ್ಟ ಅನ್ಯಗ್ರಹ ಜೀವಿ, ತನ್ನ ನಾಯಿಯಿಂದ ಎಚ್ಚರಿಕೆಗೆ ಒಳಗಾದ ನಂತರ ಮನೆಯ ಹಿಂಬಾಗಿಲ ಬಳಿ ನಿಂತಿದ್ದವು ಎಂದು ಪ್ರತಿಪಾದಿಸಿದ್ದ. ಸದರಿ ನೌಕೆಯ ಹಲವಾರು ಛಾಯಾಚಿತ್ರಗಳನ್ನು ತೆಗೆಯಲಾಗಿತ್ತಾದರೂ, ಅದರ ಜೊತೆಯಿದ್ದ ಜೀವಿಯ ಒಂದೂ ಚಿತ್ರವಿರಲಿಲ್ಲ. ಮೂರು ವರ್ಷಗಳ ನಂತರ, ೧೯೯೦ರಲ್ಲಿ, ವಾಲ್ಟರ್ಸ್‌ ಕುಟುಂಬವು ಅಲ್ಲಿಂದ ಸ್ಥಳ ಬದಲಾವಣೆ ಮಾಡಿದ ಮೇಲೆ, ಅಲ್ಲಿಗೆ ಬಂದ ಹೊಸ ನಿವಾಸಿಗಳು ಅಟ್ಟದ ಮೇಲೆ ಬೇಕಾಬಿಟ್ಟಿಯಾಗಿ ಅಡಗಿಸಿಡಲಾಗಿದ್ದ UFO ಒಂದರ ಮಾದರಿಯನ್ನು ಪತ್ತೆ ಹಚ್ಚಿದರು. ವಾಲ್ಟರ್ಸ್‌ನ ಛಾಯಾಚಿತ್ರಗಳಲ್ಲಿ ಕಂಡುಬಂದಿದ್ದ ನೌಕೆಯೊಂದಿಗೆ ಅದು ಹೊಂದಿದ್ದ ಸಾಮ್ಯತೆಯನ್ನು ಅಲ್ಲಗಳೆಯುವಂತಿರಲಿಲ್ಲ. ಹೀಗೆ ಪತ್ತೆ ಹಚ್ಚಲಾದ ಮಾದರಿಯ ಕುರಿತು ಸ್ಥಳೀಯ ಪೆನ್ಸಕೋಲ ವೃತ್ತಪತ್ರಿಕೆಯು ಲೇಖನವೊಂದನ್ನು ಪ್ರಕಟಿಸಿದ ನಂತರ ಹಲವಾರು ಸಾಕ್ಷಿಗಳು ಹಾಗೂ ಕಾಲೆಳೆಯುವವರು ಅಥವಾ ಸಂದೇಹಿಗಳು ಮುಂದೆ ಬಂದರು. ಕೆಲವೊಂದು ತನಿಖೆಗಾರರು ಇಂಥ ದೃಶ್ಯಗಳನ್ನು ಈಗ ಒಂದು ಕೀಟಲೆಯ ತಂತ್ರವೆಂದೇ ಪರಿಗಣಿಸಿದ್ದಾರೆ. ಇದರ ಜೊತೆಗೆ, ಆರು ಕಂತುಗಳ ಒಂದು ದೂರದರ್ಶನ ಕಿರುಸರಣಿ ಹಾಗೂ ಪುಸ್ತಕದ ವ್ಯವಹಾರವು ಹೆಚ್ಚೂಕಮ್ಮಿ ವಾಲ್ಟರ್‌ ಮೇಲೆರಗಿದವು.
* ವಾರನ್ ವಿಲಿಯಂ (ಬಿಲ್ಲಿ) ಸ್ಮಿತ್, ಓರ್ವ ಜನಪ್ರಿಯ ಬರಹಗಾರನಾಗಿದ್ದು, ತನ್ನ ಕೃತ್ಯವನ್ನು ಒಪ್ಪಿಕೊಂಡಿರುವ ಕೀಟಲೆಯ ತಂತ್ರಗಾರನಾಗಿದ್ದಾನೆ.

ಎಡ್‌ ವಾಲ್ಟರ್ಸ್‌ ತೆಗೆದಿರುವ ಗಲ್ಫ್‌ ಬ್ರೀಝ್ ಛಾಯಾಚಿತ್ರಗಳು ಕೀಟಲೆಯ ತಂತ್ರಗಳಷ್ಟೇ ಎಂಬುದನ್ನು ನಿರಾಕರಿಸುವ ಬ್ರೂಸ್‌ ಮಕಾಬೀಎಂಬ ಯೂಫೋತಜ್ಞನು, ಓರ್ವ ನೌಕಾ ದ್ಯುತಿ ಭೌತವಿಜ್ಞಾನಿಯಾಗಿದ್ದಾನೆ. ಆತ ಘಟನೆಯ ಕುರಿತು ತನಿಖೆ ನಡೆಸಿ, ಹಲವಾರು ಛಾಯಾಚಿತ್ರಗಳನ್ನು ವಿಶ್ಲೇಷಿಸಿ, ಅವು ವಿಶ್ವಾಸಾರ್ಹವಾಗಿವೆ ಎಂದು ಪರಿಗಣಿಸಿದ. ಗಲ್ಫ್‌ ಬ್ರೀಝ್‌ ನಗರದಲ್ಲಿ ಕಂಡುಬಂದ ಕೆಲವೊಂದು ದೃಶ್ಯಗಳನ್ನು ಕಂಡ ಸ್ವತಂತ್ರ ಸಾಕ್ಷಿಗಳ ಪೈಕಿ ಸ್ವತಃ ತಾನೂ ಇರುವುದಾಗಿ ಮಕಾಬೀ ಸಮರ್ಥಿಸಿದ್ದಾನೆ.

## ಜನಪ್ರಿಯ ಸಂಸ್ಕೃತಿಯಲ್ಲಿ UFOಗಳು

ಕಳೆದ ೬೦ ವರ್ಷಗಳಿಂದಲೂ UFOಗಳು ಒಂದು ವ್ಯಾಪಕವಾದ ಅಂತಾರಾಷ್ಟ್ರೀಯ ಸಾಂಸ್ಕೃತಿಕ ವಿದ್ಯಮಾನವಾಗಿ ರೂಪುಗೊಂಡಿವೆ. ಗ್ಯಾಲಪ್‌ ಜನಮತ ಸಂಗ್ರಹಗಳು ವ್ಯಾಪಕ ಮಾನ್ಯತೆಯ ವಿಷಯಗಳ ಪಟ್ಟಿಯಲ್ಲಿ UFOಗಳಿಗೆ ಅತ್ಯುನ್ನತ ಸ್ಥಾನಕ್ಕೆ ಹತ್ತಿರದ ಶ್ರೇಯಾಂಕವನ್ನು ನೀಡಿವೆ. ೧೯೭೩ರಲ್ಲಿ ನಡೆಸಲಾದ ಒಂದು ಸಮೀಕ್ಷೆಯಲ್ಲಿ, ಶೇಕಡಾ ೯೫ರಷ್ಟು ಸಾರ್ವಜನಿಕರು ತಾವು UFOಗಳ ಕುರಿತು ಕೇಳ್ಪಟ್ಟಿರುವುದಾಗಿ ಪ್ರತಿಕ್ರಿಯಿಸಿದರೆ, US ಅಧ್ಯಕ್ಷ ಜೆರಾಲ್ಡ್‌ ಫೋರ್ಡ್‌ ಶ್ವೇತ ಭವನದಿಂದ ನಿರ್ಗಮಿಸಿದ ಕೇವಲ ಒಂಬತ್ತು ತಿಂಗಳ ನಂತರ ೧೯೭೭ರಲ್ಲಿ ನಡೆಸಲಾದ ಸಮೀಕ್ಷೆಯಲ್ಲಿ, ಅವರ ಕುರಿತು ಕೇಳಿರುವುದಾಗಿ ಕೇವಲ ಶೇಕಡಾ ೯೨ರಷ್ಟು ಮಂದಿ ಪ್ರತಿಕ್ರಿಯಿಸಿದ್ದರು.
UFOಗಳ ಕುರಿತಾಗಿ ಸರ್ಕಾರವು ಮಾಹಿತಿ ಸಂಗ್ರಹಿಸುತ್ತಿದೆ ಎಂದು ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಜನಸಂಖ್ಯೆಯ ಶೇಕಡ ೭೧ರಷ್ಟು ಜನರು ನಂಬಿದ್ದರು ಎಂದು ೧೯೯೬ರಲ್ಲಿ ನಡೆದ ಒಂದು ಗ್ಯಾಲಪ್‌ ಜನಮತ ಸಂಗ್ರಹವು (ಬುಲ್ಲರ್ಡ್‌, ೧೪೧) ವರದಿ ಮಾಡಿದೆ. ಸೈ ಫೈ ಚಾನೆಲ್‌ಗಾಗಿ ೨೦೦೨ರಲ್ಲಿ ಕೈಗೊಳ್ಳಲಾದ ರೋಪರ್ ಜನಮತ ಸಂಗ್ರಹವು ಇದೇ ಥರದ ಫಲಿತಾಂಶಗಳನ್ನು ಕಂಡರೂ, UFOಗಳು ಭೂಮ್ಯತೀತ ನೌಕೆಯೆಂದೇ ನಂಬಿರುವುದಾಗಿ ಅದರಲ್ಲಿ ಪಾಲ್ಗೊಂಡಿದ್ದ ಹೆಚ್ಚಿನ ಜನರು ಹೇಳಿಕೊಂಡಿದ್ದರು. ಆ ಸಮೀಕ್ಷೆಯಲ್ಲಿ ಶೇಕಡ ೫೬ರಷ್ಟು ಮಂದಿ UFOಗಳನ್ನು ನಿಜವಾದ ನೌಕೆಗಳೆಂದು ನಂಬಿದ್ದರೆ, ಶೇಕಡ ೪೮ರಷ್ಟು ಮಂದಿ ಅನ್ಯಗ್ರಹ ಜೀವಿಗಳು ಭೂಮಿಗೆ ಭೇಟಿ ನೀಡಿದ್ದವು ಎಂದೇ ನಂಬಿದ್ದರು. UFOಗಳ ಅಥವಾ ಭೂಮ್ಯತೀತ ಜೀವಿಯ ಕುರಿತು ತನಗೆ ತಿಳಿದಿರುವುದೆಲ್ಲವನ್ನೂ ಸರ್ಕಾರವು ಜನರೊಂದಿಗೆ ಹಂಚಿಕೊಳ್ಳುತ್ತಿಲ್ಲ ಎಂದು ಸುಮಾರು ಶೇಕಡ ೭೦ರಷ್ಟು ಮಂದಿ ಅಭಿಪ್ರಾಯಪಟ್ಟಿದ್ದರು. ಬಾಹ್ಯಾಕಾಶಕ್ಕೆ ಸಂಬಂಧಿಸಿದ ಕಥೆ-ಕಾದಂಬರಿಗಳಲ್ಲಿ ಕಂಡುಬರುವ, ಮಣ್ಣಿಂದ ಮಾಡಿದ ಹಾರುವ ತಟ್ಟೆ ನೌಕೆಯು, UFO ದೃಶ್ಯಗಳ ಹಾರುವ ತಟ್ಟೆ ಮಾದರಿಯ ಮತ್ತೊಂದು ಪ್ರಭಾವವಾಗಿದೆ. *ಫರ್ಬಿಡನ್ ಪ್ಲಾನೆಟ್‌* ನಲ್ಲಿ ಕಂಡುಬರುವ ಸ್ಟ್ರಾಟ್‌ಶಿಪ್ C-57D ಎಂಬ ಮಣ್ಣಿನ ಗಗನನೌಕೆ, *ಲಾಸ್ಟ್ ಇನ್ ದಿ ಸ್ಪೇಸ್‌* ನಲ್ಲಿ ಕಂಡುಬರುವ ಜುಪಿಟರ್ ಟು, ಮತ್ತು *ಸ್ಟಾರ್‌ ಟ್ರೆಕ್‌* ನಲ್ಲಿನ USS ಎಂಟರ್‌ಪ್ರೈಸ್‌ನ ಸಾಸರ್ ವಿಭಾಗ, ಹಾಗೂ ಇನ್ನೂ ಅನೇಕವನ್ನು ಇದಕ್ಕೆ ಉದಾಹರಣೆಯಾಗಿ ನೀಡಬಹುದು.
ಜನಪ್ರಿಯ ಸಂಸ್ಕೃತಿ ಮತ್ತು UFOಗಳ ನಡುವಿನ ಪರಸ್ಪರ ಸಂಬಂಧದ ಅದ್ಭುತ ವಿಶ್ಲೇಷಣೆಗಾಗಿ ಮನಶ್ಯಾಸ್ತ್ರಜ್ಞ ಆರ್ಮಾಂಡೋ ಸೈಮನ್ ಕೈಗೊಂಡಿರುವ ಸಂಶೋಧನೆಯನ್ನು, ಅದರಲ್ಲೂ ವಿಶೇಷವಾಗಿ ರಿಚರ್ಡ್‌ ಹೇನ್ಸ್‌ನ ಪುಸ್ತಕವಾದ *UFO ಫಿನಾಮಿನ ಅಂಡ್‌ ದಿ ಬಿಹೇವಿಯರಲ್ ಸೈಂಟಿಸ್ಟ್‌* ನಲ್ಲಿ ಆತ ನೀಡಿರುವ ಬರಹವನ್ನು ಪರಾಮರ್ಶಿಸಬಹುದು.

### ಚಲನಚಿತ್ರ ಹಾಗೂ ದೂರದರ್ಶನದಲ್ಲಿನ ಬಳಕೆ

* ಪ್ರಮುಖ UFO ಚಲನಚಿತ್ರ ಮತ್ತು ದೂರದರ್ಶನ ಪ್ರದರ್ಶನಗಳ ಪಟ್ಟಿಯನ್ನು ನೋಡಿ

## ಹೊರ ಸಂಪರ್ಕ

* ‘Wow, what is that?’ US Navy pilots report..\ May 27, 2019

## ಇದನ್ನೂ ನೋಡಿರಿ

|  |  |  |  |
| --- | --- | --- | --- |
| * ಅಪಹರಣ ವಿದ್ಯಮಾನ
* ಪ್ರಾಚೀನ ಗಗನಯಾತ್ರಿಗಳು
* ಏರಿಯಾ 51
* ಕಪ್ಪು ತ್ರಿಕೋನ (UFO)
* ಬಾಬ್‌ ಲೇಜರ್‌
* ಬ್ರೂಕಿಂಗ್ಸ್‌ ವರದಿ
* 2006ರ ಚಿಕಾಗೋ ಒ'ಹೇರ್ UFO ದೃಶ್ಯ
* ಕೋಸ್ಟ್ ಟು ಕೋಸ್ಟ್ AM
 | * ಕಾಂಡಾನ್ ವರದಿ
* ಸಂಪರ್ಕಶಾಲಿಗಳು
* ಬಹಿರಂಗಪಡಿಸುವಿಕೆಯ ಯೋಜನೆ
* ಭೂಮ್ಯತೀತ ಜೀವನ
* ಫೂ ಫೈಟರ್‌
* ಗ್ರೇಸ್‌
* ಜಾಕ್ವೆಸ್‌ ವಲ್ಲೀ
* ಜಾನ್‌ ಕೀಲ್
 | * ಕೆನ್ನೆತ್ ಆರ್ನಾಲ್ಡ್‌
* ಕೋಡಿಯಾಕ್ ದ್ವೀಪ UFO, 2007
* ಪ್ರಾಜೆಕ್ಟ್‌ ಬ್ಲೂ ಬುಕ್
* ಮೆನ್ ಇನ್ ಬ್ಲ್ಯಾಕ್
* ಮ್ಯುಚುಯಲ್ UFO ನೆಟ್‌ವರ್ಕ್‌
* ರಾಲ್ಫ್‌ ಹಾರ್ಟನ್‌ ಹಾರುವ ತಟ್ಟೆಯ ಅಪ್ಪಳಿಸುವಿಕೆ
* ರಾಬರ್ಟ್‌ಸನ್‌ ಸಮಿತಿ
* ಕಣ್ಣಿನ ಪಾಪೆಯ ದಂಡ (ಗುಪ್ತಜೀವಶಾಸ್ತ್ರ ಮತ್ತು ಹಾರುವ ತಟ್ಟೆಗಳ ಅಧ್ಯಯನ)
 | * ರೋಸ್‌ವೆಲ್ UFO ಘಟನೆ
* ಸ್ಟಾಂಟನ್ ಟಿ. ಫ್ರೀಡ್‌ಮನ್‌
* ಕಲ್ಪಿತ ಸಾಹಿತ್ಯದಲ್ಲಿ UFOಗಳು
* UFO ಧರ್ಮ
* ಹಾರುವ ತಟ್ಟೆಗಳ ಅಧ್ಯಯನ ಮಾಡುವವರು
* ನೀರಿನಲ್ಲಿ ಮುಳುಗಿದ ಗುರುತಿಸಲಾಗದ ವಸ್ತು
* ವ್ಯಾಲೆಂಟಿಕ್ ಕಾಣೆಯಾಗುವಿಕೆ
* ವೆಸ್ಟ್‌ಹಾಲ್‌ ಹೈಸ್ಕೂಲ್‌ UFO
* ವಿಶ್ವ UFO ದಿನ
 |

## ಆಕರಗಳು

### ಸಾಮಾನ್ಯ

* ಥಾಮಸ್ ಇ. ಬುಲ್ಲಾರ್ಡ್‌, "UFOಸ್, ದಿ ಮಿಲಿಟರಿ, ಅಂಡ್‌ ದಿ ಅರ್ಲಿ ಕೋಲ್ಡ್‌ ವಾರ್ ಎರಾ"ದಲ್ಲಿನ "UFOಸ್: ಲಾಸ್ಟ್ ಇನ್ ದಿ ಮಿಥ್ಸ್‌", ಪುಟಗಳು ೧೪೧–೧೯೧, "UFOಸ್‌ ಅಂಡ್‌ ಅಬ್‌ಡಕ್ಷನ್ಸ್‌: ಛಾಲೆಂಜಿಂಗ್ ದಿ ಬಾರ್ಡರ್ಸ್‌ ಆಫ್ ನಾಲೆಜ್‌"ನಲ್ಲಿನ ಪುಟಗಳು ೮೨–೧೨೧ ಡೇವಿಡ್ ಎಂ. ಜಾಕೋಬ್ಸ್‌, ಸಂಪಾದಕ; ೨೦೦೦, ಯುನಿವರ್ಸಿಟಿ ಪ್ರೆಸ್ ಆಫ್‌ ಕಾನ್‌ಸಾಸ್‌, ISBN ೦-೭೦೦೬-೧೦೩೨-೪
* ಜೆರೋಮ್ ಕ್ಲಾರ್ಕ್‌, *ದಿ UFO ಬುಕ್‌: ಎನ್‌ಸೈಕ್ಲೋಪೀಡಿಯಾ ಆಫ್‌ ದಿ ಎಕ್ಸ್ಟ್ರಾಟೆರೆಸ್ಟ್ರಿಯಲ್*, ೧೯೯೮, ವಿಸಿಬಲ್ ಇಂಕ್ ಪ್ರೆಸ್, ISBN ೧-೫೭೮೫೯-೦೨೯-೯. ಅನೇಕ ಶಿಷ್ಟ ಪ್ರಕರಣಗಳು ಮತ್ತು UFO ಇತಿಹಾಸವನ್ನು ಅತಿ ವಿವರವಾಗಿ ಒದಗಿಸಲಾಗಿದೆ; ಉತ್ತಮವಾಗಿ ದಾಖಲಿಸಲಾಗಿದೆ.
* J. Deardorff, B. Haisch, B. Maccabee, Harold E. Puthoff (೨೦೦೫). "Inflation-Theory Implications for Extraterrestrial Visitation". *Journal of the British Interplanetary Society*. **೫೮**: ೪೩–೫೦. Archived from the original (PDF) on 2006-05-10. Retrieved 2009-12-21. `{{cite journal}}`: Check date values in: `|year=` (help)CS1 maint: multiple names: authors list (link) CS1 maint: year (link)
* ಕ್ಯುರ್ರನ್, ಡೊಗ್ಲಸ್. *ಇನ್‌ ಅಡ್ವಾನ್ಸ್‌ ಆಫ್ ದಿ ಲ್ಯಾಂಡಿಂಗ್: ಫೋಕ್‌ ಕಾನ್ಸೆಪ್ಟ್ಸ್‌ ಆಫ್ ಔಟರ್ ಸ್ಪೇಸ್*. (ಪರಿಷ್ಕೃತ ಆವೃತ್ತಿ), ಅಬ್ಬೆವಿಲ್ಲೆ ಪ್ರೆಸ್‌, ೨೦೦೧. ISBN ೦-೭೮೯೨-೦೭೦೮-೭. ಉತ್ತರ ಅಮೆರಿಕಾದಲ್ಲಿನ ಸಮಕಾಲೀನ UFO ದಂತಕಥೆ ಮತ್ತು ನಂಬಿಕೆಗಳ ಸಂವೇದನಾರಹಿತವಾದ ಆದರೆ ನ್ಯಾಯೋಚಿತವಾದ ಉಪಚಾರ. ಇದರಲ್ಲಿ "ಸಂಪರ್ಕಶಾಲಿ ಪಂಥಗಳು" ಎಂಬ ಆರಾಧನಾ ಪದ್ಧತಿಯೂ ಸೇರಿದೆ. ತನ್ನ ಕ್ಯಾಮೆರಾ ಮತ್ತು ಟೇಪ್‌ ರೆಕಾರ್ಡರ್‌ನೊಂದಿಗೆ ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಪ್ರವಾಸ ಮಾಡಿದ ಲೇಖಕ, ಅನೇಕ ವ್ಯಕ್ತಿಗಳನ್ನು ನೇರವಾಗಿ ಸಂದರ್ಶಿಸಿದ್ದಾನೆ.
* ಹಾಲ್‌, ರಿಚರ್ಡ್‌ ಎಚ್‌., ಸಂಪಾದಕ. *ದಿ UFO ಎವಿಡೆನ್ಸ್‌: ಸಂಪುಟ ೧*. ೧೯೬೪, NICAP, ಪುನರ್‌ಪ್ರಕಟಣೆ ೧೯೯೭, ಬಾರ್ನ್ಸ್‌ & ನೋಬಲ್ ಬುಕ್ಸ್‌, ISBN ೦-೭೬೦೭-೦೬೨೭-೧. ಒಟ್ಟು ೫೦೦೦ ಪ್ರಕರಣಗಳ ಪೈಕಿ ವಿವರಣೆಗೆ ನಿಲುಕದ ೭೪೬ NICAP ಪ್ರಕರಣಗಳನ್ನು ಒಳಗೊಂಡ ಸುಸಂಘಟಿತ, ಸಮಗ್ರ ಸಾರಾಂಶ ಮತ್ತು ವಿಶ್ಲೇಷಣೆ— ಒಂದು ಮೇರುಕೃತಿ.
* ಹಾಲ್, ರಿಚರ್ಡ್‌ ಎಚ್‌. *ದಿ UFO ಎವಿಡೆನ್ಸ್‌: ಎ ಥರ್ಟಿ-ಇಯರ್ ರಿಪೋರ್ಟ್‌*. ಸ್ಕೇರ್‌ಕ್ರೊ ಪ್ರೆಸ್‌, ೨೦೦೧. ISBN ೦-೮೧೦೮-೩೮೮೧-೮. ಮತ್ತೊಂದು ಸಮಗ್ರ ಪ್ರಕರಣದ ಅಧ್ಯಯನ, ತೀರಾ ಇತ್ತೀಚಿನ UFO ವರದಿಗಳು.
* ಹೆಂಡ್ರಿ, ಅಲನ್. *ದಿ UFO ಹ್ಯಾಂಡ್‌ಬುಕ್‌: ಎ ಗೈಡ್‌ ಟು ಇನ್‌ವೆಸ್ಟಿಗೇಟಿಂಗ್, ಇವ್ಯಾಲ್ಯುಯೇಟಿಂಗ್, ಅಂಡ್ ರಿಪೋರ್ಟಿಂಗ್ UFO ಸೈಟಿಂಗ್ಸ್‌*. ನ್ಯೂಯಾರ್ಕ್‌: ಡಬಲ್‌ಡೇ & ಕಂ., ೧೯೭೯. ISBN ೦-೩೮೫-೧೪೩೪೮-೬ ೧೩೦೦ CUFOS UFO ಪ್ರಕರಣಗಳ ಸಂಶಯ ಪ್ರವೃತ್ತಿಯ ಆದರೆ ಸಮತೋಲಿತ ವಿಶ್ಲೇಷಣೆ.
* ಹೈನೆಕ್, ಜೆ. ಅಲ್ಲೆನ್‌. *ದಿ UFO ಎಕ್ಸ್‌ಪೀರಿಯನ್ಸ್‌: ಎ ಸೈಂಟಿಫಿಕ್ ಇನ್‌ಕ್ವೈರಿ*. ಹೆನ್ರಿ ರೆಗ್ನೆರಿ ಕಂ., ೧೯೭೨.
* ಹೈನೆಕ್, ಜೆ. ಅಲ್ಲೆನ್‌. *ದಿ ಹೈನೆಕ್ UFO ರಿಪೋರ್ಟ್‌*. ನ್ಯೂಯಾರ್ಕ್‌: ಬಾರ್ನ್ಸ್‌ & ನೋಬಲ್ ಬುಕ್ಸ್, ೧೯೯೭. ISBN ೦-೭೬೦೭-೦೪೨೯-೫. ೧೯೬೯ರಾದ್ಯಂತ ಕಂಡುಬಂದ ಉನ್ನತ-ಗುಣಮಟ್ಟದ ಪ್ರಕರಣಗಳಿಗೆ ಸಂಬಂಧಿಸಿ UFO ದಂತಕಥೆ ಹೈನೆಕ್‌ ಕೈಗೊಂಡ ವಿಶ್ಲೇಷಣೆ.
* ರೋಸ್‌, ಬಿಲ್‌ ಮತ್ತು ಬಟ್ಲರ್, ಟೋನಿ. *ಫ್ಲೈಯಿಂಗ್ ಸಾಸರ್ ಏರ್‌ಕ್ರಾಫ್ಟ್‌ (ಸೀಕ್ರೆಟ್ ಪ್ರಾಜೆಕ್ಟ್ಸ್)*. ಲೀಸೆಸ್ಟರ್, UK: ಮಿಡ್‌ಲ್ಯಾಂಡ್‌ ಪಬ್ಲಿಷಿಂಗ್, ೨೦೦೬. ISBN ೧-೮೫೭೮೦-೨೩೩-೦.
* ಸಾಗಾನ್, ಕಾರ್ಲ್‌ & ಪೇಜ್. ಥಾರ್ನ್‌ಟನ್‌, ಸಂಪಾದಕರು. *UFOಸ್‌: ಎ ಸೈಂಟಿಫಿಕ್‌ ಡಿಬೇಟ್‌*. \ಕಾರ್ನೆಲ್ ಯುನಿವರ್ಸಿಟಿ ಪ್ರೆಸ್, ೧೯೯೬. ISBN ೦-೭೬೦೭-೦೧೯೨-೨. ಬಹುತೇಕವಾಗಿ ಸಂಶಯ ಮನೋವೃತ್ತಿಯ ಪಕ್ಷಕ್ಕೆ ಸೇರಿರುವ ವಿಜ್ಞಾನಿಗಳು ಬರೆದಿರುವ ಸಾಧಕ ಮತ್ತು ಬಾಧಕ ಲೇಖನಗಳು.
* ಶೀಫರ್, ರಾಬರ್ಟ್‌ *ದಿ UFO ವರ್ಡಿಕ್ಟ್‌: ಎಗ್ಸಾಮಿನಿಂಗ್ ದಿ ಎವಿಡೆನ್ಸ್‌*, ೧೯೮೬, ಪ್ರಮೀಥಿಯಸ್‌ ಬುಕ್ಸ್‌ ISBN ೦-೮೭೯೭೫-೩೩೮-೨
* ಶೀಫರ್, ರಾಬರ್ಟ್ *UFO ಸೈಟಿಂಗ್ಸ್‌: ದಿ ಎವಿಡೆನ್ಸ್‌*, ೧೯೯೮, ಪ್ರಮೀಥಿಯಸ್‌ ಬುಕ್ಸ್‌, ISBN ೧-೫೭೩೯೨-೨೧೩-೭ (*ದಿ UFO ವರ್ಡಿಕ್ಟ್‌* ನ ಪರಿಷ್ಕೃತ ಆವೃತ್ತಿ)
* ಸ್ಟರ್ರಾಕ್, ಪೀಟರ್ ಎ. (೧೯೯೯). *ದಿ UFO ಎನಿಗ್ಮ: ಎ ನ್ಯೂ ರಿವ್ಯೂ ಆಫ್ ದಿ ಫಿಸಿಕಲ್ ಎವಿಡೆನ್ಸ್‌.* ನ್ಯೂಯಾರ್ಕ್: ವಾರ್ನರ್‌ ಬುಕ್ಸ್‌. ISBN ೦-೪೪೬-೫೨೫೬೫-೦
* ಕೆನಡಾಸ್ ಅನ್‌ಐಡೆಂಟಿಫೈಡ್‌ ಫ್ಲೈಯಿಂಗ್ ಆಬ್ಜೆಕ್ಟ್ಸ್‌: ದಿ ಸರ್ಚ್‌ ಫಾರ್‌ ದಿ ಅನ್‌ನೋನ್‌ Archived 2016-01-16 ವೇಬ್ಯಾಕ್ ಮೆಷಿನ್ ನಲ್ಲಿ., ಕೆನಡಾದ ಗ್ರಂಥಾಲಯ ಮತ್ತು ಸಾರ್ವಜನಿಕ ಪತ್ರಾಗಾರದಲ್ಲಿನ ಒಂದು ವಾಸ್ತವಾಭಾಸದ ವಸ್ತುಸಂಗ್ರಹಾಲಯ ಪ್ರದರ್ಶನ

### ಸಂದೇಹವಾದ

* ಫಿಲಿಪ್ ಪ್ಲೈಟ್‌ (೨೦೦೨). *ಬ್ಯಾಡ್‌ ಅಸ್ಟ್ರಾನಮಿ: ಮಿಸ್‌ಕಾನ್ಸೆಪ್ಷನ್ಸ್‌ ಅಂಡ್‌ ಮಿಸ್‌ಯೂಸಸ್‌ ರಿವೀಲ್ಡ್‌, ಫ್ರಮ್ ಅಸ್ಟ್ರಾಲಜಿ ಟು ದಿ ಮೂನ್‌ ಲ್ಯಾಂಡಿಂಗ್ "ಹೋಕ್ಸ್‌"*. ಜಾನ್‌ ವಿಲೆ & ಸನ್ಸ್‌, ISBN ೦-೪೭೧-೪೦೯೭೬-೬. (ಅಧ್ಯಾಯ ೨೦: *ಮಿಸ್‌ಐಡೆಂಟಿಫೈಡ್‌ ಫ್ಲೈಯಿಂಗ್ ಆಬ್ಜೆಕ್ಟ್ಸ್‌: UFOs ಅಂಡ್‌ ಇಲ್ಯೂಷನ್ಸ್‌ ಆಫ್ ದಿ ಮೈಂಡ್‌ ಅಂಡ್‌ ಐ.)*
* ಇಯಾನ್ ರಿಡ್‌ಪಾತ್‌ "ಅಸ್ಟ್ರಾನಮಿಕಲ್ ಕಾಸಸ್‌ ಆಫ್‌ UFOಸ್‌"
* ಮೈಕೇಲ್ ಎ. ಸೀಡ್ಸ್‌. (೧೯೯೫) *ಹೊರೈಜನ್ಸ್‌: ಎಕ್ಸ್‌ಪ್ಲೋರಿಂಗ್ ದಿ ಯುನಿವರ್ಸ್‌*, ವ್ಯಾಡ್ಸ್‌ವರ್ತ್‌ ಪಬ್ಲಿಷಿಂಗ್‌, ISBN ೦-೫೩೪-೨೪೮೮೯-೬ ಮತ್ತು ISBN ೦-೫೩೪-೨೪೮೯೦-X. (ಅನುಬಂಧ A)

### ಮನೋವಿಜ್ಞಾನ

* ಕಾರ್ಲ್‌ ಜಿ. ಜಂಗ್‌, "ಫ್ಲೈಯಿಂಗ್ ಸಾಸರ್ಸ್‌: ಎ ಮಾಡರ್ನ್‌ ಮಿಥ್ ಆಫ್ ಥಿಂಗ್ಸ್‌ ಸೀನ್‌ ಇನ್‌ ದಿ ಸ್ಕೈಸ್‌" (ಭಾಷಾಂತರಕಾರರು: ಆರ್‌.ಎಫ್‌.ಸಿ. ಹಲ್‌); ೧೯೭೯, ಪ್ರಿನ್ಸ್‌ಟನ್‌ ಯುನಿವರ್ಸಿಟಿ ಪ್ರೆಸ್‌, ISBN ೦-೬೯೧-೦೧೮೨೨-೭
* ಆರ್ಮಾಂಡೋ ಸೈಮನ್‌, ಎ ನಾನ್‌ ರಿಯಾಕ್ಟಿವ್, ಕ್ವಾಂಟಿಟೇಟಿವ್ ಸ್ಟಡಿ ಆಫ್ ಮಾಸ್‌ ಬಿಹೇವಿಯರ್ ವಿತ್‌ ಎಂಫಸಿಸ್‌ ಆನ್ ದಿ ಸಿನೆಮಾ ಆಸ್‌ ಬಿಹೇವಿಯರ್ ಕೆಟಲಿಸ್ಟ್‌" ಮನೋವೈಜ್ಞಾನಿಕ ವರದಿಗಳು, ೧೯೮೧, ೪೮, ೭೭೫–೭೮೫.
* ರಿಚರ್ಡ್‌ ಹೇನ್ಸ್‌"UFO ಫಿನಾಮಿನ ಅಂಡ್‌ ದಿ ಬಿಹೇವಿಯರಲ್ ಸೈಂಟಿಸ್ಟ್‌." ಮೆಟುಚೆನ್‌: ಸ್ಕೇರ್‌ಕ್ರೊ ಪ್ರೆಸ್‌, ೧೯೭೯.
* ಆರ್ಮಾಂಡೋ ಸೈಮನ್ "UFOಸ್‌: ಟೆಸ್ಟಿಂಗ್‌ ಫಾರ್‌ ದಿ ಎಗ್ಸಿಸ್ಟೆನ್ಸ್‌ ಆಫ್‌ ಏರ್‌ಫೋರ್ಸ್‌ ಸೆನ್ಸಾರ್‌ಷಿಪ್‌." ಮನೋವಿಜ್ಞಾನ, ೧೯೭೬, ೧೩, ೩–೫.
* ಆರ್ಮಾಂಡೋ ಸೈಮನ್ "ಸೈಕಾಲಜಿ ಅಂಡ್‌ ದಿ UFOಸ್‌." ದಿ ಸ್ಕೆಪ್ಟಿಕಲ್ ಇನ್‌ಕ್ವೈರರ್‌. ೧೯೮೪, ೮, ೩೫೫–೩೬೭.

### ಇತಿಹಾಸಗಳು

* ಡಾ. ಡೇವಿಡ್‌ ಕ್ಲಾರ್ಕ್‌, *ದಿ UFO ಫೈಲ್ಸ್‌.*  *ದಿ ಇನ್‌ಸೈಡ್‌ ಸ್ಟೋರಿ ಆಫ್ ರಿಯಲ್-ಲೈಫ್‌ ಸೈಟಿಂಗ್ಸ್‌*, ೨೦೦೯, ರಾಷ್ಟ್ರೀಯ ಸಾರ್ವಜನಿಕ ಪತ್ರಾಗಾರ, ಕ್ಯೂ. ISBN ೯೭೮-೧-೯೦೫೬೧೫-೫೦-೬. UK ಸರ್ಕಾರದ ಕಡತಗಳಿಂದ ಬಂದಿರುವ ವರದಿಗಳು
* ರಿಚರ್ಡ್‌ ಎಂ. ಡೋಲನ್‌, *UFOಸ್‌ ಅಂಡ್‌ ದಿ ನ್ಯಾಷನಲ್‌ ಸೆಕ್ಯುರಿಟಿ ಸ್ಟೇಟ್‌: ಆನ್‌ ಅನ್‌ಕ್ಲಾಸಿಫೈಡ್‌ ಹಿಸ್ಟರಿ, ಸಂಪುಟ ಒಂದು: ೧೯೪೧–೧೯೭೩*, ೨೦೦೦, ಕೀಹೋಲ್ ಪಬ್ಲಿಷಿಂಗ್, ISBN ೦-೯೬೬೬೮೮೫-೦-೩. ಡೋಲನ್ ಓರ್ವ ವೃತ್ತಿನಿರತ ಇತಿಹಾಸತಜ್ಞ.
* ಡೌನ್ಸ್‌, ಜೋನಾಥನ್ *ರೈಸಿಂಗ್‌ ಆಫ್ ದಿ ಮೂನ್‌*. ೨ನೇ ಆವೃತ್ತಿ. ಬ್ಯಾಂಗರ್‌: ಕ್ಸೈಫೋಸ್, ೨೦೦೫.
* ಲಾರೆನ್ಸ್ ಫಾಸೆಟ್‌ & ಬ್ಯಾರ್ರಿ ಜೆ. ಗ್ರೀನ್‌ವುಡ್‌, *ದಿ UFO ಕವರ್‌-ಅಪ್‌* (ಮೂಲತಃ *ಕ್ಲಿಯರ್ ಇಂಟೆಂಟ್‌* ), ೧೯೯೨, ಫೈರ್‌ಸೈಡ್‌ ಬುಕ್ಸ್‌ (ಸೈಮನ್ & ಶುಸ್ಟರ್), ISBN ೦-೬೭೧-೭೬೫೫೫-೮. UFOಗೆ ಸಂಬಂಧಿಸಿದ ಅನೇಕ ದಾಖಲೆ ಪತ್ರಗಳು.
* ತಿಮೋಥಿ ಗುಡ್‌, *ಎಬೌ ಟಾಪ್ ಸೀಕ್ರೆಟ್‌*, ೧೯೮೮, ವಿಲಿಯಂ ಮಾರೋ & ಕಂ., ISBN ೦-೬೮೮-೦೯೨೦೨-೦. UFOಗೆ ಸಂಬಂಧಿಸಿದ ಅನೇಕ ದಾಖಲೆ ಪತ್ರಗಳು.
* ತಿಮೋಥಿ ಗುಡ್, *ನೀಡ್‌ ಟು ನೋ: UFOಸ್‌, ದಿ ಮಿಲಿಟರಿ, ಅಂಡ್‌ ಇಂಟೆಲಿಜೆನ್ಸ್‌*, ೨೦೦೭, ಪೆಗಾಸಸ್‌ ಬುಕ್ಸ್‌, ISBN ೯೭೮-೧-೯೩೩೬೪೮-೩೮-೫. ಹೊಸ ಪ್ರಕರಣಗಳು ಮತ್ತು ದಾಖಲೆ ಪತ್ರಗಳೊಂದಿಗೆ ಮಾಡಿದ *ಎಬೌ ದಿ ಟಾಪ್‌* ಕೃತಿಯ ಪರಿಷ್ಕರಣ.
* ಬ್ರೂಸ್‌ ಮಕಾಬೀ, *UFO FBI ಕನೆಕ್ಷನ್*, ೨೦೦೦, ಲೆವೆಲ್ಲಿನ್ ಪಬ್ಲಿಕೇಷನ್ಸ್‌, ISBN ೧-೫೬೭೧೮-೪೯೩-೬
* ಕೆವಿನ್ ರಾಂಡ್ಲ್‌, *ಪ್ರಾಜೆಕ್ಟ್‌ ಬ್ಲೂ ಬುಕ್ ಎಕ್ಸ್‌ಪೋಸ್ಡ್‌*, ೧೯೯೭, ಮಾರ್ಲೋ & ಕಂಪನಿ, ISBN ೧-೫೬೯೨೪-೭೪೬-೩
* ಎಡ್ವರ್ಡ್‌ ಜೆ. ರಪ್ಪೆಲ್ಟ್‌, *ದಿ ರಿಪೋರ್ಟ್‌ ಆನ್‌ ಅನ್‌ಐಡೆಂಟಿಫೈಡ್‌ ಫ್ಲೈಯಿಂಗ್‌ ಆಬ್ಜೆಕ್ಟ್ಸ್‌*, ೧೯೫೬, ಡಬಲ್‌ಡೇ & ಕಂ. ಆನ್‌ಲೈನ್‌. USAF ಪ್ರಾಜೆಕ್ಟ್‌ ಬ್ಲೂ ಬುಕ್ ಯೋಜನೆಯ ಮೊದಲ ಮುಖ್ಯಸ್ಥ ರಪ್ಪೆಲ್ಟ್‌ ಬರೆದಿರುವ UFO ಕುರಿತಾದ ಒಂದು ಮೇರುಕೃತಿ.
* ಲೀರಾಯ್‌ ಎಫ್. ಪೀ, *ಗವರ್ನ್‌ಮೆಂಟ್‌ ಇನ್‌ವಾಲ್ವ್‌ಮೆಂಟ್‌ ಇನ್‌ ದಿ UFO ಕವರ್‌ಅಪ್‌, ಆರ್ ಅರ್ಲಿಯರ್ ಟೈಟ್ಲ್‌ ಹಿಸ್ಟರಿ ಆಫ್ UFO ಕ್ರಾಶ್‌/ರಿಟ್ರೈವಲ್ಸ್‌", ೧೯೮೮, PEA RESEARCH.*

### ತಂತ್ರಜ್ಞಾನ

* ಪಾಲ್‌ ಆರ್. ಹಿಲ್‌, *ಅನ್‌ಕನ್ವೆನ್ಷನಲ್‌ ಫ್ಲೈಯಿಂಗ್ ಆಬ್ಜೆಕ್ಟ್ಸ್‌: ಎ ಸೈಂಟಿಫಿಕ್‌ ಅನಾಲಿಸಿಸ್‌*, ೧೯೯೫, ಹ್ಯಾಂಪ್ಟನ್‌ ರೋಡ್ಸ್‌ ಪಬ್ಲಿಷಿಂಗ್ ಕಂ., ISBN ೧-೫೭೧೭೪-೦೨೭-೯. NACA/NASAಗೆ ಸೇರಿದ ಪ್ರವರ್ತಕ ಅಂತರಿಕ್ಷ ವಿಜ್ಞಾನ ಎಂಜಿನಿಯರ್‌ರಿಂದ ಮಾಡಲ್ಪಟ್ಟ UFO ತಂತ್ರಜ್ಞಾನದ ವಿಶ್ಲೇಷಣೆ.
* ಜೇಮ್ಸ್‌ ಎಂ. ಮೆಕ್‌ಕ್ಯಾಂಪ್‌ಬೆಲ್‌, *ಯೂಫಾಲಜಿ: ಎ ಮೇಜರ್ ಬ್ರೇಕ್‌ಥ್ರೂ ಇನ್‌ ದಿ ಸೈಂಟಿಫಿಕ್‌ ಅಂಡರ್‌ಸ್ಟಾಂಡಿಂಗ್ ಆಫ್ ಅನ್‌ಐಡೆಂಟಿಫೈಡ್‌ ಫ್ಲೈಯಿಂಗ್ ಆಬ್ಜೆಕ್ಟ್ಸ್‌*, ೧೯೭೩, ೧೯೭೬, ಸೆಲೆಸ್ಟಿಯಲ್ ಆರ್ಟ್ಸ್‌, ISBN ೦-೮೯೦೮೭-೧೪೪-೨ ಸಂಪೂರ್ಣ-ಪಠ್ಯ ಆನ್‌ಲೈನ್‌ನಲ್ಲಿ. ಹಿಂದಿನ NASA ಮತ್ತು ಅಣುವಿಜ್ಞಾನದ ಎಂಜಿನಿಯರ್‌ರಿಂದ ಮಾಡಲ್ಪಟ್ಟ ಮತ್ತೊಂದು ವಿಶ್ಲೇಷಣೆ.
* ಜೇಮ್ಸ್‌ ಎಂ. ಮೆಕ್‌ಕ್ಯಾಂಪ್‌ಬೆಲ್‌, *ಫಿಸಿಕಲ್ ಎಫೆಕ್ಟ್ಸ್‌ ಆಫ್ UFOಸ್‌ ಅಪಾನ್‌ ಪೀಪಲ್‌*, ೧೯೮೬, ಲೇಖನ Archived 2009-03-26 ವೇಬ್ಯಾಕ್ ಮೆಷಿನ್ ನಲ್ಲಿ..
* ಆಂಟೋನಿಯೋ ಎಫ್. ರುಲ್ಲನ್‌, *ಓಡರ್ಸ್‌ ಫ್ರಮ್ UFOಸ್‌: ಡೆಡ್ಯೂಸಿಂಗ್‌ ಓಡರಂಟ್‌ ಕೆಮಿಸ್ಟ್ರಿ ಅಂಡ್‌ ಕಾಸೇಷನ್‌ ಫ್ರಂ ಅವೈಲಬಲ್‌ ಡೇಟಾ*, ೨೦೦೦, ಪ್ರಾಥಮಿಕ ಲೇಖನ Archived 2009-03-26 ವೇಬ್ಯಾಕ್ ಮೆಷಿನ್ ನಲ್ಲಿ..
* ಜಾಕ್‌ ಸರ್ಫಾಟ್ಟಿ, "ಸೂಪರ್ ಕಾಸ್ಮೋಸ್‌", ೨೦೦೫ (ಆಥರ್‌ಹೌಸ್‌)
* S. Krasnikov (2003). "The quantum inequalities do not forbid spacetime shortcuts". *Physical Review D*. **67**: 104013. doi:10.1103/PhysRevD.67.104013.`{{cite journal}}`: CS1 maint: article number as page number (link)ಇದನ್ನೂ ನೋಡಿ"eprint version". *arXiv*.
* L. H. Ford and T. A. Roman (1996). "Quantum field theory constrains traversable wormhole geometries". *Physical Review D*. **53**: 5496. doi:10.1103/PhysRevD.53.5496.ಇದನ್ನೂ ನೋಡಿ"eprint". *arXiv*.

### ಟಿಪ್ಪಣಿಗಳು

## ಹೊರಗಿನ ಕೊಂಡಿಗಳು

* *UCB ಲೈಬ್ರರೀಸ್‌ ಗೌಪಬ್ಸ್‌* ನಿಂದ ಪಡೆದ UFOಗಳ ಕುರಿತಾದ ಸರ್ಕಾರಿ ವರದಿಗಳು.
* UFOಗಳ ಅಧ್ಯಯನದಲ್ಲಿ CIAನ ಪಾತ್ರ, 1947-90 Archived 2019-10-01 ವೇಬ್ಯಾಕ್ ಮೆಷಿನ್ ನಲ್ಲಿ.
* ರಕ್ಷಣಾ ಸಚಿವಾಲಯ 1997 – 2007ರ ಅವಧಿಯ UKಯಲ್ಲಿನ ವರದಿಗಳು Archived 2009-08-01 ವೇಬ್ಯಾಕ್ ಮೆಷಿನ್ ನಲ್ಲಿ.